Suvestinė redakcija nuo 2009-12-29 iki 2010-01-23

Įsakymas paskelbtas: Žin. 2008, Nr. 126-4817, i. k. 1082330ISAK003D-578

LIETUVOS RESPUBLIKOS ŽEMĖS ŪKIO MINISTRO

ĮSAKYMAS

DĖL VIETOS PLĖTROS STRATEGIJŲ, ĮGYVENDINAMŲ PAGAL LIETUVOS KAIMO PLĖTROS 2007–2013 METŲ PROGRAMOS KRYPTIES „LEADER METODO ĮGYVENDINIMAS“ PRIEMONĘ „VIETOS PLĖTROS STRATEGIJŲ ĮGYVENDINIMAS“, ADMINISTRAVIMO TAISYKLIŲ PATVIRTINIMO

2008 m. spalio 28 d. Nr. 3D-578

Vilnius

Vadovaudamasi Lietuvos Respublikos žemės ūkio ministerijos nuostatų, patvirtintų Lietuvos Respublikos Vyriausybės 1998 m. rugsėjo 15 d. nutarimu Nr. 1120 (Žin, 1998, Nr. 83-2327; 2008, Nr. 46-1732), 6.1 ir 7.2.1 punktais ir atsižvelgdama į 2005 m. rugsėjo 20 d. Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (OL 2005 L 277, p. 1) su paskutiniais pakeitimais, padarytais 2008 m. vasario 14 d. Tarybos reglamentu (EB) Nr. 146/2008 (OL 2008 L 46, p. 1), į 2006 m. gruodžio 15 d. Komisijos reglamento (EB) Nr. 1974/2006, nustatančio išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles (OL 2006 L 368, p. 15), su paskutiniais pakeitimais, padarytais 2007 m. spalio 22 d. Komisijos reglamentu (EB) Nr. 1236/2007 (OL 2007 L 280, p. 3), nuostatas ir siekdama efektyviai panaudoti EŽŪFKP lėšas,

tvirtinu Vietos plėtros strategijų, įgyvendinamų pagal Lietuvos kaimo plėtros 2007–2013 metų programos krypties „Leader metodo įgyvendinimas“ priemonę „Vietos plėtros strategijų įgyvendinimas“, administravimo taisykles (pridedama).

ŽEMĖS ŪKIO MINISTRĖ	KAZIMIRA DANUTĖ PRUNSKIENĖ

PATVIRTINTA

Lietuvos Respublikos žemės ūkio ministro

2008 m. spalio 28 d. įsakymu Nr. 3D-578

(Lietuvos Respublikos žemės ūkio ministro

2009 m. rugsėjo 17 d. įsakymo Nr. 3D-687

redakcija)

VIETOS PLĖTROS STRATEGIJŲ, ĮGYVENDINAMŲ PAGAL LIETUVOS KAIMO PLĖTROS 2007–2013 METŲ PROGRAMOS KRYPTIES „LEADER METODO ĮGYVENDINIMAS“ PRIEMONĘ „VIETOS PLĖTROS STRATEGIJŲ ĮGYVENDINIMAS“, ADMINISTRAVIMO TAISYKLĖS

I. BENDROSIOS NUOSTATOS

1. Vietos plėtros strategijų, įgyvendinamų pagal Lietuvos kaimo plėtros 2007–2013 metų programos krypties „Leader metodo įgyvendinimas“ priemonės „Vietos plėtros strategijų įgyvendinimas“, administravimo taisyklės (toliau – taisyklės) parengtos vadovaujantis 2005 m. rugsėjo 20 d. Tarybos reglamentu (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (OL 2005 L 277, p. 1) su paskutiniais pakeitimais, padarytais 2009 m. gegužės 25 d. Tarybos reglamentu (EB) Nr. 473/2009 (OL 2009 L 144, p. 3), 2006 m. gruodžio 15 d. Komisijos reglamentu (EB) Nr. 1974/2006, nustatančiu išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles (OL 2006 L 368, p. 15), su paskutiniais pakeitimais, padarytais 2009 m. birželio 8 d. Komisijos reglamentu (EB) Nr. 482/2009 (OL 2009 L 145, p. 17), Lietuvos Respublikos Vyriausybės 2007 m. vasario 13 d. nutarimu Nr. 189 „Dėl valstybės institucijų ir įstaigų, savivaldybių ir kitų juridinių asmenų, atsakingų už Europos žemės ūkio fondo kaimo plėtrai priemonių įgyvendinimą, paskyrimo“ (Žin., 2007, Nr. 22-839; 2009, Nr. 43-1667), Lietuvos kaimo plėtros 2007– 2013 metų programa, patvirtinta 2007 m. spalio 19 d. Komisijos sprendimu Nr. C(2007)5076, ir Lietuvos kaimo plėtros 2007–2013 metų programos administravimo taisyklėmis, patvirtintomis Lietuvos Respublikos žemės ūkio ministro 2007 m. balandžio 6 d. įsakymu Nr. 3D-153 (Žin., 2007, Nr. 41-1562; 2009, Nr. 21-834) (toliau – KPP administravimo taisyklės).

2. Taisyklės reglamentuoja vietos plėtros strategijų ir pagal jas teikiamų vietos projektų administravimo tvarką. Vietos plėtros strategijų atrankos – vertinimo ir tvirtinimo – tvarką reglamentuoja Vietos plėtros strategijų, įgyvendinamų pagal Lietuvos kaimo plėtros 2007–2013 metų programos krypties „LEADER metodo įgyvendinimas“ priemonę „Vietos plėtros strategijų įgyvendinimas“, atrankos taisyklės, patvirtintos Lietuvos Respublikos žemės ūkio ministro 2007 m. gruodžio 12 d. įsakymu Nr. 3D-549 (Žin., 2007, Nr. 132-5388) (toliau – Strategijų atrankos taisyklės). Paramos strategijai įgyvendinti dydį nustato Paramos skyrimo vietos plėtros strategijoms įgyvendinti tvarka ir paramos dydžio skaičiavimo metodika pagal Lietuvos kaimo plėtros 2007–2013 metų programą, patvirtinta Lietuvos Respublikos žemės ūkio ministro 2007 m. gruodžio 11 d. įsakymu Nr. 3D-544 (Žin., 2007, Nr. 132-5386).

KPP priemonės „Kaimo atnaujinimas ir plėtra“ įgyvendinimą vietos plėtros strategijų pagrindu reglamentuoja Lietuvos kaimo plėtros 2007–2013 metų programos priemonės „Kaimo atnaujinimas ir plėtra“ (LEADER metodu) įgyvendinimo taisyklės, patvirtintos Lietuvos Respublikos žemės ūkio ministro 2009 m. sausio 6 d. įsakymu Nr. 3D-6 (Žin., 2009, Nr. 3-57).

II. sutrumpinimai ir PAGRINDINĖS SĄVOKOS

3. Šiose taisyklėse vartojami sutrumpinimai:

Agentūra – Nacionalinė mokėjimo agentūra prie Žemės ūkio ministerijos.

Agentūros KDTS – Agentūros Kontrolės departamento teritorinis skyrius.

EB – Europos Bendrija.

EŽŪFKP – Europos žemės ūkio fondas kaimo plėtrai.

KPP – Lietuvos kaimo plėtros 2007–2013 metų programa.

Ministerija – Lietuvos Respublikos žemės ūkio ministerija.

VVG – vietos veiklos grupė (-ės).

CPVA – Centrinė projektų valdymo agentūra.

4. Šiose taisyklėse vartojamos sąvokos:

Didžiausiasis įkainis – įkainis, nustatytas vadovaujantis Tinkamų finansuoti išlaidų pagal Lietuvos kaimo plėtros 2007–2013 metų programos priemones didžiausiųjų įkainių nustatymo metodika, patvirtinta Lietuvos Respublikos žemės ūkio ministro 2007 m. liepos 11 d. įsakymu Nr. 3D-330 (Žin., 2007, Nr. 78-3158; 2008, Nr. 122-4638), pagal kurį apskaičiuojama didžiausia mokėtina paramos suma. Didžiausiasis įkainis nustatomas litais be pridėtinės vertės mokesčio.

Kaimo bendruomenė – kaimo vietovės gyventojai, siejami bendrų gyvenimo kaimynystėje poreikių ir interesų. Kaimo bendruomenė, siekianti gauti finansinę paramą, turi būti registruota Lietuvos Respublikos asociacijų įstatymo (Žin., 2004, Nr. 25-745) arba Lietuvos Respublikos viešųjų įstaigų įstatymo (Žin., 1996, Nr. 68-1633; 2004, Nr. 25-752) nustatyta tvarka.

Kaimo vietovė – gyvenamoji vietovė, kurios gyventojų skaičius neviršija šešių tūkstančių.

Lėšos vietos projektui įgyvendinti – pagal vietos projekto vykdymo sutartį vietos projektui įgyvendinti skiriamos lėšos iš paramos vietos plėtros strategijai įgyvendinti.

Neplaninė vietos projekto įgyvendinimo patikra vietoje – vietos plėtros strategijos vykdytojo nustatyta tvarka paskirtų atsakingų asmenų ir (arba) Agentūros atliekamas vietos projekto paraiškos, vietos projekto vykdytojo mokėjimo prašymo, vietos projekto įgyvendinimo ataskaitos duomenų ir dokumentų patikrinimas vietos projekto įgyvendinimo vietoje įtarus, kad pareiškėjo arba vietos projekto vykdytojo teikiama informacija yra netiksli, neišsami ar klaidinanti.

Parama vietos plėtros strategijai įgyvendinti (toliau – parama strategijai įgyvendinti) – EŽŪFKP ir bendrojo finansavimo lėšos iš Lietuvos Respublikos valstybės biudžeto, skirtos vietos plėtros strategijai įgyvendinti.

Paramos vietos plėtros strategijai įgyvendinti sutartis (toliau – paramos strategijai įgyvendinti sutartis) – paramos strategijai, įgyvendinamai pagal KPP krypties „Leader metodo įgyvendinimas“ priemonę „Vietos plėtros strategijų įgyvendinimas“, skyrimo sutartis.

Planinė vietos projekto įgyvendinimo patikra vietoje – vietos plėtros strategijos vykdytojo nustatyta tvarka paskirtų atsakingų asmenų ir (arba) Agentūros atliekamas vietos projekto paraiškos, vietos projekto vykdytojo mokėjimo prašymo, vietos projekto įgyvendinimo ataskaitos duomenų ir dokumentų patikrinimas vietos projekto įgyvendinimo vietoje.

Verslo atstovas – ūkininkas arba fizinis asmuo, besiverčiantis individualia veikla pagal verslo liudijimą arba Nuolatinio Lietuvos gyventojo individualios veiklos vykdymo pažymą, arba privataus juridinio asmens, vykdančio ūkinę komercinę veiklą, ar privačių juridinių asmenų asociacijos skirtas asmuo, VVG valdymo organe, turinčiame sprendimų priėmimo teisę, atstovaujantis jį skyrusio privataus juridinio asmens ar privačių juridinių asmenų asociacijos interesams.

Verslo planas – vadovaujantis Verslo plano finansinei paramai gauti pagal Lietuvos kaimo plėtros 2007–2013 metų programos III krypties „Gyvenimo kokybė kaimo vietovėse ir kaimo ekonomikos įvairinimas“ priemones reikalavimų aprašu, patvirtintu Lietuvos Respublikos žemės ūkio ministro 2007 m. liepos 13 d. įsakymu Nr. 3D-349 (Žin., 2007, Nr. 81-3345), parengtas dokumentas, kuriame techniškai, finansiškai, ekonomiškai ir socialiniu atžvilgiu pagrindžiami investavimo tikslai, nurodomos projektui įgyvendinti reikalingos lėšos ir terminai.

Vietos plėtros strategija (toliau – strategija) – dokumentas, kuriame pateikta VVG teritorijos socialinės ir ekonominės situacijos ir gyventojų poreikių analizė, VVG misija, kaimo vietovių plėtros vizija, prioritetai, tikslai, jų įgyvendinimo priemonės, veiklos sritys ir rekomenduojami veiksmai naudojant vietovės išteklius, viešąją paramą ir telkiant VVG, kaimo bendruomenių ir kitų kaimo gyventojų pastangas.

Vietos plėtros strategijos įgyvendinimo laikotarpis (toliau – strategijos įgyvendinimo laikotarpis) – laikotarpis nuo paraiškos įgyvendinti strategiją užregistravimo Agentūroje dienos iki paskutinio mokėjimo prašymo pateikimo Agentūrai dienos, bet ne vėliau kaip iki 2015 m. rugsėjo 1 d.

Vietos plėtros strategijos administravimo patikra vietoje (toliau – strategijos patikra vietoje) – Agentūros darbuotojų atliekamas fizinis ir administracinis vietos plėtros strategijos vykdytojo administravimo lėšų panaudojimo ir suderinamumo su Agentūrai pateiktais dokumentais patikrinimas strategijos įgyvendinimo vietoje.

Vietos plėtros strategijos vykdytojas (toliau – strategijos vykdytojas) – VVG, kuri, pateikusi paraišką įgyvendinti strategiją, gauna arba yra gavusi paramą strategijai įgyvendinti.

Vietos projektas – pareiškėjo vietos veiklos grupei teikiamas, strategiją atitinkantis verslo planas ir (arba) veiklos aprašas, kuriame nurodomi planuojamos veiklos tikslai, uždaviniai ir pagrindžiamos jiems įgyvendinti reikalingos išlaidos.

Vietos projekto paraiška – vietos plėtros strategijos vykdytojo parengtas dokumentas, kurį turi užpildyti ir strategijos vykdytojui pateikti pareiškėjas, siekiantis gauti lėšų vietos projektui įgyvendinti.

Vietos projekto vykdymo sutartis – lėšų vietos projektui, įgyvendinamam pagal vietos plėtros strategiją, skyrimo trišalė sutartis, kuria nustatomos lėšų šiam projektui įgyvendinti išmokėjimo ir vietos projekto vykdymo sąlygos. Vietos projekto vykdymo sutarties šalys – strategijos vykdytojas, vietos projekto vykdytojas ir Agentūra.

Vietos projekto vykdytojas – pareiškėjas, kuris, pateikęs vietos projekto paraišką, gauna arba yra gavęs lėšų vietos projektui įgyvendinti.

Vietos valdžios atstovas – VVG teritorijoje veikiančios savivaldybės tarybos skirtas atstovas – savivaldybės tarybos narys arba administracijos direktoriaus skirtas savivaldybės administracijos darbuotojas, VVG valdymo organe, turinčiame sprendimų priėmimo teisę, atstovaujantis jį skyrusios savivaldybės interesams.

VVG – ribotos civilinės atsakomybės viešasis juridinis asmuo, kurio valdymo organas, turintis sprendimų priėmimo teisę, atstovauja įvairių VVG teritorijos gyventojų interesams, t. y. ne mažiau kaip 50 proc. valdymo organo narių sudaro, socialinių ir kitų partnerių, taip pat jų asociacijų atstovai, iki 25 proc. – verslo atstovai ir iki 25 proc. – vietos valdžios atstovai.

VVG teritorija – kaimo vietovė, kurios gyventojų skaičius yra nuo 5 tūkst. iki 150 tūkst., įskaitant mažus miestelius, taip pat miestus, kurių gyventojų skaičius neviršija 6 tūkst. ir kurioje gyvenančių ir (arba) veikiančių asmenų interesams tenkinti įsteigta VVG.

Kitos šiose taisyklėse vartojamos sąvokos suprantamos taip, kaip jas apibrėžia KPP, KPP administravimo taisyklės ir kiti teisės aktai.

III. PRIEMONĖS TIKSLAI

5. KPP krypties „LEADER metodo įgyvendinimas“ priemonei „Vietos plėtros strategijų įgyvendinimas“ keliami šie tikslai:

5.1. bendrasis tikslas – įgyvendinti LEADER metodą skatinant vietos iniciatyvas ir partnerystes, įtraukiant kaimo bendruomenes, vietos valdžios ir verslo atstovus;

5.2. specialusis tikslas – gerinti gyvenimo kokybę kaime ir skatinti kaimo ekonomikos sričių įvairovę naujais būdais ir metodais įgyvendinant strategijas, tikslingai naudojant vietos išteklius ir viešąją paramą;

5.3. veiklos tikslas – remti strategijų, kuriomis siekiama KPP krypties „Gyvenimo kokybė kaimo vietovėse ir kaimo ekonomikos įvairinimas“ tikslų, įgyvendinimą.

IV. STRATEGIJOS ĮGYVENDINIMO ADMINISTRAVIMAS

Strategijos vykdytojo atliekamos pirkimo procedūros

6. Strategijos vykdytojas, kuris pagal Lietuvos Respublikos viešųjų pirkimų įstatymą (Žin., 1996, Nr. 84-2000; 2006, Nr. 4-102) yra perkančioji organizacija, prekių, paslaugų ar darbų, susijusių su strategijos įgyvendinimo administravimu, pirkimą turi organizuoti vadovaudamasis minėto įstatymo nuostatomis.

7. Strategijos vykdytojas vykdydamas pirkimus gali naudotis CPVA teikiamomis centrinio pirkimų organizatoriaus paslaugomis.

8. Strategijos vykdytojas, numatantis organizuoti viešuosius pirkimus, išskyrus pirkimus, atliekamus taikant viešųjų supaprastintų pirkimų procedūrą, atsižvelgdamas į preliminarų viešųjų pirkimų organizavimo grafiką, turi iš anksto pateikti Agentūrai ir suderinti su ja šią informaciją:

8.1. pasirinktą viešojo pirkimo procedūrą ir motyvus dėl tokios procedūros pasirinkimo;

8.2. viešojo pirkimo skelbimo turinį ir pirkimo dokumentus.

9. Įvykdęs viešojo pirkimo procedūrą, išskyrus pirkimus, atliekamus taikant viešųjų supaprastintų pirkimų procedūrą, strategijos vykdytojas turi pateikti Agentūros KDTS informaciją apie pirkimo procedūros rezultatus ir suderinti su ja viešojo pirkimo–pardavimo sutarties projektą.

10. Strategijos vykdytojui, numatančiam organizuoti viešuosius pirkimus, atliekamus taikant viešųjų supaprastintų pirkimų procedūrą, prieš atliekant pirkimų procedūrą rekomenduojama dokumentus suderinti su Agentūros KDTS.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

11. Strategijos vykdytojams, vykdantiems pirkimus pagal Lietuvos Respublikos viešųjų pirkimų įstatymą arba Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2007–2013 metų programos priemones, prekių, paslaugų ar darbų pirkimų taisykles, patvirtintas Lietuvos Respublikos žemės ūkio ministro 2007 m. balandžio 5 d. įsakymu Nr. 3D-150 (Žin., 2007, Nr. 41-1559; 2009, Nr. 21-835) nekompensuojama daugiau nei nustatytas didžiausiasis įkainis (jeigu toks yra).

12. Išlaidos, susijusios su strategijos įgyvendinimo administravimu, kurios patirtos pagal prekių, paslaugų ar darbų pirkimo sutartis, sudarytas nesilaikant šiame taisyklių skirsnyje nurodytų reikalavimų, laikomos netinkamomis finansuoti.

Strategijos vykdytojo mokėjimo prašymo teikimas

13. Strategijos vykdytojas po kiekvieno strategijos įgyvendinimo etapo, kaip numatyta paramos strategijai įgyvendinti sutartyje, pateikia mokėjimo prašymą dėl patirtų išlaidų, susijusių su strategijos įgyvendinimo administravimu, kompensavimo vadovaudamasis KPP administravimo taisyklėmis.

14. Mokėjimo prašymo forma ir informacija apie pridedamus dokumentus pateikiama Agentūros interneto svetainėje www.nma.lt ir Ministerijos interneto svetainėje www.zum.lt.

Strategijos vykdytojo mokėjimo prašymo vertinimas ir tvirtinimas

15. Po strategijos vykdytojo mokėjimo prašymo pateikimo Agentūros KDTS atlieka mokėjimo prašymo administracinės atitikties tikrinimą vadovaudamasis KPP administravimo taisyklėmis.

16. Atlikus mokėjimo prašymo administracinės atitikties tikrinimą mokėjimo prašymas kartu su pridedamais dokumentais, Agentūros KDTS darbuotojų užpildytais darbo dokumentais perduodami įvertinti išlaidų, susijusių su strategijos įgyvendinimo administravimu, tinkamumą finansuoti.

17. Agentūra išlaidų, susijusių su strategijos įgyvendinimo administravimu, tinkamumą finansuoti, vertinimą atlieka vadovaudamasi KPP administravimo taisyklėmis.

18. Įvertinusi mokėjimo prašymą, Agentūra priima vieną šių sprendimų ir tolesnį mokėjimo prašymo administravimą atlieka vadovaudamasi KPP administravimo taisyklėmis:

18.1. išmokėti visą prašomą paramos, susijusios su strategijos įgyvendinimo administravimu, sumą;

18.2. išmokėti dalį prašomos paramos, susijusios su strategijos įgyvendinimo administravimu, sumos;

18.3. atmesti mokėjimo prašymą.

Paramos strategijos įgyvendinimo administravimui mokėjimo būdas ir išmokėjimo tvarka

19. Paramos lėšos, susijusios su strategijos įgyvendinimo administravimu, išmokamos strategijos vykdytojui pagal KPP krypties „LEADER metodo įgyvendinimas“ priemonės „Parama VVG veiklai, įgūdžiams įgyti ir aktyviai pritaikyti“ pirmąją veiklos sritį „Parama VVG veiklai“ ir taikant išlaidų kompensavimo su avansu mokėjimo būdą arba išlaidų kompensavimo mokėjimo būdą, kaip nustatyta KPP administravimo taisyklėse.

20. Pagal išlaidų kompensavimo su avanso mokėjimu būdą:

20.1. pasirašius paramos strategijai įgyvendinti sutartį, strategijos vykdytojui mokamas paramos strategijai įgyvendinti sutartyje nustatyto dydžio avansas ar avanso dalys. Avansas išmokamas paramos gavėjui pateikus Agentūrai avanso mokėjimo prašymą;

20.2. avanso dydis strategijos vykdytojui negali būti didesnis kaip 40 proc. paramos sumos, skirtos administruoti strategijos įgyvendinimą.

20.3. gavęs avansą, strategijos vykdytojas pradeda įgyvendinti strategiją ir pirmąjį mokėjimo prašymą kartu su ataskaitinio laikotarpio išlaidų pagrindimo ir išlaidų apmokėjimo įrodymo dokumentais ir (arba) jų patvirtintomis kopijomis teikia Agentūros KDTS ne vėliau kaip po 3 mėnesių nuo avanso gavimo dienos. Jeigu per tris mėnesius nuo avanso gavimo dienos strategijos vykdytojas nepradeda įgyvendinti strategijos ir nepatiria išlaidų, jis, praėjus 3 mėnesiams, per 5 darbo dienas privalo grąžinti avansą ar jo dalį Agentūrai;.

Papildyta punktu:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

20.4. jeigu strategijos vykdytojui išmokamas ne visas avansas, o jo dalis, šių taisyklių 20.3 punkto nuostata taikoma tik pirmajai avanso daliai.

Papildyta punktu:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

Strategijos įgyvendinimo ataskaitos

21. Strategijos vykdytojas, vadovaudamasis KPP administravimo taisyklėmis, teikia Agentūrai strategijos įgyvendinimo ataskaitas pagal Lietuvos Respublikos žemės ūkio ministro 2008 m. liepos 15 d. įsakymu Nr. 3D-386 „Dėl ataskaitų formų pagal Lietuvos kaimo plėtros 2007–2013 metų programos priemones patvirtinimo“ (Žin., 2008, Nr. 83-3328) patvirtintas formas.

22. Jeigu strategijos vykdytojas laiku nepateikia informacijos apie strategijos įgyvendinimo eigą arba galutinės strategijos įgyvendinimo ataskaitos, Agentūra apie tai raštu primena strategijos vykdytojui ir nustato ne ilgesnį kaip 20 darbo dienų terminą atitinkamai informacijai arba ataskaitai pateikti. Strategijos vykdytojas gali raštu prašyti pratęsti informacijos arba ataskaitos pateikimo terminą, nurodydamas priežastis.

Strategijos įgyvendinimo administravimo patikros

23. Bet kuriame strategijos įgyvendinimo etape gali būti atliekama strategijos įgyvendinimo administravimo patikra vietoje. Strategijos administravimo patikros vietoje atlieka Agentūra, vadovaudamasi KPP administravimo taisyklėmis.

24. Agentūra, atlikusi strategijos administravimo patikrą vietoje, turi supažindinti strategijos vykdytoją su patikros vietoje ataskaita. Strategijos vykdytojas, susipažinęs su patikros vietoje ataskaita, turi ją pasirašyti. Strategijos vykdytojas, pasirašydamas patikros vietoje ataskaitą, turi teisę joje pateikti paaiškinimus ir (arba) išreikšti sutikimą, nesutikimą su ataskaitoje pateikiama informacija.

25. Strategijos administravimo patikros vietoje metu nustačiusi neesminių neatitikčių, t. y. tokių, kurios nepažeidžia paramos strategijai įgyvendinti sutarties ir kurios gali būti ištaisytos strategijos vykdytojo, Agentūra strategijos vykdytojui suformuluoja reikalavimus neatitiktims ištaisyti ir nustato terminą, per kurį šie reikalavimai turi būti įvykdyti. Apie reikalavimus ir jų įvykdymo terminus Agentūra raštu informuoja strategijos vykdytoją. Apie reikalavimų įvykdymą strategijos vykdytojas nurodytu laiku turi raštu pranešti Agentūrai pateikdamas strategijos įgyvendinimo ataskaitą, jei Agentūra nenurodo ko kita.

26. Nustačiusi paramos strategijai įgyvendinti sutarties pažeidimų, Agentūra sustabdo strategijos vykdytojo mokėjimo prašymų nagrinėjimą, apie nustatytus paramos strategijai įgyvendinti sutarties pažeidimus informuoja Ministeriją ir sustabdo paramos lėšų, susijusių su strategijos įgyvendinimo administravimu, išmokėjimą, kol strategijos vykdytojas pašalins nustatytus pažeidimus. Paramos lėšų, susijusių su strategijos įgyvendinimo administravimu, išmokėjimas gali būti atnaujintas tik strategijos vykdytojui pašalinus visus nustatytus pažeidimus.

27. Jei Agentūra, atlikusi patikrą vietoje, įtaria, kad strategijos vykdytojo pažeidimai yra nusikalstamo pobūdžio, ji nedelsdama, ne vėliau kaip per 5 darbo dienas apie tai raštu informuoja Ministeriją, Finansinių nusikaltimų tyrimo tarnybą prie Lietuvos Respublikos vidaus reikalų ministerijos.

28. Agentūra, gavusi Finansinių nusikaltimų tyrimo tarnybos prie Lietuvos Respublikos vidaus reikalų ministerijos išvadas apie pateiktą informaciją, vadovaujasi išvadose pateiktu sprendimu ir apie tai informuoja Ministeriją.

Strategijos vykdytojui taikomos sankcijos

29. Strategijos vykdytojui nesilaikant paramos strategijai įgyvendinti sutarties sąlygų ar jas pažeidus taikomos KPP administravimo taisyklėse nustatytos sankcijos.

Strategijos vykdytojo skundų nagrinėjimas

30. Strategijų vykdytojai, nesutinkantys su Agentūros, Ministerijos priimtais sprendimais, veikimu ar neveikimu, turi teisę apskųsti jų sprendimus, veikimą arba neveikimą, susijusius su strategijos įgyvendinimo administravimu KPP administravimo taisyklėse nustatyta tvarka.

Strategijos ir paramos strategijai įgyvendinti sutarties pakeitimai

31. Jokie su Agentūra raštu nesuderinti nukrypimai nuo planuoto strategijos įgyvendinimo nėra leidžiami. Strategijos vykdytojas privalo raštu informuoti Agentūrą apie visus planuojamus pakeitimus, susijusius su strategija ir paramos strategijai įgyvendinti sutartimi.

32. Strategiją ir (ar) paramos strategijai įgyvendinti sutartį strategijos vykdytojas privalo keisti, kai:

32.1. būtina pakeisti (sutrumpinti arba pratęsti) strategijos įgyvendinimo terminus;

32.2. paramos strategijai įgyvendinti suma ir (arba) investicijų paskirstymas tarp strategijos prioritetų, priemonių ir veiklos sričių įgyvendinimo etapų keičiami daugiau kaip 20 proc.;

32.3. jeigu planuoti strategijos kiekybiniai ir kokybiniai rezultatai gali sumažėti daugiau kaip 20 proc.;

32.4. jeigu keičiami mokėjimo prašymų pateikimo terminai;

32.5. jeigu strategijos vykdytojas nebuvo numatęs (negalėjo numatyti) išlaidų, kurios strategijos įgyvendinimo metu yra būtinos kokybiškai administruojant strategijos įgyvendinimą, ir atitinka Strategijų atrankos taisyklių 14.2 punkte tinkamų finansuoti išlaidų kategorijas;

32.6. Agentūros iniciatyva (teisės aktų pasikeitimo atveju). Jeigu Agentūrai šiam pakeitimui įvykdyti trūksta strategijos vykdytojo informacijos ir (arba) dokumentų, Agentūra raštu kreipiasi į strategijos vykdytoją, prašydama pateikti papildomos informacijos ir (arba) dokumentų, ir, vadovaudamasi gauta informacija ir (arba) dokumentais, atlieka paramos strategijai įgyvendinti sutarties pakeitimus KPP administravimo taisyklėse nustatyta tvarka.

33. Iškilus poreikiui keisti strategiją ir (arba) paramos strategijai įgyvendinti sutartį:

33.1. strategijos vykdytojas privalo raštu pateikti Agentūrai prašymą pakeisti strategiją ir (arba) paramos strategijai įgyvendinti sutartį ir kartu su prašymu pateikti visą informaciją ir dokumentus, pagrindžiančius prašymą.

33.2. Agentūra, gavusi strategijos vykdytojo prašymą pakeisti strategiją ir (arba) paramos strategijai įgyvendinti sutartį, per 20 darbo dienų įvertina prašymo aplinkybes ir priima sprendimą dėl strategijos vykdytojo prašymo.

33.3. Agentūra strategijos vykdytojo prašymą keisti strategiją ir (arba) paramos strategijai įgyvendinti sutartį gali:

33.3.1. patenkinti;

33.3.2. patenkinti iš dalies arba su tam tikromis sąlygomis;

33.3.3. atmesti.

33.4. Taisyklių 32.1–32.5 punktuose nurodytais atvejais priimdama sprendimą dėl strategijos vykdytojo prašymo keisti strategiją ir (arba) paramos strategijai įgyvendinti sutartį, Agentūra įvertina, ar toks pakeitimas įgyvendinant strategiją galėtų duoti tiek pat arba daugiau socialinės arba ekonominės naudos ir geriau prisidėtų siekiant KPP ir (ar) KPP priemonių tikslų įgyvendinimo. Priimant sprendimą dėl strategijos vykdytojo prašymo keisti strategiją ir (arba) paramos strategijai įgyvendinti sutartį, Agentūra taip pat atsižvelgia į aplinkybes, kurių strategijos vykdytojas negalėjo numatyti teikdamas strategiją išankstiniam vertinimui ir (arba) paraišką įgyvendinti strategiją ir kurios nepriklauso nuo strategijos vykdytojo. Jeigu Agentūra nustato, kad dėl strategijos pakeitimo strategijos vykdytojas negalės pasiekti strategijoje nustatytų tikslų, ir tolesnis strategijos įgyvendinimas būtų neefektyvus, Agentūra svarsto klausimą dėl paramos strategijai įgyvendinti nutraukimo ir jau išmokėtų paramos lėšų, susijusių su strategijos įgyvendinimo administravimu, grąžinimo.

Skirsnio pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

Strategijos vykdytojo dokumentų saugojimas

34. Visi su KPP įgyvendinimu susiję dokumentai strategijos vykdytojo turi būti saugomi mažiausiai 10 metų nuo paramos sutarties pasirašymo datos, vadovaujantis Lietuvos Respublikos dokumentų ir archyvų įstatymu (Žin., 1995, Nr. 107-2389; 2004, Nr. 57-1982) ir Dokumentų tvarkymo ir apskaitos taisyklėmis, patvirtintomis Lietuvos archyvų departamento prie Lietuvos Respublikos Vyriausybės generalinio direktoriaus 2001 m. gruodžio 28 d. įsakymu Nr. 88 (Žin., 2002, Nr. 5-211; 2005, Nr. 132-4773).

35. Strategijos vykdytojas privalo užtikrinti su strategijos įgyvendinimu susijusių dokumentų saugumą ir prieinamumą Agentūros, Ministerijos, Valstybės kontrolės, Europos Komisijos ir Europos Audito rūmų įgaliotiems atstovams.

36. Strategijos vykdytojas privalo saugoti visus KPP administravimo taisyklėse nustatytus saugomus dokumentus ir:

36.1. strategiją ir jos priedų kopijas, jų keitimo dokumentų kopijas;

36.2. susirašinėjimo su strategiją įgyvendinančių vietos projektų vykdytojais dokumentų originalus ir (arba) kopijas;

36.3. ataskaitų, susijusių su komandiruotėmis po užsienį, originalus ir ataskaitų priedų kopijas;

36.4. vietos projektų paraiškų ir visų kitų su vietos projektų, įgyvendinamų pagal strategiją, administravimu (vertinimu, atranka, priimtų sprendimų protokolais, kontrole ir kt.) susijusių dokumentų originalus.

Strategijos viešinimas

37. Strategijos vykdytojas privalo imtis informavimo ir viešinimo priemonių apie įgyvendinamą strategiją, vadovaudamasis Informavimo apie Lietuvos kaimo plėtros 2007–2013 metų programą ir suteiktos paramos viešinimo taisyklėmis, patvirtintomis Lietuvos Respublikos žemės ūkio ministro 2007 m. balandžio 26 d. įsakymu Nr. 3D-191 (Žin., 2007, Nr. 48-1868), ir Strategijų atrankos taisyklių XXIII skyriumi „Strategijos viešinimas“.

V. VIETOS PROJEKTŲ ATRANKOS IR ĮGYVENDINIMO ADMINISTRAVIMAS

Lėšų vietos projektams įgyvendinti skyrimo bendrosios nuostatos

38. Kvietimo teikti vietos projektų paraiškas sąlygas (lėšų vietos projektams įgyvendinti skyrimo procedūrą, kvietimo teikti vietos projektų paraiškas dokumentaciją, vietos projektų paraiškų teikimo laikotarpį ir planuojamą skirti lėšų vietos projektams įgyvendinti sumą pagal kiekvieną kvietimą teikti vietos projektų paraiškas), šių sąlygų pakeitimus nustato strategijos vykdytojas.

39. Kvietimus teikti vietos projektų paraiškas skelbia strategijos vykdytojas šių taisyklių 50 punkte ir 2 priede nurodyta tvarka. Pareiškėjai rengia vietos projektus ir teikia strategijos vykdytojui vietos projektų paraiškas.

40. Vietos projektų paraiškas vertina strategijos vykdytojo paskirti atsakingi asmenys (toliau – vietos projektų paraiškų vertintojai), vadovaudamiesi strategijos vykdytojo parengtų bendrųjų ir specialiųjų taisyklių pareiškėjams nuostatomis. Vietos projektų paraiškų vertintojai rengia ir strategijos vykdytojo valdymo organui teikia vietos projektų paraiškų vertinimo ataskaitas. Vietos projektų paraiškų vertintojais negali būti skiriami strategijos vykdytojo valdymo organo nariai.

41. Sprendimą skirti lėšas vietos projektui įgyvendinti priima strategijos vykdytojo valdymo organas, vadovaudamasis vietos projektų paraiškų vertinimo ataskaitomis.

42. Sprendimas skirti lėšas vietos projektui įgyvendinti įsigalioja, kai jį patvirtina Agentūra direktoriaus įsakymu.

43. Strategijos vykdytojo valdymo organui priėmus sprendimą skirti lėšas vietos projektui įgyvendinti ir jį patvirtinus Agentūrai, tarp pareiškėjo, strategijos vykdytojo ir Agentūros sudaroma trišalė vietos projekto vykdymo sutartis. Lėšų skyrimo konkrečiam vietos projektui įgyvendinti sąlygos nustatomos vietos projekto vykdymo sutartyje. Vietos projekto vykdymo sutarties sąlygų nesilaikančiam vietos projekto vykdytojui gali būti sumažinta skiriamų lėšų vietos projektui įgyvendinti suma, iš jo gali būti pareikalauta grąžinti visas vietos projektui įgyvendinti išmokėtas lėšas ar jų dalį arba nutraukta vietos projekto vykdymo sutartis.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

44. Vietos projekto vykdymo sutartys gali būti sudaromos iki 2015 m. birželio 1 d. Vietos projekto vykdymo sutartyje turi būti numatyta, kad visi su vietos projekto įgyvendinimu susiję išlaidų apmokėjimo įrodymo bei išlaidų pagrindimo dokumentai bus išrašyti, mokėjimo prašymai bus pateikti iki 2015 m. rugsėjo 1 d.

45. Vietos projektas finansuojamas iš paramos strategijai įgyvendinti lėšų ir vietos projekto vykdytojo ir (arba) vietos projekto vykdytojo partnerio (-ių) (toliau – partneris) (jeigu vietos projektas teikiamas kartu su partneriu (-iais) lėšų. Strategijos vykdytojo skirtas lėšas vietos projektui įgyvendinti į vietos projekto vykdytojo sąskaitą perveda Agentūra.

46. Vietos projekto vykdytojo mokėjimo prašymo administracinę atitiktį vertina strategijos vykdytojas. Įvertinus administracinę atitiktį, strategijos vykdytojas perduoda, vietos projekto mokėjimo prašymą ir administracinės atitikties vertinimo ataskaitą Agentūros KDTS. Agentūros KDTS registruoja vietos projekto vykdytojo mokėjimo prašymą. Vietos projekto vykdytojo mokėjimo prašymo tinkamumą vertina, visus vietos projekto išlaidų apmokėjimo įrodymo bei išlaidų pagrindimo dokumentus tikrina bei tinkamas finansuoti vietos projekto išlaidas nustato Agentūra.

47. Lėšos vietos projektui įgyvendinti nustatomos kaip tinkamų finansuoti vietos projekto išlaidų procentinė dalis. Likusios tinkamų finansuoti išlaidų dalies finansavimą turi užtikrinti vietos projekto vykdytojas.

48. Strategijos vykdytojas, rengdamas kvietimų teikti vietos projektų paraiškas dokumentaciją ir skelbdamas kvietimus teikti vietos projektų paraiškas, vertindamas vietos projektų paraiškas, jas atrinkdamas, skirdamas lėšas vietos projektams įgyvendinti ir prižiūrėdamas vietos projektų įgyvendinimą, privalo laikytis skaidrumo, nešališkumo ir konfidencialumo principų:

48.1. strategijos vykdytojas užtikrina, kad informacija apie kvietimus teikti vietos projektų paraiškas ir kvietimų teikti vietos projektų paraiškas dokumentacija būtų vieša ir prieinama visiems galimiems pareiškėjams ir visuomenei;

48.2. strategijos vykdytojas užtikrina pareiškėjo teisę žinoti visus priimtus sprendimus, susijusius su jo vietos projekto paraiška, ir tokių sprendimų motyvus. Visi pareiškėjai, kurių vietos projektų paraiškos buvo atmestos, raštu informuojami apie tokį sprendimą ir jo priežastis;

48.3. strategijos vykdytojas užtikrina pareiškėjo ir kitų asmenų vietos projekto paraiškoje pateiktų asmens ir finansinių duomenų bei idėjų konfidencialumą ir naudoja juos tik vietos projektui vertinti ir atrinkti. Šie duomenys be pareiškėjo sutikimo neatskleidžiami tretiesiems asmenims, išskyrus Lietuvos Respublikos teisės aktų nustatytus atvejus. Viešai skelbiami tik tie duomenys apie pareiškėją, partnerį (-ius) ir vietos projektą, kurių pakanka vietos projektų vertinimo ir atrankos proceso skaidrumui užtikrinti: pareiškėjo ir partnerio (-ių), jei vietos projektas įgyvendinamas kartu su partneriu (-iais), pavadinimas (-ai) (jei pareiškėjas – juridinis asmuo) arba vardas ir pavardė (jei pareiškėjas – fizinis asmuo), vietos projekto pavadinimas, vietos projekto kodas, trumpas vietos projekto aprašymas, prašoma lėšų vietos projektui įgyvendinti suma. Strategijos vykdytojas privalo teikti informaciją apie pareiškėją, rangovus, prekių tiekėjus ir paslaugų teikėjus, vietos projekto įgyvendinimą EŽŪFKP administruojančioms ir kontroliuojančioms institucijoms tam, kad būtų užtikrinta efektyvi lėšų vietos projektui įgyvendinti skyrimo ir panaudojimo kontrolė.

49. Strategijos vykdytojas užtikrina, kad vietos projektų paraiškų vertinimas, atranka ir lėšų vietos projektams įgyvendinti skyrimas vyktų sklandžiai ir truktų kuo trumpiau. Agentūra turi užtikrinti, kad strategijos vykdytojo sprendimų dėl lėšų vietos projektams įgyvendinti skyrimo tvirtinimas vyktų sklandžiai ir truktų kuo trumpiau.

Kvietimo teikti vietos projektų paraiškas skelbimas ir dokumentacijos rengimas

50. Kvietimą teikti vietos projektų paraiškas skelbia strategijos vykdytojas. Kvietimų teikti vietos projektų paraiškas pagal strategijoje numatytas priemones tvarkaraštį sudaro strategijos vykdytojas. Prieš skelbdamas pirmąjį kvietimą teikti vietos projektų paraiškas pagal konkrečią (-ias) strategijos priemonę (-es), strategijos vykdytojas turi parengti kvietimo teikti vietos projektų paraiškas dokumentaciją vadovaudamasis šių taisyklių 2 priede nustatytais reikalavimais.

51. Strategijos vykdytojas gali parengtą dokumentaciją suderinti su Agentūra.

52. Strategijos vykdytojas visais atvejais turi pateikti Agentūrai patvirtintą kvietimo teikti vietos projektų paraiškas dokumentaciją. Tuo atveju, kai skelbiamas antrasis ir paskesnieji kvietimai, teikti vietos projektų paraiškas ir kvietimo teikti vietos projektų paraiškas dokumentacijoje atliekami pakeitimai, strategijos vykdytojas gali prieš skelbdamas antrąjį ir paskesniuosius kvietimus, šiuos keitimus suderinti su Agentūra ir turi pateikti Agentūrai pakeistą ir patvirtintą kvietimo teikti vietos projektų paraiškas dokumentaciją.

53. Pavyzdinę Kvietimo teikti paraiškas dokumentaciją ir susijusių dokumentų pavyzdines formas parengia Agentūra ir patvirtina Agentūros direktoriaus įsakymu.

54. Kvietimo teikti vietos projektų paraiškas dokumentaciją sudaro:

54.1. kvietimo teikti vietos projektų paraiškas skelbimas;

54.2. bendrosios taisyklės pareiškėjams (taikomos pareiškėjams, kurie kreipiasi paramos pagal bet kurią strategijos priemonę, neatsižvelgiant į tai, ar ją reglamentuoja KPP, ar ne). Bendrosios taisyklės pareiškėjams rengiamos nepažeidžiant šių taisyklių nuostatų. Bendrosiose taisyklėse pareiškėjams turi būti pateikiama informacija, kurią privalo žinoti visi pareiškėjai, teikiantys vietos projekto paraiškas pagal bet kurią strategijos priemonę ar priemonės veiklos sritį;

54.3. specialiosios taisyklės pareiškėjams:

54.3.1. rengiamos toms strategijoje numatytoms priemonėms, kurių nereglamentuoja KPP. Specialiosios taisyklės pareiškėjams gali būti nerengiamos tuo atveju, jeigu strategijoje numatytos remti tik tos priemonės, kurias reglamentuoja KPP, tokiu atveju specialiosiomis taisyklėmis pareiškėjams laikomos konkrečios, strategijos vykdytojo strategijos įgyvendinimui pritaikytos KPP krypties „Gyvenimo kokybė kaimo vietovėse ir kaimo ekonomikos įvairinimas“ priemonių įgyvendinimo taisyklės;

54.3.2. turi atitikti strategiją ir šių taisyklių nuostatas. Jos rengiamos atskirai pagal kiekvieną arba kelias strategijos priemones, nepažeidžiant šių taisyklių 2 priedo nuostatų, turi būti pateikiama informacija, kurią privalo žinoti pareiškėjas, teikiantis vietos projekto paraišką pagal konkrečią strategijos priemonę ar priemonės veiklos sritį, arba pagal kelias strategijos priemones;

54.4. strategijos vykdytojo vidaus tvarkos aprašas.

55. Parengęs kvietimo teikti vietos projektų paraiškas dokumentaciją (toliau – dokumentacija) ir norėdamas ją suderinti su Agentūra, strategijos vykdytojas išsiunčia ją Agentūrai elektroniniu paštu ne vėliau kaip likus 40 darbo dienų iki planuojamo pirmojo kvietimo teikti vietos projektų paraiškas paskelbimo dienos. Agentūra turi teisę priimti ir vėliau pateiktą dokumentaciją. Gavusi dokumentaciją, Agentūra per ne ilgesnį nei 20 darbo dienų laikotarpį ją įvertina ir, nustačiusi prieštaravimų šių taisyklių nuostatoms, strategijos vykdytojui elektroniniu paštu pateikia pastabas bei pasiūlymus. Strategijos vykdytojas, gavęs Agentūros pastabas, pakoreguoja dokumentaciją ir pateikia Agentūrai elektroniniu paštu derinti pakartotinai. Agentūra, nenustačiusi prieštaravimų šių taisyklių nuostatoms, apie tai per 5 darbo dienas raštu informuoja strategijos vykdytoją. Strategijos vykdytojas, gavęs Agentūros dokumentacijos suderinimo raštą, dokumentaciją patvirtina ir su lydraščiu ją išsiunčia Agentūrai. Kvietimas teikti vietos projektų paraiškas gali būti skelbiamas tik po to, kai dokumentacija yra suderinta su Agentūra ir patvirtinta strategijos vykdytojo.

56. Strategijos vykdytojas privalo suderinti su Agentūra dokumentus, kurių pavyzdinių formų Agentūra nerengė, tačiau strategijos vykdytojas nustatė, kad būtina tokius turėti.

57. Strategijos įgyvendinimo metu keičiant dokumentaciją, strategijos vykdytojas privalo raštu informuoti Agentūrą.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

58. Vietos projektų paraiškos turi būti priimamos iki kvietime teikti vietos projektų paraiškas nurodytos paskutinės vietos projektų paraiškų pateikimo darbo dienos pabaigos.

59. Kvietimo teikti vietos projektų paraiškas skelbimas spausdinamas lietuvių kalba bent viename strategijos vykdytojo veiklos teritorijoje platinamų laikraščių ir Agentūros interneto tinklalapyje www.nma.lt. Kvietimas teikti vietos projektų paraiškas gali būti skelbiamas papildomai kituose leidiniuose, internete ir kitais būdais. Strategijos vykdytojas savo nuožiūra pasirenka papildomus leidinius, skelbimo būdus ir priemones, atsižvelgdamas į tai, kokie iš jų būtų efektyviausi siekiant informuoti galimus pareiškėjus pagal kiekvieną kvietimą teikti vietos projektų paraiškas.

Galimi pareiškėjai ir partneriai

60. Pareiškėjas – fizinis arba juridinis asmuo, pateikęs vietos projekto paraišką pagal strategijoje numatytą priemonę, atitinkantis taisyklių 61–67 ir 71 punktuose nustatytus reikalavimus.

61. Pareiškėjui taikomi tinkamumo reikalavimai:

61.1. pareiškėjo, teikiančio vietos projektą pagal priemonę, kurią reglamentuoja strategija ir KPP, tinkamumo reikalavimai nustatyti KPP ir KPP krypties „Gyvenimo kokybė kaimo vietovėse ir kaimo ekonomikos įvairinimas“ priemonių įgyvendinimo taisyklėse;

61.2. pareiškėjo, teikiančio vietos projektą pagal priemonę, kurią reglamentuoja strategija, bet nereglamentuoja KPP, tinkamumo reikalavimai turi būti nustatyti specialiosiose taisyklėse taip, kaip nustatyta šių taisyklių 2 priede.

62. Pareiškėjas – fizinis asmuo turi būti ne jaunesnis kaip 18 metų.

63. Pareiškėjas – fizinis asmuo gali teikti pelno vietos projekto paraišką tik savarankiškai.

64. Pareiškėjas – fizinis asmuo gali teikti viešojo pobūdžio (nepelno) vietos projektą tik tuo atveju, kai numatoma investuoti į kultūros paveldo objektų tvarkybą, ir šis objektas yra ir bus po projekto įgyvendinimo ne trumpiau nei 10 metų negyvenamas, prieinamas visuomenei, o galutiniai naudos gavėjai bus kaimo gyventojai.

65. Pareiškėjas – fizinis asmuo prie vietos projekto įgyvendinimo gali prisidėti piniginėmis lėšomis ir (arba) įnašu natūra – nemokamu savanorišku darbu ir (arba) nekilnojamuoju turtu tik šių taisyklių 64 punkte nurodytu atveju.

66. Pareiškėjas – juridinis asmuo gali teikti pelno ar nepelno vietos projekto paraišką savarankiškai arba kartu su partneriu (-iais).

67. Pareiškėjas – juridinis asmuo prie vietos projekto įgyvendinimo gali prisidėti piniginėmis lėšomis ir (arba) įnašu natūra – nemokamu savanorišku darbu ir (arba) nekilnojamuoju turtu, kaip nustatyta šių taisyklių 102.1 ir 103 punktuose.

68. Partneris (-iai) – juridinis (-iai) asmuo (-ys), finansuojantis (-ys) vietos projekto įgyvendinimą piniginėmis lėšomis ir (arba) prisidedantis prie vietos projekto įgyvendinimo įnašu natūra, kaip nustatyta taisyklių 102.2 ir 103 punktuose ir (arba) kitaip kartu su pareiškėju dalyvaujantis vietos projekto įgyvendinime.

69. Partneris – juridinis asmuo prie projekto įgyvendinimo gali prisidėti piniginiu įnašu ir (arba) įnašu natūra – nemokamu savanorišku darbu ir (arba) nekilnojamuoju turtu taisyklių 102.2 ir 103 punktais nustatyta tvarka.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

70. Partneris, dalyvaujantis vietos projekto įgyvendinimo veikloje, tuo pačiu metu turi teisę teikti savarankišką paramos paraišką.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

71. Pareiškėjui ir partneriui, jei vietos projektas įgyvendinamas kartu su partneriu, taikomi bent šie tinkamumo reikalavimai:

71.1. pareiškėjas ir partneris (-iai) vykdo su mokesčių mokėjimu susijusius įsipareigojimus ir, jei pareiškėjas ir (ar) partneris (-iai) yra registruotas (-i) draudėjas (-ai), su socialinio draudimo įnašų mokėjimu susijusius įsipareigojimus pagal Lietuvos Respublikos teisės aktus. Šis reikalavimas netaikomas įstaigoms, kurių veikla finansuojama iš valstybės ar savivaldybių biudžeto, ir atskirais atvejais, jeigu Lietuvos Respublikos teisės aktų nustatyta tvarka pareiškėjui yra atidėti mokesčių arba socialinio draudimo įmokų mokėjimo terminai, ir ūkininkams;

71.2. pareiškėjas ir partneris yra registruotas Lietuvos Respublikos teisės aktų nustatyta tvarka;

71.3. pareiškėjas ir partneris veikia VVG teritorijoje;

71.4. pareiškėjas užtikrina tinkamą vietos projekto finansavimo šaltinį (taikoma pelno arba nepelno projektą numačiusiam įgyvendinti pareiškėjui, kai pareiškėjas prie vietos projekto įgyvendinimo numato prisidėti piniginiu įnašu) – skolintas lėšas, paramos lėšas, iš projekte numatytos veiklos gautinas lėšas (pelno vietos projekto atveju), kuris turi būti pagrįstas verslo plano finansinių ataskaitų duomenimis. Skolintos lėšos grindžiamos su paramos paraiška pateikiant dokumentus, įrodančius paskolos suteikimo galimybę (atitiktis šiam kriterijui gali būti tikslinama paramos paraiškos vertinimo metu). Iki pirmojo mokėjimo prašymo pateikimo, jei projektas ar projekto dalis įgyvendinama skolintomis lėšomis, pareiškėjas turi pateikti paskolos sutartį arba raštu patvirtinti, kad projektą ar atitinkamą projekto dalį įgyvendins nuosavomis lėšomis. Agentūra neatsako už kreditoriaus turimų lėšų patikimumą, realumą, prievolių vykdymą Lietuvos Respublikos teisės aktų nustatyta tvarka bei už kreditoriaus ir paskolos gavėjo įsipareigojimų nevykdymą;

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

71.5. pareiškėjas tvarko buhalterinę apskaitą Lietuvos Respublikos teisės aktų nustatyta tvarka;

71.6. pareiškėjas ir (arba) partneris (-iai) įsipareigoja, jei yra draudimo paslaugų galimybių, apdrausti turtą, kuriam įsigyti ar sukurti bus panaudota parama, ne trumpesniam kaip penkerių metų laikotarpiui nuo paramos sutarties pasirašymo: projekto įgyvendinimo laikotarpiui – didžiausiu turto atkuriamosios vertės draudimu nuo visų galimų rizikos atvejų, o įgyvendinus projektą – likutinei vertei, atsižvelgiant į atitinkamos rūšies turto naudojimo laiką ir taikomas turto nusidėvėjimo normas;

71.7. pareiškėjas ir partneris įsipareigoja, be rašytinio strategijos vykdytojo ir Agentūros sutikimo, mažiausiai penkerius metus nuo vietos projekto vykdymo sutarties pasirašymo dienos nedaryti esminio projekte numatytos veiklos pakeitimo, kuris:

71.7.1. paveiktų jos pobūdį ir sąlygas arba suteiktų pernelyg didelį pranašumą privačiam ar viešajam juridiniam asmeniui;

71.7.2. įvyktų dėl paramos lėšomis įgyto turto nuosavybės pobūdžio pasikeitimo arba dėl gamybinės veiklos nutraukimo ar perkėlimo į kitą vietą.

Netinkami pareiškėjai ir partneriai

72. Pareiškėjas ar partneris laikomas netinkamu paramai gauti, jeigu:

72.1. neatitinka šių taisyklių 61–71 punktų nuostatų;

72.2. pareiškėjas arba partneris vietos projekto paraiškoje, pridedamuose arba pagal užklausimą pateiktuose dokumentuose pateikė neteisingą informaciją;

72.3. yra priimtas galutinis sprendimas dėl pareiškėjo arba partnerio:

72.3.1. kitos sutarties dėl paramos skyrimo iš EB ir (arba) Lietuvos Respublikos valstybės biudžeto lėšų pažeidimo;

72.3.2. paramos mokėjimo nutraukimo dėl padaryto pažeidimo;

72.3.3. įvykdytos nusikalstamos veikos ar administracinės teisės pažeidimo, susijusio (-ių) su parama;

72.4. pareiškėjas arba partneris, siekdamas palankaus sprendimo, bandė daryti įtaką strategijos vykdytojui, vietos projekto vertinimą atliekantiems asmenims, vietos projektų atrankos komitetui, sprendimą dėl lėšų vietos projektui įgyvendinti skyrimo priimančiam strategijos vykdytojo valdymo organui vietos projektų vertinimo, atrankos proceso metu, arba Agentūrai sprendimo skirti lėšas vietos projektui įgyvendinti tvirtinimo metu;

72.5. pareiškėjas arba partneris dėl subjektyvių priežasčių nevykdo ankstesniajame projekte užsibrėžtų tikslų ir priežiūros rodiklių (tokiu atveju pareiškėjas arba partneris netenka teisės kreiptis paramos pagal KPP investicines priemones ir pagal KPP krypties „LEADER metodo įgyvendinimas“ priemonę „Vietos plėtros strategijų įgyvendinimas“ atrinktas strategijas) iki tol, kol nebus pašalinti veiklos trūkumai.

73. Pareiškėjas arba partneris neturi teisės gauti paramos pagal KPP ir strategiją:

73.1. vienerius metus nuo galutinio sprendimo priėmimo taisyklių 72.3.1 ir 72.3.2 punktuose nurodytais atvejais;

73.2. dvejus metus nuo galutinio sprendimo priėmimo taisyklių 72.3.3 punkte nurodytu atveju.

Partnerio (-ių) dalyvavimas įgyvendinant vietos projektą. Bendradarbiavimo sutartis

74. Vietos projekto paraiškoje turi būti pagrįsta, kodėl įgyvendinant projektą būtinas partnerio (-ių) dalyvavimas, ir nurodytos partnerio (-ių) pasirinkimo priežastys.

75. Partneris (-iai) gali prisidėti prie vietos projekto taisyklių 102–103 punktuose nustatytais būdais ir tvarka.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

76. Tarp pareiškėjo ir partnerio (-ių) turi būti sudaryta (-os) vietos projekto įgyvendinimo bendradarbiavimo sutartis (-ys) (toliau – bendradarbiavimo sutartis). Bendradarbiavimo sutartyje (-se) turi būti numatytos pagrindinės geros bendradarbiavimo praktikos taisyklės:

76.1. bendradarbiavimo sutartyje aiškiai nurodytos pareiškėjo ir partnerio (-ių) teisės ir pareigos, užtikrinančios konkretaus vietos projekto įgyvendinimą ir, įgyvendinus projektą, jo priežiūrą mažiausiai penkerius metus nuo paramos sutarties pasirašymo, atsižvelgiant į taisyklių 76.2–76.6 punktų nuostatas, tačiau bendradarbiavimo sutartyje gali būti nustatytas ilgesnis terminas;

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

76.2. bendradarbiavimo sutartimi pareiškėjas įsipareigoja vietos projekto įgyvendinimo metu reguliariai konsultuotis su partneriu (-iais) ir nuolat jį (juos) informuoti apie vietos projekto įgyvendinimo eigą, o partneris (-iai) įsipareigoja teikti informaciją, susijusią su jo (jų) bendradarbiavimo sutartyje (-se) numatytų įsipareigojimų vykdymu;

76.3. bendradarbiavimo sutartimi pareiškėjas įsipareigoja visus vietos projekto pakeitimus, turinčius įtakos partnerio (-ių) įsipareigojimams ir teisėms, prieš kreipdamasis į strategijos vykdytoją, pirmiausia raštu suderinti su partneriu (-iais);

76.4. bendradarbiavimo sutartyje nurodyta, kad bet koks šios sutarties keitimas turi būti iš anksto suderintas su strategijos vykdytoju ir Agentūra;

76.5. bendradarbiavimo sutartyje pareiškėjas ir partneris (-iai) įsipareigoja mažiausiai penkerius metus nuo vietos projekto vykdymo sutarties pasirašymo dienos nedaryti esminio projekte numatytos veiklos pakeitimo, kaip nurodyta taisyklių 71.7 punkte:

76.5.1. bendradarbiavimo sutartyje pareiškėjas ir (arba) partneris (-iai) įsipareigoja, jei yra draudimo paslaugų galimybių, apdrausti turtą, kuriam įsigyti ar sukurti bus panaudota parama, ne trumpesniam kaip penkerių metų laikotarpiui nuo paramos sutarties pasirašymo: projekto įgyvendinimo laikotarpiui – didžiausiu turto atkuriamosios vertės draudimu nuo visų galimų rizikos atvejų, o įgyvendinus projektą – likutinei vertei, atsižvelgiant į atitinkamos rūšies turto naudojimo laiką ir taikomas turto nusidėvėjimo normas;

76.5.2. tuo atveju, jeigu partneris (-iai) prie projekto įgyvendinimo prisideda piniginiu įnašu, bendradarbiavimo sutartyje turi būti aprašyti pareiškėjo ir partnerio (-ių) piniginio įnašo etapai, terminai ir sumos;

76.6. bendradarbiavimo sutartyje turi būti aiškiai nurodyta, kad partneris (-iai), nusprendęs (-ę) nutraukti bendradarbiavimo sutartį, turi atlyginti pareiškėjui nuostolius, susijusius su jo (jų) pasitraukimu iš vietos projekto įgyvendinimo.

77. Bendradarbiavimo sutartyje aiškiai nurodyta, kad pareiškėjas yra pagrindinis už vietos projekto įgyvendinimą, administravimą ir priežiūrą atsakingas asmuo. Bendradarbiavimo sutartyje dalis funkcijų, susijusių su vietos projekto įgyvendinimu, priežiūra, gali būti deleguota partneriui. Partneriai vykdo savo dalinius įsipareigojimus, susijusius su projekto įgyvendinimu ir deleguotomis funkcijomis, numatytomis bendradarbiavimo sutartyje.

78. Strategijos vykdytojas, rengdamas specialiąsias taisykles pareiškėjams, gali nustatyti papildomus reikalavimus partneriui (-iams) ir bendradarbiavimo sutarčiai.

Vietos projekto tinkamumo reikalavimai

79. Vietos projekto, teikiamo pagal priemonę, kurią reglamentuoja strategija ir KPP, tinkamumo reikalavimai nustatyti KPP ir KPP krypties „Gyvenimo kokybė kaimo vietovėse ir kaimo ekonomikos įvairinimas“ priemonių įgyvendinimo taisyklėse.

80. Kai vietos projektas teikiamas strategijos vykdytojui pagal priemonę, kurią reglamentuoja strategija, tačiau nereglamentuoja KPP, taikomi bent šie vietos projekto tinkamumo reikalavimai:

80.1. vietos projektas atitinka strategijos, priemonės ir veiklos srities (kai jos išskiriamos) tikslus;

80.2. vietos projektas nepažeidžia EB horizontaliųjų sričių: darnaus vystymo, lygių galimybių, regioninės plėtros, informacinės visuomenės;

80.3. vietos projektas suderintas su tos savivaldybės, kurios teritorijoje įgyvendinamas vietos projektas, strateginiais dokumentais, planais, kaip nustatyta taisyklių 113.2.16 punkte;

80.4. pagrįsta, kad bus užtikrintas vietos projekto tęstinumas;

80.5. pagrįsta, kad vietos projektas, be jam (įgyvendinti) skirtų lėšų, negalėtų būti įgyvendintas tokios pat apimties, per tokį pat laikotarpį ir tokios pat kokybės;

80.6. pagrįsta, kad vietos projekto rezultatai turės pridėtinę vertę (vietos projekto paraiškoje paaiškinta, kokį naują produktą ar paslaugą sukurs vietos projektas strategijos vykdytojo teritorijos mastu arba kaip jis kiekybiškai ir (arba) kokybiškai keis esamus produktus arba paslaugas);

80.7. pagrįsta, kad vietos projekto rezultatai bus prieinami visuomenei (pvz., objektą numatyta įtraukti į lankytinų vietų sąrašą, numatytas darbo laikas ir pan.) (taikoma viešojo pobūdžio (ne pelno) vietos projektams, kuriuos įgyvendina fiziniai asmenys ir investuojama į privatų turtą, kaip nustatyta šių taisyklių 80.13 punkte);

80.8. pagrįsta, kad, įgyvendinus vietos projektą, galutiniai naudos gavėjai bus kaimo gyventojai (pvz., sukurta darbo vietų kaimo gyventojams, kaimo gyventojams sudarytos galimybės naudotis projekto rezultatais nemokamai) (taikoma viešojo pobūdžio (ne pelno) vietos projektams, kuriuos įgyvendina fiziniai asmenys ir investuojama į privatų turtą, kaip nustatyta šių taisyklių 80.13 punkte);

80.9. pateiktas veiklų, kurios bus vykdomos objekte, sąrašas (taikoma viešojo pobūdžio (ne pelno) vietos projektams, kuriuos įgyvendina fiziniai asmenys ir investuojama į privatų turtą, kaip nustatyta šių taisyklių 80.13 punkte);

80.10. parengtas veiklos aprašas viešojo pobūdžio (ne pelno) vietos projektui įgyvendinti. Veiklos apraše aiškiai nurodyta: problema (-os) ir vietos projekto įgyvendinimo būtinumas, tikslai ir uždaviniai, įgyvendinimo priemonės ir veiksmai, įgyvendinimo etapai ir terminai, laukiami rezultatai ir tęstinumo galimybės, biudžetas ir jo pagrindimas (reikalavimas pateikti veiklos aprašą taikomas tik ne pelno vietos projektų teikėjams. Minimalūs veiklos aprašo reikalavimai nustatyti šių taisyklių 1 priede. Strategijos vykdytojas, atsižvelgdamas į strategijoje numatytos priemonės, pagal kurią kviečiama teikti vietos projektus ir jų pobūdį, gali nustatyti papildomus reikalavimus);

80.11. parengtas verslo planas pelno vietos projektui įgyvendinti vadovaujantis Ministerijos nustatytais reikalavimais, kuriame vietos projekto vykdytojas įrodo, kad ūkio subjektas atitinka, atitiks Ministerijos nustatytus ekonominio gyvybingumo rodiklius. Vietos projektų vykdytojams, kuriems pagal vykdomą veiklą finansinės atskaitomybės sudarymas iki paraiškos pateikimo nebuvo privalomas ir jie negali pateikti praėjusių ir ataskaitinių metų finansinės atskaitomybės ataskaitų, taikomos naujiems ūkio subjektams ekonominio gyvybingumo rodiklių apskaičiavimo nuostatos (atitiktis šiam kriterijui gali būti tikslinama vadovaujantis šių taisyklių 121 punkto nuostatomis) (Ūkio subjektų, siekiančių pasinaudoti parama pagal Lietuvos kaimo plėtros 2007–2013 metų programos ir Lietuvos žuvininkystės sektoriaus 2007–2013 metų veiksmų programos priemones, ekonominio gyvybingumo nustatymo taisykles, patvirtintas Lietuvos Respublikos žemės ūkio ministro 2007 m. kovo 16 d. įsakymu Nr. 3D-117 (Žin., 2007, Nr. 34-1250);

80.12. nekilnojamasis turtas, į kurį planuojama investuoti įgyvendinant vietos projektą, pareiškėjo ir (arba) partnerio (-ių), jei vietos projektas įgyvendinamas kartu su partneriu (-iais), valdomas teisėtais pagrindais šia tvarka:

80.12.1. nekilnojamasis turtas priklauso pareiškėjui nuosavybės teise arba yra pareiškėjo valdomas kitais teisėtais pagrindais 80.12.4 ir 80.12.5 punktuose nustatyta tvarka;

80.12.2. nekilnojamasis turtas priklauso partneriui (-iams) nuosavybės teise;

80.12.3. valstybinė žemė, įskaitant žemę po statiniais, kitas valstybinis turtas, valdomas pareiškėjo ar partnerio (-ių) patikėjimo teise ar kitais teisėtais pagrindais 80.12.4 punkte nustatyta tvarka;

80.12.4. jeigu planuojama investuoti į ne nuosavybės teise, o kitais teisėtais pagrindais valdomą juridinio (-ių) asmens (-ų) nekilnojamąjį turtą, pareiškėjas ir (arba) partneris (-iai) su nekilnojamojo turto savininku turi būti sudaręs (-ę) valdymo teisėtumą pagrindžiančią sutartį (-is), registruotą Nekilnojamojo turto registre, kurios galiojimo terminas turi būti ne mažesnis kaip 10 (dešimt) metų (pradedama skaičiuoti nuo planuojamos vietos projekto įgyvendinimo pabaigos), o juridinis asmuo sutinka, kad būtų atliekami su nekilnojamuoju turtu susiję ir vietos projekte numatyti darbai;

80.12.5. jeigu planuojama investuoti į ne nuosavybės teise, o panaudos sutartimi valdomą fizinio (-ių) asmens (-ų) nekilnojamąjį turtą, pareiškėjas su nekilnojamojo turto savininku (-ais) turi būti sudaręs panaudos sutartį, registruotą Nekilnojamojo turto registre, kurios galiojimo terminas turi būti ne trumpesnis kaip 10 (dešimt) metų (pradedama skaičiuoti nuo planuojamos vietos projekto įgyvendinimo pabaigos), fizinis (-iai) asmuo (-enys) sutinka, kad būtų atliekami su nekilnojamuoju turtu susiję ir vietos projekte numatyti darbai ir (arba) veiklos. Jeigu planuojama investuoti į fizinio asmens (-ų) nekilnojamąjį turtą, vietos projektui taikomi ir šie reikalavimai:

80.12.5.1. vietos projektas turi būti viešojo pobūdžio (ne pelno);

80.12.5.2. vietos projekto paraiškoje aiškiai pagrįstas panaudos sutarties su fiziniu (-iais) asmeniu (-imis) būtinumas;

80.12.5.3. vietos projekte numatyta veikla nuolatinė, vieša (pvz., objektą numatyta įtraukti į lankytinų vietų sąrašą, numatytas darbo laikas ar kt.);

80.12.5.4. vietos projekto paraiškoje aiškiai aprašyta numatoma nauda kaimo gyventojams, visuomenei, o ne konkrečiam (-iems) fiziniam (-iams) asmeniui (-ims);

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

80.13. jeigu, įgyvendinant viešojo pobūdžio (nepelno) vietos projektą, planuojama investuoti į nekilnojamąjį turtą (kultūros paveldo objektą), kuris nuosavybės teise yra valdomas fizinio asmens, toks nekilnojamasis turtas turi būti:

80.13.1. įtrauktas į kultūros vertybių registrą ir pripažintas saugoma kultūros vertybe vadovaujantis Lietuvos Respublikos kultūros ministro 2005 m. balandžio 29 d. įsakymu Nr. ĮV-190 „Dėl nekilnojamųjų kultūros vertybių pripažinimo saugomomis“ (Žin., 2005, Nr. 58-2034) ir paskelbtas saugomu savivaldybių ar valstybės. Kultūros vertybių registras skelbiamas Kultūros paveldo centro interneto svetainėje www.kpc.lt;

80.13.2. iki vietos projekto įgyvendinimo ir ne mažiau nei 10 metų po paramos sutarties pasirašymo negyvenamas;

80.13.3. ne trumpiau nei 10 metų po paramos sutarties pasirašymo prieinamas visuomenei (prieinamumas visuomenei turi būti aiškiai pagrįstas paraiškoje (pvz., objektą numatyta įtraukti į lankytinų vietų sąrašą, numatytas darbo laikas ir pan.);

80.14. vietos projektas nesusijęs su šiomis veiklos sritimis:

80.14.1. alkoholinių gėrimų gamyba;

80.14.2. tabako gaminių gamyba;

80.14.3. ginklų ir šaudmenų gamyba;

80.14.4. azartinių lošimų ir lažybų organizavimu;

80.14.5. didmenine ir mažmenine prekyba;

80.14.6. finansiniu tarpininkavimu, pagalbine finansinio tarpininkavimo veikla;

80.14.7. draudimo ir pensijų lėšų kaupimo veikla;

80.14.8. nekilnojamojo turto operacijomis;

80.14.9. teisinės veiklos organizavimu;

80.14.10. medžioklės, gaudymo spąstais, medžioklės patirties sklaida ir su tuo susijusiomis paslaugomis;

80.15. pelno vietos projektas – projektas, kurį įgyvendindamas vietos projekto vykdytojas siekia gauti ir (arba) gauna pelno, o tiesioginis vietos projekto naudos gavėjas yra vietos projekto vykdytojas (-ai);

80.16. viešasis (ne pelno) vietos projektas – tai toks projektas, iš kurio vietos projekto vykdytojas nesiekia gauti pelno, arba gaunamas pelnas investuojamas į projekto veiklos plėtrą, tęstinumą, o tiesioginiai naudos gavėjai yra kaimo gyventojai (vietos projekto rezultatai prieinami kaimo gyventojams);

80.17. vietos projekto paraiškoje numatytos tinkamo finansuoti vietos projekto išlaidos nebuvo, nėra ir nebus finansuojamos iš kitų nacionalinių programų ir EB fondų.

81. Vietos projekto įgyvendinimo laikotarpis – 24 mėnesiai nuo vietos projekto vykdymo sutarties įsigaliojimo. Susiklosčius tam tikroms nuo vietos projekto vykdytojo nepriklausančioms aplinkybėms, šis laikotarpis gali būti pratęstas iki 36 mėnesių. Vietos projekto įgyvendinimo terminas turi būti ne vėlesnis nei iki 2015 m. rugsėjo 1 d.

82. Vietos projektas įgyvendinamas strategijos vykdytojo teritorijoje, kaimo vietovėje, ir (arba) vietos projekto galutiniai naudos gavėjai – strategijos vykdytojo teritorijos gyventojai (projektams, kurių įgyvendinimo vieta yra savivaldybių centras, parama neskiriama).

83. Vietos projekto paraiškoje prašoma paramos suma turi atitikti taisyklių 96 ir 99 punktuose nustatytos didžiausios ir mažiausios galimos paramos sumos, vienam vietos projektui įgyvendinti, reikalavimus.

84. Strategijos vykdytojas, rengdamas specialiąsias taisykles pareiškėjams, gali nustatyti papildomus vietos projektų tinkamumo reikalavimus.

Tinkamos ir netinkamos finansuoti išlaidos ir jų nustatymo tvarka

85. Vietos projekto paraiškoje gali būti numatytos visos išlaidos, kurios yra tiesiogiai susijusios su vietos projekto įgyvendinimu, tačiau vietos projektui įgyvendinti gali būti finansuojamos tik tinkamos vietos projektui finansuoti išlaidos ir ne daugiau, nei leidžia lėšų vietos projektams įgyvendinti dydžio nustatymo tvarka, apibrėžta taisyklių 96–100 punktuose.

86. Tinkamomis vietos projektui finansuoti išlaidomis pripažįstamos išlaidos:

86.1. būtinos vietos projektui įgyvendinti, pagrįstos vietos projekto paraiškoje ir numatytos vietos projekto vykdymo sutartyje;

86.2. prekių, paslaugų, darbų pirkimai atlikti vadovaujantis taisyklių 179–185 punktų nuostatomis;

86.3. patirtos įgyvendinant vietos projektą, bet ne anksčiau nei vietos projekto vykdymo sutarties pasirašymo dieną, išskyrus šių taisyklių 92.6 punkte nurodytą atvejį. Tačiau jei parama vietos projektui neskiriama arba išlaidos, numatytos vietos projekte, vertinimo metu pripažįstamos netinkamomis finansuoti ir (arba) nėra nurodytos šių taisyklių 86 punkte, pareiškėjui šios išlaidos nebus finansuojamos.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

87. Tinkamomis vietos projektui finansuoti, teikiamam strategijos vykdytojui pagal priemonę, kurią reglamentuoja strategija ir KPP, išlaidomis pripažįstamos išlaidos, kurios atitinka tinkamų finansuoti išlaidų kategorijas ir kitus išlaidų tinkamumo reikalavimus, nurodytus KPP ir KPP krypties „Gyvenimo kokybė kaimo vietovėse ir kaimo ekonomikos įvairinimas“ priemonių įgyvendinimo taisyklėse.

88. Tinkamomis finansuoti vietos projektų, teikiamų strategijos vykdytojui pagal priemones, kurias reglamentuoja strategija, tačiau nereglamentuoja KPP, išlaidomis gali būti pripažįstamos šias išlaidų kategorijas atitinkančios išlaidos:

88.1. naujos įrangos, įrenginių, įrankių, technikos, mechanizmų, baldų, kitos įrangos, kompiuterinės įrangos ir programų, kitos elektroninės, skaitmeninės technikos, kitų prekių, tiesiogiai susijusių su vietos projekto įgyvendinimu, įsigijimo;

88.2. įrangos, įrenginių, technikos, mechanizmų nuomos, jei statyba, rekonstrukcija ar kapitalinis remontas atliekamas naudojant statytojo darbo jėgą;

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

88.3. darbų ir paslaugų pirkimo;

88.4. statybinių ir kitų medžiagų įsigijimo;

88.5. kaimo vietovei svarbių statinių statyba, renovavimas, rekonstravimas, kapitalinis remontas ir (arba) įsigijimas;

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

88.6. Neteko galios nuo 2009-12-29

Punkto naikinimas:

Nr. 3D-980, 2009-12-21, Žin. 2009, Nr. 154-6985 (2009-12-28), i. k. 1092330ISAK003D-980

88.7. informavimo ir viešinimo priemonių, susijusių su įgyvendinamu vietos projektu, pirkimo;

88.8. susijusios su paramos vietos projektui įgyvendinti lėšomis įgyto ilgalaikio turto draudimo paslaugomis strategijos įgyvendinimo laikotarpiu.

89. Bendrosios išlaidos – atlyginimas inžinieriams, architektams, konsultantams ir ekspertams, konsultuojantiems techniniais, technologiniais, ekonominiais ir organizaciniais vietos projekto rengimo ir įgyvendinimo klausimais, kai tokios paslaugos nėra tęstinė ar periodinė veikla, susijusi su pareiškėjo įprastine veikla ir išlaidomis, taip pat statinio projekto rengimo (įskaitant ekspertizę) išlaidos, projekto techninio tyrimo, patentų ir licencijų įsigijimo išlaidos, intelektinė veikla. Finansuojama bendrųjų išlaidų dalis gali sudaryti iki 15 proc. visų tinkamų finansuoti vietos projekto išlaidų. Iš jų ne daugiau kaip 10 proc. tinkamų finansuoti vietos projektui išlaidų gali būti skirta verslo planui, veiklos aprašui parengti ir konsultuoti vietos projekto įgyvendinimo klausimais.

90. Strategijos vykdytojas, nustatydamas konkretaus kvietimo teikti vietos projektų paraiškas tinkamų finansuoti vietos projektų išlaidų kategorijas, privalo pateikti baigtinį tinkamų finansuoti vietos projektų išlaidų kategorijų sąrašą, kuris negali prieštarauti taisyklių 86 punkte nustatytoms tinkamų finansuoti išlaidų kategorijoms.

91. Strategijos vykdytojo parengtose specialiosiose taisyklėse vietos projektų vykdytojams turi būti nurodyta, kad, rengiant vietos projekto sąmatą, išlaidos, atitinkančios vietos projektų tinkamų finansuoti išlaidų kategorijas, privalo būti aiškiai išvardytos, o ne pateiktos bendra suma.

92. Nustatydamas vietos projektų, teikiamų strategijos vykdytojui pagal priemones, kurias reglamentuoja strategija, tačiau nereglamentuoja KPP, išlaidų tinkamumą finansuoti, strategijos vykdytojas vietos projekto vertinimo metu taip pat turi įvertinti:

92.1. ar prašoma lėšų vietos projektui įgyvendinti suma neviršija specialiosiose taisyklėse ir taisyklių 96.2 punkte vietos projektų vykdytojams nustatytos didžiausios lėšų vietos projektui įgyvendinti sumos;

92.2. ar vietos projekto vertė nėra mažesnė, negu nurodyta šių taisyklių 99 punkte, mažiausia vietos projekto vertė;

92.3. ar pareiškėjo ir (arba) partnerio (-ių) (jei vietos projektas įgyvendinamas kartu su partneriu (-iais) nuosavų lėšų finansavimo šaltiniai yra aiškiai apibrėžti, patikimi, tinkami, ar jų pakanka, ar jie yra realūs vietos projekto paraiškos pateikimo metu (netaikoma, jei pareiškėjas ir (arba) partneris prie vietos projekto įgyvendinimo planuoja prisidėti tik įnašu natūra – nemokamu savanorišku darbu. Jei pareiškėjas yra kaimo bendruomenė, vietos projekto paraiškoje nurodomo dydžio nuosavos lėšos gali būti numatytos kaip pareiškėjui skiriamos lėšos iš savivaldybės biudžeto ar kitų fondų (pvz., Baltijos labdaros fondo), išskyrus EB struktūrinius fondus (Europos regioninės plėtros fondą, Europos socialinį fondą, Europos sanglaudos fondą) ir Europos žuvininkystės fondą; pareiškėjas – kaimo bendruomenė kartu su vietos projekto paraiška turi pateikti atitinkamos institucijos ar organizacijos pažymą, raštą ar kitą dokumentą apie suteikiamas pinigines lėšas konkrečiam vietos projektui finansuoti. Jei pareiškėjas yra biudžetinė įstaiga, vietos projekto paraiškoje nurodomo dydžio nuosavos lėšos turi būti numatytos kaip pareiškėjo atitinkamų metų asignavimai; pareiškėjas – biudžetinė įstaiga kartu su vietos projekto paraiška turi pateikti įstaigos vadovo garantinį raštą, patvirtinantį, kad tam tikrą lėšų sumą numatoma skirti vietos projektui finansuoti;

92.4. ar planuojamos vietos projekto išlaidos yra pagrįstos, realios, suplanuotos, atsižvelgiant į vidutinį kainų augimą per metus ir valiutų riziką, ar yra būtinos vietos projektui įgyvendinti;

92.5. ar vietos projekte numatytos išlaidos tuo pačiu metu nėra finansuojamos iš kitų nacionalinių ir EB fondų;

92.6. ar vietos projekto išlaidas, išskyrus bendrąsias išlaidas ir atvejį, nurodytą šių taisyklių 100 punkte, planuojama patirti ne anksčiau nei vietos projekto vykdymo sutarties įsigaliojimo dieną ir vietos projekto įgyvendinimo laikotarpiu, kaip apibrėžta taisyklių 81 punkte, bet ne vėliau nei iki 2015 m. rugsėjo 1 d. Bendrosios išlaidos, kurios yra tiesiogiai susijusios su vietos projekto parengimu ir įgyvendinimu, gali būti patirtos ne anksčiau kaip 2007 m. sausio 1 d. ir ne anksčiau kaip prieš du metus iki paramos paraiškos pateikimo datos. Jeigu lėšos vietos projektui įgyvendinti neskiriamos arba vietos projekto vykdytojo pirkimai, susiję su bendrosiomis išlaidomis, atlikti nesilaikant šių taisyklių 179–185 punktuose nustatytos tvarkos, bendrosios išlaidos nefinansuojamos. Visi su vietos projekto įgyvendinimu susiję išlaidų apmokėjimo įrodymo bei išlaidų pagrindimo įrodymo dokumentai turi būti išrašyti, mokėjimo prašymai Agentūrai pateikti laikotarpiu, kaip nustatyta taisyklių 81 punkte.

93. Netinkamos finansuoti vietos projektų išlaidos yra:

93.1. vietos projekto išlaidos, neatitinkančios šių taisyklių, KPP krypties „Gyvenimo kokybė kaimo vietovėse ir kaimo ekonomikos įvairinimas“ priemonių įgyvendinimo taisyklių (jei taikoma), bendrųjų taisyklių pareiškėjams, specialiųjų taisyklių pareiškėjams, vietos projekto vykdymo sutarties nuostatų bei šių taisyklių 85–95 punktų nuostatų;

93.2. trumpalaikis turtas, įgytas vietos projekto vykdytojo vietos projekto įgyvendinimo metu vietos projektui įgyvendinti skirtomis lėšomis, kurio vertė yra mažesnė nei vietos projekto vykdytojo numatyta minimali ilgalaikio turto vertė, ir kuris nepanaudojamas vietos projekto įgyvendinimo metu;

93.3. gyvūnai, vienmečiai augalai.

94. PVM, kurį vietos projekto vykdytojas (išskyrus vietos projektų vykdytojus, nurodytus šių taisyklių 95 punkte) pagal Lietuvos Respublikos pridėtinės vertės mokesčio įstatymą (Žin., 2002, Nr. 35–1271) turi ar galėtų turėti galimybę įtraukti į PVM atskaitą (net jei tokio PVM vietos projekto vykdytojas į atskaitą neįtraukė), visais atvejais yra netinkamas finansuoti iš paramos lėšų.

95. Kai vietos projekto vykdytojas yra valstybės arba savivaldybės institucija ar įstaiga, arba kitas viešasis juridinis asmuo, vykdantis valstybės ar savivaldybių veiklą, kaip ji apibrėžta Lietuvos Respublikos pridėtinės vertės mokesčio įstatymo 2 straipsnio 39 dalyje, PVM yra netinkamas finansuoti iš paramos lėšų. Tokiu atveju PVM nuo apmokestinamosios prekių ir (ar) paslaugų, už kurias mokama iš EŽŪFKP ir bendrojo finansavimo lėšų, vertės, kurio vietos projekto vykdytojas pagal Lietuvos Respublikos pridėtinės vertės mokesčio įstatymą neturi ar negalėtų turėti galimybės įtraukti į PVM atskaitą, yra apmokamas iš šiam tikslui skirtų Ministerijos bendrųjų valstybės biudžeto asignavimų.

Lėšų vietos projektams įgyvendinti dydžio nustatymo tvarka

96. Didžiausia lėšų vietos projektui įgyvendinti suma:

96.1. vietos projektui, kuris teikiamas strategijos vykdytojui pagal strategijos ir KPP reglamentuojamą priemonę, didžiausia paramos suma nustatyta KPP ir KPP krypties „Gyvenimo kokybė kaimo vietovėse ir kaimo ekonomikos įvairinimas“ priemonių įgyvendinimo taisyklėse;

96.2. vietos projektui, kuris teikiamas strategijos vykdytojui pagal strategijos reglamentuojamą, tačiau KPP nereglamentuojamą priemonę, didžiausia paramos suma nustatyta strategijoje, negali viršyti 690 560 Lt. Į šią sumą neįskaičiuojamas PVM, kuris finansuojamas pagal šių taisyklių 95 punktą.

97. Didžiausia lėšų vietos projektui įgyvendinti lyginamoji dalis:

97.1. kai vietos projektas teikiamas strategijos vykdytojui pagal priemonę, kurią reglamentuoja strategija ir KPP, skiriamų lėšų vietos projektui įgyvendinti lyginamoji dalis nustatyta KPP ir KPP krypties „Gyvenimo kokybė kaimo vietovėse ir kaimo ekonomikos įvairinimas“ priemonių įgyvendinimo taisyklėse;

97.2. kai vietos projektas teikiamas pagal priemonę, kurią reglamentuoja strategija, tačiau nereglamentuoja KPP, lėšos pelno projektui įgyvendinti gali sudaryti iki 70 proc. visų tinkamų finansuoti vietos projektų išlaidų, lėšos ne pelno projektui įgyvendinti gali sudaryt iki 80 proc. visų tinkamų finansuoti vietos projekto išlaidų.

98. Tinkamų finansuoti vietos projekto išlaidų, kurių nepadengia lėšos vietos projektui įgyvendinti, dalį vietos projekto vykdytojas ir (arba) partneris privalo finansuoti:

98.1. piniginiu įnašu ir (arba) įnašu natūra (nemokamu savanorišku darbu ir (arba) nekilnojamuoju turtu), kai vietos projektas yra teikiamas strategijos vykdytojui pagal priemonę, kurią reglamentuoja strategija ir KPP, atsižvelgiant į konkrečios KPP priemonės įgyvendinimo taisyklėse nustatytus galimus įnašo būdus;

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

98.2. piniginiu įnašu, kai vietos projektas yra teikiamas strategijos vykdytojui pagal priemonę, kurią reglamentuoja strategija, tačiau nereglamentuoja KPP, yra siekiantis pelno;

98.3. piniginiu įnašu arba įnašu natūra (nemokamu savanorišku darbu ir (arba) nekilnojamuoju turtu), kai vietos projektas yra teikiamas strategijos vykdytojui pagal priemonę, kurią reglamentuoja strategija, tačiau nereglamentuoja KPP, yra nesiekiantis pelno ir yra teikiamas pareiškėjo savarankiškai ir (arba) su partneriu.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

99. Mažiausia ne pelno vietos projekto vertė (neįskaitant PVM) pagal priemones, kurias reglamentuoja strategija, bet nereglamentuoja KPP, negali būti mažesnė nei 25 000 Lt, o pelno projekto vietos projekto vertė (neįskaitant PVM) negali būti mažesnė nei 50 000 Lt. Į šią sumą neįskaičiuojamas PVM, kuris finansuojamas pagal šių taisyklių 95 punktą.

100. Jei vietos projekto vykdytojas naudojasi kredito įstaigų išduotais kreditais vietos projektui, kuriam prašoma paramos, ir vietos projekto vykdytojui teikiama valstybės pagalba, kompensuojant dalį kredito įstaigai sumokėtų palūkanų ir (arba) dalį garantinio užmokesčio, didžiausia bendra paramos pagal šias Taisykles ir valstybės pagalbos lėšų suma ir intensyvumas vietos projektui ir jo tinkamomis išlaidomis finansuoti negali viršyti šiose Taisyklėse nustatytų dydžių. Tokiu atveju tinkamomis finansuoti išlaidomis laikomos šių Taisyklių reikalavimus atitinkančios išlaidos, patirtos po prašymo kompensuoti dalį palūkanų ir (arba) dalį garantinio užmokesčio pateikimo dienos.

Įnašas natūra ir jo pripažinimas tinkamu indėliu vietos projektui įgyvendinti

101. Pareiškėjas ir (arba) partneris (-iai), kai vietos projektas įgyvendinamas kartu su partneriu (-iais), įgyvendindamas arba prisidėdamas (-i) prie viešojo pobūdžio (ne pelno) projekto įgyvendinimo pagal priemonę, kurią reglamentuoja strategija, bet nereglamentuoja KPP, gali prisidėti įnašu natūra. Įgyvendinant pelno vietos projektus įnašas natūra negalimas.

102. Galimos įnašo natūra rūšys:

102.1. pareiškėjo įnašu natūra gali būti savanoriškas darbas ir (arba) nekilnojamasis turtas;

102.2. partnerio (-ių) įnašo natūra gali būti savanoriškas darbas ir (arba) nekilnojamasis turtas vadovaujantis taisyklių 104 punkto nuostatomis.

103. Įnašas natūra laikomas tinkamu nuosavu indėliu, kai tai yra:

103.1. nemokamas savanoriškas darbas, kurio vertė nustatyta atsižvelgiant į išdirbtą laiką ir valandinę atlygio vertę ir kuris atliktas vietos projekto įgyvendinimo laikotarpiu nepažeidžiant šių taisyklių 104–107 punktuose nustatytų procedūrų. Nemokamas savanoriškas darbas reiškia, kad fizinis asmuo tam tikrą valandų skaičių skiria darbui, susijusiam su vietos projekto įgyvendinimu, ir tam sugaištas laikas yra prilyginamas tam tikrai piniginei vertei (nemokamo savanoriško darbo vidutinio valandinio atlygio vidutinė vertė nustatoma vadovaujantis Statistikos departamento prie Lietuvos Respublikos Vyriausybės tyrimų duomenimis);

103.2. nekilnojamasis turtas, skirtas vietos projektui įgyvendinti, nuosavybės teise priklausantis pareiškėjui ir (arba) partneriui (-iams) (išlyga taikoma tik valstybinei žemei, t. y. tuo atveju, kai vietos projektas yra numatytas įgyvendinti valstybinėje žemėje, pareiškėjas ir (arba) partneris turi pateikti valstybinės žemės valdymo teisėtumą įrodančius dokumentus).

104. Įnašas natūra gali sudaryti iki 20 proc. visų tinkamų finansuoti vietos projekto išlaidų. Jeigu nemokamo savanoriško darbo laiko apskaitos lentelės duomenimis (nemokamo savanoriško darbo atveju) arba VĮ Registro centro Nekilnojamojo turto registro ar nepriklausomo eksperto, atlikusio nekilnojamojo turto vertinimą, išvados duomenimis (nekilnojamojo turto atveju) įnašas natūra sudaro daugiau kaip 20 proc. tinkamų finansuoti vietos projekto išlaidų, įnašu natūra (kaip tinkamu nuosavu indėliu) pripažįstama (užskaitoma) iki 20 proc. visų tinkamų finansuoti vietos projekto išlaidų.

105. Strategijos vykdytojo parengtose specialiosiose taisyklėse pareiškėjams turi būti nurodyta, kad likus ne mažiau kaip 5 darbo dienoms iki nemokamų savanoriškų darbų atlikimo pradžios (išskyrus darbus, susijusius su intelektine veikla), vietos projekto vykdytojas privalo raštu informuoti strategijos vykdytoją apie tai, kokie darbai bus atliekami ir kada (nurodyti konkrečiai dieną (-as), valandą (-as)), kurioje vietoje, kas juos atliks). Tuo atveju, jeigu nemokamas savanoriškas darbas yra susijęs su intelektine veikla, vietos projekto vykdytojas pateikia informaciją strategijos vykdytojui apie darbų, susijusių su intelektine veikla, pobūdį, įvardija, kas šiuos darbus atliks ir koks bus šių darbų produktas. Strategijos vykdytojas atlieka nemokamų savanoriškų darbų atlikimo vietoje patikrą (netaikoma darbams, susijusiems su intelektine veikla).

106. Vietos projekto vykdytojas informaciją apie atliktą nemokamą savanorišką darbą turi fiksuoti nemokamo savanoriško darbo laiko apskaitos lentelėje (pavyzdinę nemokamo savanoriško darbo laiko apskaitos lentelę rengia Agentūra), kurioje turi būti aiškiai nurodoma:

106.1. strategijos vykdytojo, kuriam pateiktas vietos projektas, pavadinimas;

106.2. vietos projekto vykdytojo pavadinimas;

106.3. vietos projekto partnerio (-ių) pavadinimas (-ai) (taikoma tuo atveju, kai vietos projekto partneris (-iai) prie vietos projekto prisideda įnašu natūra, nemokamu savanorišku darbu);

106.4. vietos projekto vykdytojo registracijos arba asmens kodas;

106.5. vietos projekto pavadinimas ir numeris;

106.6. vietos projekto įgyvendinimo vieta ir laikotarpis;

106.7. nemokamai dirbusio (-ių) fizinio (-ių) asmens (-ų) vardas (-ai), pavardė (-ės);

106.8. informacija apie vietos projekte atlikto nemokamo darbo pobūdį ir sukurtą produktą;

106.9. vietos projekte atlikto nemokamo darbo trukmė (konkrečiai nurodant dieną (-as), kurią (-iomis) buvo atliekamas savanoriškas nemokamas darbas, trukmę valandomis);

106.10. vietos projekte atlikto nemokamo darbo vertė litais;

106.11. vietos projekte nemokamus savanoriškus darbus atlikusio (-ių) fizinio (-ių) asmens (-ų) parašas (-ai);

106.12. vietos projekto vykdytojo vadovo arba jo įgalioto asmens vardas, pavardė, parašas ir data;

106.13. kita strategijos vykdytojo nustatyta informacija.

107. Vietos projekto vykdytojas nemokamo savanoriško darbo laiko apskaitos lentelę turi išsiųsti arba įteikti strategijos vykdytojui. Strategijos vykdytojas, gavęs nemokamo savanoriško darbo laiko apskaitos lentelę, turi nemokamą savanorišką darbą įvertinti ir priimti vieną iš šių taisyklių 95 punkte nurodytų sprendimų dėl nemokamo savanoriško darbo pripažinimo tinkamu vietos projekto vykdytojo nuosavu indėliu ir raštu informuoti apie savo sprendimą vietos projekto vykdytoją ir Agentūrą.

108. Įvertinęs vietos projekto vykdytojo pateiktą nemokamo savanoriško darbo laiko apskaitos lentelę, strategijos vykdytojas gali priimti vieną iš šių sprendimų:

108.1. pripažinti nemokamo savanoriško darbo laiko apskaitos lentelėje nurodytą vertę litais tinkamu vietos projekto vykdytojo nuosavu indėliu;

108.2. paprašyti vietos projekto vykdytojo pateikti papildomą informaciją per nustatytą terminą ir (arba) atlikti vietos projekto patikrą vietoje;

108.3. atmesti, išdėstydamas atmetimo motyvus. Strategijos vykdytojas gali nemokamo savanoriško darbo laiko apskaitos lentelėje nurodytos vertės litais nepripažinti tinkamu vietos projekto vykdytojo nuosavu indėliu tik tuo atveju, jeigu vietos projekto vykdytojas nesilaiko nustatytų reikalavimų nemokamam savanoriškam darbui. Strategijos vykdytojas per 10 darbo dienų nuo tokio sprendimo priėmimo dienos raštu informuoja vietos projekto vykdytoją, nurodydamas tokio sprendimo motyvus.

109. Agentūra vietos projekto vykdytojui negali išmokėti galutinės lėšų vietos projektui įgyvendinti sumos tol, kol strategijos vykdytojas nepriima sprendimo dėl vietos projekto vykdytojo įnašo natūra pripažinimo tinkamu nuosavu indėliu. Strategijos vykdytojas, patikrinęs nemokamų savanoriškų darbų atlikimo faktą ir įsitikinęs, kad savanoriškas darbas atliktas taip, kaip numatyta vietos projekte, parengia dvi pažymas dėl vietos projekto vykdytojo įnašo natūra pripažinimo tinkamu nuosavu indėliu. Pažymos originalą saugo strategijos vykdytojas, o kopiją saugo vietos projekto vykdytojas (vietos projekto vykdytojas pažymą, kad savanoriškas darbas atliktas taip, kaip numatyta vietos projekte, pateikia kartu su mokėjimo prašymu). Tinkamas finansuoti vietos projekto išlaidas Agentūra vietos projekto vykdytojui apmoka taip, kad, baigus įgyvendinti vietos projektą, vietos projekto vykdytojo įnašui natūra prilyginamos išlaidos nebūtų kompensuotos iš lėšų projektui įgyvendinti.

Vietos projekto paraiškos pildymas, teikimas ir registravimas

110. Vietos projekto paraiškų formos pagal kiekvieną iš strategijoje numatytų priemonių pateikiamos kartu su strategijos vykdytojo parengtomis specialiosiomis taisyklėmis pareiškėjams.

111. Strategijos vykdytojas privalo užtikrinti pareiškėjams galimybę netrukdomai gauti vietos projektų paraiškų formas.

112. Strategijos vykdytojo parengtose bendrosiose taisyklėse pareiškėjams turi būti nurodyta, kad pildant vietos projektų paraiškas, turi būti laikomasi KPP administravimo taisyklių bendrųjų ir šių principų:

112.1. pareiškėjai teikia vietos projektų paraiškas strategijos vykdytojui, atsižvelgdami į vietos projekto įgyvendinimo vietą ir strategijos vykdytojo teritoriją;

112.2. vietos projekto paraiška turi būti užpildyta aiškiai, siekiant palengvinti jos vertinimą. Turi būti pateikiama išsami informacija, ypač apie tai, kaip vietos projektas prisidės prie strategijos įgyvendinimo, kokia bus jo nauda.

113. Strategijos vykdytojo parengtose specialiosiose taisyklėse pareiškėjams turi būti nurodyta, kokius dokumentus pareiškėjai turi pridėti prie užpildytos vietos projekto paraiškos (turi būti pateikiamas originalas arba strategijos vykdytojo atsakingo asmens patvirtinta kopija, kai pareiškėjas yra fizinis asmuo, arba pareiškėjo ar partnerio vadovo ar jo įgalioto asmens parašu ir antspaudu (jei tokį privalo turėti) patvirtinta kopija, kai pareiškėjas ar partneris – juridinis asmuo):

113.1. kai kviečiama teikti vietos projektus strategijos vykdytojui pagal priemonę (-es), kurią (-ias) reglamentuoja strategija ir KPP, prie paraiškos pridedamų dokumentų sąrašas nurodomas KPP krypties „Gyvenimo kokybė kaimo vietovėse ir kaimo ekonomikos įvairinimas“ priemonių įgyvendinimo taisyklėse pateikiamoje paraiškos formoje;

113.2. kai kviečiama teikti vietos projektus strategijos vykdytojui pagal priemonę (-es), kurią (-ias) reglamentuoja strategija, tačiau nereglamentuoja KPP, prie vietos projekto paraiškos pareiškėjai privalo pridėti šiuos dokumentus (nurodytus šių taisyklių 113.2.14 ir 113.2.15 punktuose dokumentus pareiškėjas gali pateikti su pirmuoju mokėjimo prašymu):

113.2.1. viešojo pobūdžio (ne pelno) projekto veiklos aprašą (taisyklių 1 priedas);

113.2.2. pelno projekto verslo planą;

113.2.3. pareiškėjo, kai pareiškėjas yra juridinis asmuo ir partnerio (-ių), kai vietos projekto paraiška teikiama kartu su partneriu (-iais), registravimo pažymėjimą (-us) arba asmens tapatybę patvirtinantį dokumentą, jeigu pareiškėjas yra fizinis asmuo;

113.2.4. pareiškėjo ir partnerio (-ių), kai vietos projekto paraiška teikiama kartu su partneriu (-iais), steigimo dokumentus, t. y. įstatus; jeigu pareiškėjas ar partneris neturi įstatų, turi būti pateikiamas steigimo sandoris arba bendrieji nuostatai, arba kiti dokumentai, kuriuos įstatams prilygina Lietuvos Respublikos civilinis kodeksas (Žin., 2000, Nr. 74–2262) (netaikoma pareiškėjams – fiziniams asmenims);

113.2.5. Valstybinės mokesčių inspekcijos prie Lietuvos Respublikos finansų ministerijos pažymą apie pareiškėjo ir partnerio (-ių), kai pareiškėjas vietos projekto paraišą teikia kartu su partneriu (-iais), atsiskaitymą su Lietuvos Respublikos valstybės biudžetu (netaikoma įstaigoms, kurių veikla finansuojama iš valstybės ar savivaldybių biudžeto, ir atskirais atvejais, jeigu Lietuvos Respublikos teisės aktų nustatyta tvarka pareiškėjui yra atidėti mokesčių arba socialinio draudimo įmokų mokėjimo terminai, ir ūkininkams. Pažyma turi būti išduota ne anksčiau kaip prieš 15 darbo dienų iki vietos projekto paraiškos pateikimo strategijos vykdytojui dienos;

113.2.6. Valstybinio socialinio draudimo fondo valdybos prie Lietuvos Respublikos socialinės apsaugos ir darbo ministerijos pažymą apie pareiškėjo ir partnerio, jei vietos projektas įgyvendinamas kartu su partneriu (-iais) (netaikoma įstaigoms, kurių veikla finansuojama iš valstybės ar savivaldybių biudžeto, ir atskirais atvejais, jeigu Lietuvos Respublikos teisės aktų nustatyta tvarka pareiškėjui yra atidėti mokesčių arba socialinio draudimo įmokų mokėjimo terminai, ir ūkininkams). Pažyma turi būti išduota ne anksčiau kaip prieš 15 darbo dienų iki vietos projekto paraiškos pateikimo strategijos vykdytojui dienos;

113.2.7. pareiškėjo ir partnerio (-ių), kai vietos projekto paraiška teikiama kartu su partneriu (-iais), išskyrus savivaldybes, finansinės atskaitomybės dokumentus už praėjusius ir ataskaitinius finansinius metus (naujai įregistruoti juridiniai asmenys teikia ūkinės veiklos pradžios balansą);

113.2.8. prekių, darbų ar paslaugų teikėjų komercinius pasiūlymus arba kitus dokumentus, pagrindžiančius numatytų išlaidų vertę. Komercinis pasiūlymas parenkamas pareiškėjo nuožiūra, siekiant nustatyti galimų išlaidų vertę. Pareiškėjas strategijos vykdytojui prie vietos projekto paraiškos turi pateikti vieną pasirinktą komercinį pasiūlymą. Pareiškėjas, pateikęs vietos projekto paraišką strategijos vykdytojui ar pasirašęs vietos projekto vykdymo sutartį su strategijos vykdytoju, prekių, darbų ar paslaugų pirkimus privalės organizuoti, vadovaudamasis taisyklių 179–185 punktų nustatyta tvarka;

113.2.9. pareiškėjo ir partnerio (-ių), kai vietos projekto paraiška teikiama kartu su partneriu (-iais), nekilnojamojo turto, į kurį planuojama investuoti įgyvendinant vietos projektą, nuosavybės arba kitais pagrindais valdomo nekilnojamojo turto teisėtumą įrodančius dokumentus (kaimo bendruomenės, nuosavybės arba kitais teisėtais pagrindais valdomo nekilnojamojo turto, į kurį planuojama investuoti, valdymo teisėtumą įrodančius dokumentus gali pateikti su pirmuoju mokėjimo prašymu, bet tik tokiu atveju, kai įgyvendinant vietos projektą neplanuojama atlikti nekilnojamojo turto kapitalinio remonto arba rekonstrukcijos):

113.2.9.1. jeigu nekilnojamąjį turtą, į kurį planuojama investuoti vietos projekto įgyvendinimo metu, pareiškėjas arba partneris (-iai) valdo nuosavybės teise, pateikiama VĮ Registro centro išduota pažyma, patvirtinanti nekilnojamojo turto valdymo nuosavybės teise faktą;

113.2.9.2. jeigu nekilnojamąjį turtą, į kurį planuojama investuoti, pareiškėjas valdo, naudojasi juo nuomos, panaudos ar kitais pagrindais, pateikiama: rašytinės nuomos, panaudos ar kitos sutarties kopija (tokio pobūdžio sutartis (-ys) gali būti sudaryta (-os) tik su juridiniu (-iais) asmeniu (-imis)), o sutarties galiojimo terminas turi būti ne mažesnis kaip 5 (penkeri) metai – kaimo bendruomenių ir savivaldybių teikiamų vietos projektų atveju, arba 10 (dešimt) metų – kitų fizinių ir juridinių asmenų teikiamų vietos projektų atveju (pradedama skaičiuoti nuo planuojamos vietos projekto įgyvendinimo pabaigos), VĮ Registro centro išduota pažyma apie nuomos, panaudos ar kitos sutarties registravimą. Nekilnojamojo turto registre ir asmens, kuriam nekilnojamasis turtas priklauso nuosavybės teise, sutikimas, kad būtų atliekami su nekilnojamuoju turtu susiję ir vietos projekte numatyti darbai;

113.2.9.3. jeigu pareiškėjas arba partneris (-iai) – viešasis (-ieji) juridinis (-iai) asmuo (-enys), nekilnojamąjį turtą – valstybinę žemę, į kurią planuojama investuoti, valdo patikėjimo teise, ši teisė jam turi būti suteikta ne trumpesniam nei 5 metų laikotarpiui, pradedant skaičiuoti nuo numatomos vietos projekto įgyvendinimo pabaigos, o patikėjimo teise valdomo turto vertė turi būti nustatoma vadovaujantis VĮ Registrų centro Nekilnojamojo turto registro duomenimis arba nepriklausomo eksperto, atlikusio nekilnojamojo turto vertinimą, išvada;

113.2.9.4. jeigu pareiškėjas – viešasis juridinis asmuo planuoja investuoti į valstybinį nekilnojamąjį turtą, kurio valdytojas yra Apskrities viršininko administracija, Apskrities viršininko administracijos sutikimą įgyvendinti vietos projektą;

113.2.10. dokumentus, įrodančius, kad įranga, į kurią planuojama investuoti įgyvendinant vietos projektą, priklauso pareiškėjui nuosavybės teise;

113.2.11. dokumentus, patvirtinančius pareiškėjo ir (arba) partnerio (-ių) galimybes apmokėti vietos projekto dalį (pavyzdžiui, banko sąskaitos išrašą, paskolos sutartį, garantinį banko raštą, savivaldybės raštą dėl vietos projekto finansavimo iš dalies, partnerio (-ių), kai vietos projekto paraiška teikiama kartu su partneriu (-iais), garantinį raštą, kuriame patvirtinama, kad partneris prisidės prie vietos projekto piniginėmis lėšomis kt.), (netaikoma, kai pareiškėjas ir (arba) partneris (-iai) prie vietos projekto įgyvendinimo planuoja prisidėti tik įnašu natūra – nemokamu savanorišku darbu ir (arba) nekilnojamuoju turtu, nepažeidžiant taisyklių 102 punkto nuostatų;

113.2.12. bendradarbiavimo sutartį (-tis), kai vietos projekto paraiška teikiama kartu su partneriu (-iais);

113.2.13. Lietuvos Respublikos aplinkos ministerijos Regiono aplinkos apsaugos departamento išduotą pažymą apie numatomo įgyvendinti vietos projekto, susijusio su statyba ir (arba) infrastruktūros įrengimu, atitiktį aplinkosaugos reikalavimams (taikoma vietos projektams, susijusiems su statyba ir (arba) infrastruktūros įrengimu, kai planuojamai ūkinei veiklai reikia vykdyti poveikio aplinkai vertinimo procedūras, numatytas Lietuvos Respublikos planuojamos ūkinės veiklos poveikio aplinkai vertinimo įstatyme (Žin., 1996, Nr. 82-1965; 2005, Nr. 84-3105) arba vietos projektas parengtas pagal Statybos techninio reglamento STR 1.05.05:2004 Statinio projekto aplinkos apsaugos dalis, patvirtinto Lietuvos Respublikos aplinkos ministro 2003 m. gruodžio 24 d. įsakymu Nr. 701 (Žin., 2004, Nr. 50-1675), reikalavimus;

113.2.14. numatomų statybos ir (arba) rekonstrukcijos darbų projektiniai dokumentai (statinio techninio projekto bendroji, sklypo sutvarkymo (sklypo plano), architektūros, technologijos, statybos skaičiuojamosios kainos nustatymo dalys (jei taikoma) (šie dokumentai gali būti pateikti su pirmu mokėjimo prašymu tuo atveju, kai pareiškėjas yra juridinis asmuo);

113.2.15. statinio techninio projekto ekonominės dalies ekspertizės išvada, statybos arba rekonstrukcijos leidimas (gali būti pateiktas ne vėliau kaip iki pirmojo mokėjimo prašymo (jei taikoma). Investiciniuose vietos projektuose numatytiems statybos bei rekonstravimo darbams turi būti parengtas statinių techninis projektas, gautas statybos leidimas (pateikiamas iki paramos sutarties pasirašymo), išskyrus nesudėtingus (tarp jų laikinus) statinius (Statybos techninis reglamentas STR1.01.07:2002 „Nesudėtingi (tarp jų laikini) statiniai“, patvirtintas Lietuvos Respublikos aplinkos ministro 2002 m. balandžio 16 d. įsakymu Nr.184 (Žin., 2002, Nr. 43-1639). Statinių projektams turi būti atlikta statinio techninio projekto statybos skaičiuojamosios kainos dalies ekspertizė, vadovaujantis Statybos techniniu reglamentu STR.1.06.03:2002 „Statinio projekto ekspertizė ir statinio ekspertizė“, patvirtintu Lietuvos Respublikos aplinkos ministro 2002 m. balandžio 30 d. įsakymu Nr. 214 (Žin., 2002, Nr. 55-2200). Ekspertizės išvada turi būti parengta įstaigos, turinčios teisę užsiimti šia veikla. Jei vietos projekte numatyta statyba ir (ar) rekonstrukcija, bet jai paramos neprašoma, šie dokumentai neteikiami;

113.2.16. savivaldybės administracijos raštą dėl vietos projekto suderinimo su savivaldybės, kurioje įgyvendinamas vietos projektas, plėtros strategija (taikoma viešiesiems (ne pelno) projektams);

113.2.17. vietos projekto veiklų sąrašą, taikoma, kai viešojo pobūdžio (nepelno) vietos projektą įgyvendina fizinis asmuo (taisyklių 64 punktas);

113.2.18. siekiant atgaivinti ir pritaikyti kultūros paveldą teisės aktų nustatyta tvarka išduotą leidimą ir kitus dokumentus:

113.2.18.1. statinio projektavimo sąlygų sąvadą, kai sudėtyje yra kultūros paveldo objekto pritaikymo projektiniai pasiūlymai, statinio techninis projektas ir statybos leidimas, kai numatoma vykdyti kultūros paveldo objekto teritorijoje esančių statinių kapitalinį remontą ar rekonstrukciją arba statinių atkūrimą (išimtiniais atvejais), naujų statinių statybą ar griovimą;

113.2.18.2. statinio projektavimo sąlygų sąvadą, kurio sudėtyje yra kultūros paveldo objekto pritaikymo projektiniai pasiūlymai, ir statinio techninį projektą, kurio sudėtyje yra kultūros paveldo tvarkybos darbų projektas (remonto ir (arba) konservavimo, restauravimo projektas), leidimą atlikti tvarkybos darbus (jei vietos projektas bus vykdomas dalimis, etapais) ir (arba) statybos leidimą, kai tyrimų pagrindu numatoma atlikti kultūros paveldo objekto (statinio) ar jo dalių remontą, restauravimą ir (arba) vertingųjų savybių neturinčios statinio dalies kapitalinį remontą ir rekonstrukciją;

113.2.18.3. kultūros paveldo objekto apsaugos reglamentą arba projektavimo sąlygas (laikinas apsaugos reglamentas) ir (arba) šio objekto pritaikymo projektinius pasiūlymus bei tvarkybos darbų projektą, kai numatoma tyrimų pagrindu atlikti tik statinio remontą ir (arba) restauravimą;

113.2.18.4. jei pateikiami kultūros paveldo objektų pritaikymo projektiniai pasiūlymai, jiems turi pritarti Kultūros paveldo departamento prie Kultūros ministerijos teritorinis padalinys (kai kultūros paveldo objektas saugomas valstybės) arba savivaldybės paveldosaugos padalinys (kai kultūros paveldo objektas saugomas savivaldybės), arba Ministerija (kai kultūros paveldo objektas yra įrašytas į Kultūros vertybių registrą, bet nėra paskelbtas saugomu);

113.2.19. strategijos vykdytojas gali numatyti kitą, vietos projektų suderinamumo su savivaldybių plėtros strategijomis įrodymo, tvarką;

113.2.20. kitus strategijos vykdytojo parengtose specialiosiose taisyklėse pareiškėjams nustatytus dokumentus.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

114. Strategijos vykdytojas pareiškėjui gali leisti pateikti kitus papildomus dokumentus, kurie, pareiškėjo manymu, gali būti svarbūs vertinant vietos projektą.

115. Vietos projektų paraiškas kartu su reikalaujamais priedais iš pareiškėjų priima ir registruoja strategijos vykdytojo paskirtas atsakingas asmuo kvietimo teikti vietos projektų paraiškas skelbime nurodytu (-ais) adresu (-ais).

116. Vietos projektų paraiškos gali būti įteiktos pareiškėjo asmeniškai (jei pareiškėjas yra juridinis asmuo, vietos projekto paraišką gali įteikti juridinio asmens vadovas arba jo įgaliotas asmuo (tokiu atveju išduodamas įgaliojimas patvirtinamas juridinio asmens vadovo parašu ir antspaudu (jei toks yra); jei pareiškėjas yra fizinis asmuo, vietos projekto paraišką gali įteikti jis pats arba jo įgaliotas asmuo (tokiu atveju išduodamas įgaliojimas patvirtinamas notaro). Kitais būdais (pvz., atsiųsta registruotu laišku faksu arba elektroniniu paštu arba įteiktos pašto kurjerio) arba kitais adresais pateiktos vietos projektų paraiškos turi būti nepriimamos.

117. Turi būti pateikiamas vienas vietos projekto paraiškos originalas, kurio pirmajame puslapyje nurodoma ORIGINALAS, vietos projekto paraiškos kopija, kurios pirmajame puslapyje nurodoma KOPIJA ir vietos projekto paraiškos versija elektroninėje laikmenoje. Kiekvienas bylos puslapis turi būti sunumeruotas. Pateikiamos vietos projekto paraiškos ir jos priedų originalas ir kopija turi būti įsegti į atskirus segtuvus.

118. Kiekvienas vietos projekto paraiškos originalo lapas turi būti patvirtintas pareiškėjo šia tvarka:

118.1. kai vietos projekto paraišką teikia fizinis asmuo – kiekvienas vietos projekto paraiškos originalo lapas turi būti pasirašytas pareiškėjo ar jo įgalioto asmens parašu;

118.2. kai vietos projekto paraišką teikia juridinis asmuo – kiekvienas vietos projekto paraiškos originalo lapas turi būti patvirtintas pareiškėjo antspaudu, o paskutinis lapas pasirašytas pareiškėjo vadovo ar jo įgalioto asmens parašu ir antspaudu, jei pareiškėjas tokį privalo turėti;

118.3. jei pareiškėjas – juridinis asmuo neprivalo turėti antspaudo, kiekvienas vietos projekto paraiškos originalo lapas turi būti patvirtintas pareiškėjo vadovo ar jo įgalioto asmens parašu.

119. Vietos projekto paraiškos originalo ir jos kopijos turinys privalo sutapti. Jeigu vietos projekto paraiškos originalo ir jos kopijos turinys, įskaitant visus priedus, nesutampa, strategijos vykdytojas turi vadovautis vietos projekto paraiškos originalu.

120. Gautą vietos projekto paraišką strategijos vykdytojas privalo užregistruoti gautų vietos projektų paraiškų registracijos žurnale, nurodydamas gavimo datą, pareiškėjo pavadinimą (jei pareiškėjas – juridinis asmuo) arba jo vardą ir pavardę (jei pareiškėjas – fizinis asmuo), ir (arba) įgalioto asmens vardą, pavardę, pareiškėjo adresą, vietos projekto paraiškos pateikimo būdą, vietos projekto paraišką užregistravusio strategijos vykdytojo paskirto atsakingo asmens duomenis, ir suteikti vietos projekto paraiškai unikalų registracijos numerį. Užregistravus vietos projekto paraišką turi būti sudaroma atskira kiekvieno vietos projekto byla.

121. Pareiškėjas, esant svarbioms aplinkybėms, papildomą informaciją, susijusią su vietos projektu, savo iniciatyva gali teikti ir po vietos projekto paraiškos pateikimo strategijos vykdytojui dienos, tačiau tik iki tinkamumo skirti lėšas vietos projektui įgyvendinti vertinimo pradžios. Pateikiant papildomus dokumentus būtina raštu paaiškinti, dėl kokių priežasčių dokumentai nepateikti kartu su vietos projekto paraiška (pvz.: pateikiami finansiniai dokumentai, atlikta nekilnojamojo turto teisinė registracija, įvyko sandoris, kuris nenumatytas verslo plane, bet turintis įtakos ūkio subjekto ekonominiam gyvybingumui, kiti dokumentai, turintys įtaką ekonominiam gyvybingumui ar kitaip įtakojantys tinkamumą paramai gauti ir pan.).

122. Visas vietos projektų paraiškas, gautas po kvietime teikti vietos projektų paraiškas nustatytos dienos ir valandos, strategijos vykdytojas privalo atmesti, išskyrus nenugalimos jėgos (force majeure) atvejus.

Vietos projektų paraiškų vertinimo organizavimas

123. Vietos projektų paraiškas vertina strategijos vykdytojo paskirti vietos projektų paraiškų vertintojai. Įvertinę vietos projektų paraiškas, vietos projektų paraiškų vertintojai parengia vietos projektų paraiškų vertinimo ataskaitas ir teikia jas strategijos vykdytojo valdymo organui.

124. Už vietos projektų paraiškų vertinimo ir vietos projektų paraiškų vertinimo ataskaitų kokybę atsako strategijos vykdytojas. Visos kvietimo teikti vietos projektų paraiškas metu pateiktos vietos projektų paraiškos turi būti vertinamos pagal specialiosiose taisyklėse pareiškėjams nustatytus reikalavimus, ir šie reikalavimai vietos projektų paraiškų vertinimo metu negali būti keičiami.

125. Vietos projektų paraiškų registravimo, vertinimo, vertinimo ataskaitų rengimo ir teikimo strategijos vykdytojo valdymo organui tvarka turi būti nurodyta vidaus tvarkos apraše, kaip nustatyta šių taisyklių 50 punkte ir 2 priede.

126. Strategijos vykdytojas, vadovaudamasis vidaus tvarkos aprašu ir dokumentacija, paskiria už kiekvienos gautos vietos projekto paraiškos vertinimą ir administravimą atsakingus vietos projektų paraiškų vertintojus, kuriems pavedamos vietos projekto paraiškos vertinimo, vietos projekto paraiškos vertinimo kontrolės (šių funkcijų negali vykdyti vietos projekto paraiškos vertinimą atliekantis asmuo), pareiškėjo informavimo ir kitos funkcijos. Atlikdamas vietos projekto paraiškos vertinimą, strategijos vykdytojas gali pasitelkti nepriklausomų ekspertų. Nepriklausomi ekspertai gali būti skiriami, jeigu vietos projektų vertinimas reikalauja specialiųjų žinių. Nepriklausomus ekspertus pasirenka strategijos vykdytojas, atsižvelgdamas į jų kvalifikaciją bei patirtį. Vietos projektų paraiškų vertinimo metu pildomos vertinimo lentelės ir kiti dokumentai, vadovaujantis strategijos vykdytojo patvirtintu vidaus tvarkos aprašu.

127. Prieš atlikdami vertinimą, vietos projektų paraiškų vertintojai turi patvirtinti savo konfidencialumą ir nešališkumą pasirašydami konfidencialumo ir nešališkumo deklaraciją, kuria įsipareigoja būti nešališki ir laikytis konfidencialumo. Jeigu yra pagrindas manyti, kad paskirto asmens dalyvavimas vertinant vietos projekto paraišką, atliekant vietos projekto paraiškos vertinimo kontrolę ir (ar) vykdant kitas priskirtas funkcijas gali sukelti interesų konfliktą, tas asmuo pats arba strategijos vykdytojo valdymo organui pareikalavus turi nusišalinti nuo viso vietos projekto vertinimo proceso.

128. Vietos projektų paraiškų vertinimo metu strategijos vykdytojas gali atlikti vietos projekto patikrą vietoje vadovaudamasis taisyklių 217 punkte nustatyta tvarka.

129. Vietos projekto paraiškos vertinimo proceso etapai:

129.1. administracinės atitikties vertinimas;

129.2. tinkamumo skirti lėšas vietos projektui įgyvendinti vertinimas;

129.3. pirmumo arba naudos ir kokybės vertinimas.

Vietos projektų administracinės atitikties vertinimas

130. Strategijos vykdytojas, surinkęs vietos projektų paraiškas rengia administracinį vietos projektų paraiškų vertinimą:

130.1. vietos projektų administracinės atitikties vertinimą atlieka strategijos vykdytojo paskirtas vietos projektų paraiškų vertintojas;

130.2. vietos projektų administracinės atitikties vertinimas atliekamas vadovaujantis KPP administravimo taisyklių nuostatomis.

Tinkamumo skirti lėšas vietos projektams įgyvendinti vertinimas

131. Tinkamumo skirti paramos lėšas vietos projektui įgyvendinti vertinimo etape strategijos vykdytojas įvertina, ar vietos projekto paraiška yra tinkama finansuoti pagal strategiją.

132. Tinkamumo skirti lėšas vietos projektui įgyvendinti vertinimo metu yra nustatoma vietos projekto atitiktis tinkamumo reikalavimams (pareiškėjo, partnerio (-ių), vietos projekto ir išlaidų), kurie nustatomi specialiosiose taisyklėse pareiškėjams, nepažeidžiant šių principų:

132.1. kai vietos projektas teikiamas pagal priemonę, kurią reglamentuoja strategija ir KPP, tinkamumo reikalavimai turi atitikti KPP ir KPP krypties „Gyvenimo kokybė kaimo vietovėse ir kaimo ekonomikos įvairinimas“ priemonių įgyvendinimo taisyklėse nustatytus pareiškėjo, projekto partnerio (-ių) (jeigu yra numatyta galimybė teikti projektą su partneriu (-iais)), projekto ir išlaidų tinkamumo reikalavimus;

132.2. kai vietos projektas teikiamas pagal priemonę, kurią reglamentuoja strategija, tačiau nereglamentuoja KPP, tinkamumo reikalavimai turi atitikti strategijoje nustatytus pareiškėjo, partnerio, vietos projekto ir išlaidų tinkamumo reikalavimus;

132.3. jeigu šių taisyklių 135 punkte nustatytais atvejais atliekamas vietos projektų paraiškų sugrupavimas pagal atitiktį pirmumo atrankos reikalavimams, tinkamumo skirti lėšas vietos projektui įgyvendinti vertinimo etapui teikiamos tos vietos projektų paraiškos, kurios atitinka pirmumo reikalavimus. Vietos projektai pagal pirmumą pradedami grupuoti nuo pirmojo reikalavimo;

132.4. tinkamumo skirti lėšas vietos projektui įgyvendinti vertinimas atliekamas vadovaujantis KPP administravimo taisyklių nuostatomis;

132.5. tinkamumo skirti lėšas vietos projektui įgyvendinti vertinimas turi užtrukti ne ilgiau kaip 40 darbo dienų nuo vietos projekto paraiškos gavimo dienos. Į terminą neįskaičiuojamas laikas, kai pareiškėjas, vadovaudamasis KPP administravimo taisyklių nuostatomis, šalina trūkumus;

132.6. tinkamumo skirti paramos lėšas vietos projektui įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, vertinimą atlieka strategijos vykdytojo paskirtas (-i) arba pasamdytas (-i) vietos projektų paraiškų vertintojas (-ai). Jeigu vertintojui (-ams) prireikia papildomų specialiųjų žinių atitinkamoje srityje, gali būti papildomai pasamdytas (-i) reikiamos kvalifikacijos ekspertas (-ai), kuris (-ie) turi pareikšti nuomonę dėl vietos projekto atitikties tam tikram (-iems) atrankos kriterijui (-ams) (pvz., atitikties EB horizontaliosioms sritims, ekonominio gyvybingumo reikalavimams ir pan.). Jeigu paskiriamas ar pasamdomas vietos projektų paraiškų vertintojas, kuris vertins tinkamumą skirti paramos lėšas vietos projektui įgyvendinti, strategijos vykdytojas privalo paskirti ar pasamdyti antrąjį kvalifikuotą asmenį, atliekantį tinkamumo skirti lėšas vietos projektui įgyvendinti vertinimo kontrolę ir peržiūrą.

133. Informaciją apie tinkamumo skirti lėšas vietos projektams įgyvendinti vertinimo reikalavimus atitikusias vietos projektų paraiškas strategijos vykdytojas turi pateikti Agentūrai, taip pat privalo viešinti savo veiklos teritorijoje, nurodydamas pareiškėjo pavadinimą (jei pareiškėjas – juridinis asmuo) arba vardą ir pavardę (jei pareiškėjas – fizinis asmuo), vietos projekto pavadinimą, vietos projekto paraiškos kodą ir prašomą lėšų sumą, bendrą vietos projektų paraiškų ir vietos projektų paraiškų, atitikusių tinkamumo skirti lėšas vertinimo reikalavimus, skaičių.

Vietos projektų pirmumo vertinimas

134. Vietos projektų paraiškų pirmumo vertinimas atliekamas vadovaujantis KPP administravimo taisyklių nuostatomis.

135. Vietos projektų sugrupavimas pagal pirmumo reikalavimus, nustatytus specialiųjų taisyklių pareiškėjams, nepažeidžiant šių principų, atliekamas po tinkamumo skirti lėšas vietos projektams įgyvendinti vertinimą:

135.1. kai vietos projektas teikiamas pagal priemonę, kurią reglamentuoja strategija ir KPP, projektų pirmumo reikalavimai turi atitikti KPP ir KPP krypties „Gyvenimo kokybė kaimo vietovėse ir kaimo ekonomikos įvairinimas“ priemonių įgyvendinimo taisyklėse nurodytus projektų pirmumo reikalavimus;

135.2. kai vietos projektas teikiamas pagal priemonę, kurią reglamentuoja strategija, tačiau nereglamentuoja KPP, pirmumo reikalavimai turi atitikti strategijoje arba specialiosiose taisyklėse pareiškėjams nustatytus vietos projektų pirmumo reikalavimus. Rekomenduojama pirmumo reikalavimus nustatyti atsižvelgiant į KPP krypties „Gyvenimo kokybė kaimo vietovėse ir kaimo ekonomikos įvairinimas“ priemonėse nurodytus pirmumo reikalavimus (pvz., pareiškėjas nėra gavęs Bendrijos investicinės paramos žemės ūkiui arba kaimo plėtrai, vietos projekte numatyta diegti inovacijas ir pan.); rekomenduojama paskutinįjį pirmumo reikalavimą išreikšti skaitine reikšme (pvz., vietos projektas, kurio vidinė grąžos norma yra didesnė);

135.3. vietos projektų pirmumo vertinimas turi užtrukti ne ilgiau kaip 10 darbo dienų nuo visų vietos projektų paraiškų administracinės atitikties vertinimo pabaigos;

135.4. vietos projektų pirmumo vertinimą atlieka strategijos vykdytojo paskirtas vietos projektų paraiškų vertintojas.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

Vietos projekto naudos ir kokybės vertinimas

136. Po tinkamumo skirti lėšas vietos projektui įgyvendinti vertinimo, vietos projektą pripažinus tinkamu finansuoti, gali būti atliekamas vietos projekto naudos ir kokybės vertinimas, jei strategijos vykdytojas dokumentacijoje yra pasirinkęs naudos ir kokybės vertinimą.

137. Vietos projektų naudos ir kokybės vertinimo etape įvertinama, kurie iš tinkamų finansuoti vietos projektų yra naudingiausi, kuriuose atsispindi efektyviausias lėšų panaudojimas ir kurių vietos projektų įgyvendinimas yra geriausiai suplanuotas.

138. Vietos projektų nauda ir kokybė vertinama balais. Kiekvienam vertinimo kriterijui turi būti nustatytas didžiausias balų skaičius. Vertinimo kriterijus kartu su jiems priskiriamais didžiausiais vertinimo balais pagal kiekvieną kvietimą teikti vietos projektų paraiškas nustato strategijos vykdytojas, atsižvelgdamas į remiamos strategijos temą, tikslus ir uždavinius, ir skelbia specialiosiose taisyklėse, skirtose vietos projektų paraiškų teikėjams.

139. Vietos projektų naudą ir kokybę vertina ne mažiau kaip du vietos projektų paraiškų vertintojai. Jei vietos projektų paraiškų vertintojų suteikti balai pagal atskirą vertinimo kriterijų skiriasi daugiau kaip 50 proc. nuo visos kriterijui skiriamos didžiausios balų sumos, strategijos vykdytojas turi paskirti dar vieną vertintoją.

140. Atliekant vietos projekto naudos ir kokybės vertinimą, turi būti pildoma strategijos vykdytojo parengta vietos projekto naudos ir kokybės vertinimo lentelė.

141. Vietos projektų naudos ir kokybės vertinimo metu rekomenduojama vertinti:

141.1. vietos projekto rezultatų poreikio ir naudos pagrįstumą (jei įmanoma, naudojantis nuorodomis į oficialius išorinius informacijos šaltinius):

141.1.1. ar vietos projekto rezultatai atitinka tikslinės grupės poreikius;

141.1.2. ar vietos projektas teikia adekvačią naudą, palyginti su sąnaudomis, kurių reikia planuojamiems vietos projekto rezultatams pasiekti;

141.1.3. ar pagrįstas vietos projekto rezultatų būtinumas;

141.1.4. ar pagrįstas vietos projekto rezultatų papildomas socialinis ir ekonominis poveikis;

141.1.5. ar pagrįstas vietos projekto poveikis regionų plėtros skirtumams mažinti;

141.2. vietos projekto veiklos sričių apibrėžtumą, pagrįstumą, išdėstymą laike, atsakomybės už vietos projekto įgyvendinimą pasiskirstymą, pajėgumą įgyvendinti vietos projektą;

141.3. kitus strategijos vykdytojo nustatytus vietos projektų naudos ir kokybės aspektus.

142. Jeigu vietos projektų naudos ir kokybės vertinimo metu kyla neaiškumų ar trūksta informacijos, strategijos vykdytojas turi raštu vietos projekto paraiškos teikėjo paprašyti per nustatytą terminą (ne ilgesnį kaip 10 darbo dienų) pateikti paaiškinimus ar trūkstamą informaciją. Vietos projekto paraiškos teikėjui nepateikus trūkstamos informacijos arba jei vietos projekto paraiškos teikėjo pateikta informacija yra nepakankama, naudos ir kokybės vertinimo metu turi būti mažinamas atitinkamo vertinimo kriterijaus balų skaičius.

143. Vietos projektų naudos ir kokybės vertinimo rezultatus vietos projektų paraiškų vertintojai turi įrašyti į vertinimo rezultatų žurnalą.

144. Informaciją apie naudos ir kokybės vertinimo etapą perėjusias vietos projektų paraiškas strategijos vykdytojas turi pateikti Agentūrai, taip pat privalo viešinti savo veiklos teritorijoje, nurodydamas pareiškėjo pavadinimą (jei pareiškėjas – juridinis asmuo) arba vardą ir pavardę (jei pareiškėjas – fizinis asmuo), vietos projekto pavadinimą, vietos projekto paraiškos kodą ir prašomą lėšų sumą, bendrą registruotų vietos projektų paraiškų ir vietos projektų paraiškų, atitikusių vietos projektų naudos ir kokybės vertinimo reikalavimus, skaičių.

Sprendimas dėl lėšų vietos projektams įgyvendinti skyrimo

145. Įvertinę vietos projektų paraiškas, vietos projektų paraiškų vertintojai parengia visų pagal kiekvieną kvietimą teikti vietos projektų paraiškas gautų vietos projektų paraiškų vertinimo ataskaitas ir teikia jas strategijos vykdytojui. Strategijos vykdytojas sudaro vietos projektų paraiškų vertinimo rezultatų suvestinę ir parengia atskirų vietos projektų paraiškų vertinimo ataskaitos, suteikia joms registracijos numerius ir teikia jas Agentūrai derinti el. paštu. Agentūra peržiūri pateiktus dokumentus ir el. paštu teikia pastabas strategijos vykdytojui. Strategijos vykdytojas, atsižvelgdamas į Agentūros pateiktas pastabas, pakoreguoja vietos projektų paraiškų vertinimo rezultatų suvestinę ir vietos projektų paraiškų vertinimo ataskaitas ir teikia jas strategijos vykdytojo valdymo organui.

146. Sprendimą dėl paramos lėšų vietos projektui įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimo priima strategijos vykdytojo valdymo organas, turintis sprendimų priėmimo teisę. Šis sprendimas įsigalioja, kai Agentūra jį patvirtina. Agentūra turi priimti sprendimą dėl strategijos vykdytojo sprendimo, susijusio su paramos lėšų vietos projektui įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimu, ne vėliau kaip per 20 darbo dienų nuo strategijos vykdytojo sprendimo gavimo Agentūroje dienos. Sprendimas dėl paramos lėšų vietos projektui įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimo priimamas ir tvirtinamas vadovaujantis vietos projekto paraiškos vertinimo ataskaita.

147. Agentūra, gavusi strategijos vykdytojo sprendimą dėl paramos lėšų vietos projektui įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimo, peržiūri vietos projekto paraiškos vertinimo ataskaitoje pateiktus duomenis, taip pat, vadovaudamasi Suteiktos valstybės pagalbos registro, įsteigto Lietuvos Respublikos Vyriausybės 2005 m. sausio 19 d. nutarimu Nr. 35 (Žin., 2005, Nr. 9-282), duomenimis, patikrina, ar lėšos vietos projekto vykdytojams – įmonėms (pagal 2003 m. gegužės 6 d. Komisijos rekomendaciją Nr. 2003/361/EB dėl mažų ir vidutinių įmonių apibrėžimo (OL 2003 L 124, p. 36) įmone laikomas subjektas, užsiimantis ekonomine veikla, neatsižvelgiant į jo teisinį statusą; į įmonės apibrėžimą įeina savarankiškai dirbantys asmenys, šeimos verslas, tarp jų amatai ar kita veikla, taip pat reguliariai ekonominę veiklą vykdančios ūkinės bendrijos ar asociacijos) skiriamos nepažeidžiant 2006 m. gruodžio 15 d. Komisijos reglamento (EB) Nr. 1998/2006 dėl Sutarties 87 ir 88 straipsnių taikymo de minimis pagalbai (OL 2006 L 379, p. 5) su paskutiniais pakeitimais, padarytais 2007 m. balandžio 27 d. EEE jungtinio komiteto sprendimu Nr. 27/2007 (OL 2007 L 209, p. 48). Jeigu vietos projekto įgyvendinimo metu vykdoma veikla, kuria vietos projekto vykdytojui ir (arba) partneriui (-iams) – ūkio subjektui (-ams) suteikiama de minimis pagalba:

147.1. Agentūra prieš suteikdama de minimis pagalbą Suteiktos valstybės pagalbos registre turi patikrinti, ar teikiama pagalba neviršys leidžiamo de minimis pagalbos dydžio, kaip nustatyta reglamente Nr. 1998/2006. Vadovaujantis reglamento Nr. 1998/2006 2 straipsnio nuostatomis bendra de minimis pagalbos, suteiktos vienam ūkio subjektui per trejus fiskalinius metus, suma turi neviršyti 690 560 Lt (šešių šimtų devyniasdešimt tūkstančių penkių šimtų šešiasdešimt litų). Ši riba taikoma neatsižvelgiant į de minimis pagalbos formą arba siekiamus tikslus ir į tai, ar valstybės narės skirta pagalba yra visa arba iš dalies finansuojama Bendrijos kilmės ištekliais. Laikotarpis nustatomas remiantis fiskaliniais metais, kuriuos naudoja atitinkamoje valstybėje narėje esanti įmonė;

147.2. de minimis pagalba nėra kaupiama su valstybės pagalba, skiriama toms pačioms reikalavimus atitinkančioms išlaidoms padengti, jeigu dėl tokio pagalbos kaupimo kiekvienu atveju atskirai nustatytas pagalbos intensyvumas viršytų Komisijos reglamente Nr. 1998/2006 arba Europos Komisijos priimtame sprendime nustatytą dydį;

147.3. Agentūra turi apie suteiktą de minimis pagalbą pranešti Suteiktos valstybės pagalbos registrui;

147.4. Agentūra turi patikrinti, ar paslaugas gaunantis ūkio subjektas atitinka kitus Komisijos reglamento Nr. 1998/2006 1 straipsnio 1 dalyje išvardytus reikalavimus;

147.5. pareiškėjas, teikdamas paslaugas, nurodo ūkio subjektui, kad jam suteikiama de minimis pagalba.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

148. Jei Agentūra turi pagrindo abejoti strategijos vykdytojo sprendimo dėl paramos lėšų vietos projektui įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimo pagrįstumu ir (arba) teisėtumu, ji turi atsisakyti tvirtinti strategijos vykdytojo sprendimą skirti lėšas vietos projektui įgyvendinti. Tokiu atveju Agentūra turi pateikti atsisakymo tvirtinti strategijos vykdytojo valdymo organo sprendimą priežastis ir grąžinti strategijos vykdytojo valdymo organui sprendimą svarstyti pakartotinai. Agentūrai paprašius, strategijos vykdytojas turi pateikti visų dokumentų, kuriais vadovaujantis buvo atliktas vietos projekto vertinimas, kopijas.

149. Strategijos vykdytojas privalo užtikrinti, kad atrankos procedūros privalo būti skaidrios, nešališkos, atliktos laikantis viešumo principų, kartu atsižvelgiant į konfidencialumo reikalavimus, sprendimai dėl lėšų vietos projektui įgyvendinti skyrimo turi būti nuoseklūs, argumentuoti, pagrįsti vietos projektų paraiškų vertinimo ataskaitose išdėstytomis vertinimo išvadomis. Strategijos vykdytojas privalo užtikrinti, kad priimant sprendimus dėl lėšų vietos projektui įgyvendinti skyrimo nebūtų priimamas nepagrįstai palankus sprendimas.

150. Strategijos vykdytojo valdymo organas sprendimus dėl paramos lėšų vietos projektams įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimo priima posėdžiuose (toliau – vietos projektų atrankos posėdžiai). Strategijos vykdytojo valdymo organas negali priimti sprendimų naudodamas rašytinės apklausos procedūrą.

151. Strategijos vykdytojas į vietos projektų atrankos posėdžius privalo kviesti Agentūros atstovą (-us). Agentūros atstovas (-ai), dalyvaujantis (-ys) vietos projektų atrankos posėdžiuose, nustatęs šių taisyklių ir (arba) kitų Lietuvos Respublikos bei EB teisės aktų pažeidimų, susijusių su vietos projektų vertinimu ir atranka, vietos projektų atrankos posėdžių metu, turi veto teisę.

152. Strategijos vykdytojas privalo užtikrinti, kad jo valdymo organo nariai, Agentūros atstovas (-ai) būtų informuoti apie būsimą vietos projektų atrankos posėdį ir gautų posėdžio medžiagą, įskaitant parengtas vietos projektų paraiškų vertinimo ataskaitas, ne vėliau kaip prieš 5 darbo dienas iki nustatytos vietos projektų atrankos posėdžio datos. Strategijos vykdytojas jo valdymo organo narių, Agentūros atstovo (-ų) prašymu gali išsiųsti papildomą informaciją: vietos projektų paraiškų ir jų priedų kopijas, susirašinėjimo su pareiškėjais dokumentų kopijas, kitą strategijos vykdytojo valdymo organo ir (arba) Agentūros prašomą informaciją.

153. Visi vietos projektų atrankos posėdžiai turi būti protokoluojami.

154. Vietos projektų atrankos posėdyje vietos projektų paraiškų vertintojai turi pateikti svarstomų vietos projektų paraiškų vertinimo ataskaitas ir išvadas ir atsakyti į strategijos vykdytojo valdymo organo narių, Agentūros atstovo (-ų) pateiktus klausimus.

155. Strategijos vykdytojo valdymo organo nariai prieš pirmąjį vietos projektų atrankos posėdį patvirtina savo nešališkumą ir konfidencialumą pasirašydami nešališkumo ir konfidencialumo deklaraciją. Pavyzdinę nešališkumo ir konfidencialumo deklaraciją rengia Agentūra. Jeigu yra pagrindo manyti, kad strategijos vykdytojo valdymo organo nario dalyvavimas rengiant, svarstant ir priimant sprendimą dėl konkretaus vietos projekto sukels interesų konfliktą, tas narys pats arba strategijos vykdytojo valdymo organui pareikalavus turi nusišalinti nuo šios procedūros. Vietos projektų atrankos posėdžio protokole turi būti įtraukiama informacija apie galimą interesų konfliktą.

156. Strategijos vykdytojo valdymo organas, priimdamas sprendimus dėl paramos lėšų vietos projektams įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimo, privalo dirbti pagal vietos projektų atrankos darbo reglamentą, kuris tvirtinamas pirmojo vietos projektų atrankos posėdžio metu.

157. Strategijos vykdytojo valdymo organas gali priimti vieną iš šių sprendimų:

157.1. skirti paramos lėšas vietos projektui įgyvendinti ir PVM sumą, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų;

157.2. neskirti paramos lėšų vietos projektui įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų (sprendimo neskirti lėšų vietos projektui įgyvendinti motyvai nurodomi vietos projektų atrankos posėdžio protokole);

157.3. grąžinti vietos projektą pakartotinai vertinti. Tokiu atveju strategijos vykdytojo valdymo organas turi grąžinti vietos projekto paraišką vietos projektų paraiškų vertintojams ir nurodyti pakartotinio vertinimo terminus ir motyvus. Vietos projektų paraiškų vertintojai privalo iš naujo įvertinti vietos projekto paraišką, atsižvelgdami į strategijos vykdytojo valdymo organo pastabas, ir per nurodytą laiką pateikti strategijos vykdytojo valdymo organui naują vietos projektų paraiškų vertinimo ataskaitą. Kitų vietos projektų paraiškų svarstymas turi būti atidėtas tol, kol bus gautos pakartotinio vertinimo išvados, išskyrus atvejus, kai visų pateiktų vietos projektų paraiškų, atitikusių tinkamumo skirti lėšas reikalavimus, prašoma paramos suma neviršija bendros kvietimo teikti vietos projektų paraiškas pagal konkrečią priemonę skirtos lėšų sumos;

157.4. atidėti sprendimo dėl paramos lėšų vietos projektui įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimo priėmimą iki kito vietos projektų atrankos posėdžio ir posėdžio protokole nurodyti sprendimo motyvus. Kitų vietos projektų paraiškų svarstymas turi būti atidėtas iki kito vietos projektų atrankos posėdžio taip pat, išskyrus atvejus, kai visų pateiktų vietos projektų paraiškų, atitikusių tinkamumo skirti lėšas reikalavimus, prašoma paramos suma neviršija bendros kvietimo teikti vietos projektų paraiškas pagal konkrečią priemonę skirtos lėšų sumos.

158. Strategijos vykdytojo valdymo organo sprendimai turi būti išdėstomi vietos projektų atrankos posėdžio protokole. Prie vietos projektų atrankos posėdžio protokolo gali būti pridedami priedai, pavyzdžiui, posėdyje nagrinėti dokumentai. Vietos projektų atrankos posėdžio protokolo nutariamąją dalį privalo pasirašyti visi posėdyje dalyvavę valdymo organo nariai, turintys sprendimų priėmimo teisę, o vietos projektų atrankos pasėdžio dėstomąją dalį privalo pasirašyti strategijos vykdytojo valdymo organo pirmininkas ir vietos projektų atrankos posėdžio sekretorius.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

159. Strategijos vykdytojas sprendimą dėl paramos lėšų vietos projektui įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimo turi pateikti Agentūrai tvirtinti ne vėliau kaip po 2 darbo dienų nuo vietos projektų atrankos posėdžio protokolo pasirašymo dienos.

160. Strategijos vykdytojas apie įsigaliojusį – Agentūros patvirtintą – sprendimą skirti paramos lėšas vietos projektui įgyvendinti ir lėšas PVM, kuris pagal taisyklių 95 punktą apmokamas iš šiam tikslui skirtų Ministerijos bendrųjų valstybės biudžeto asignavimų, turi raštu informuoti pareiškėją per 5 darbo dienas, kai jis gauna Agentūros sprendimą patvirtinti strategijos vykdytojo priimtą sprendimą skirti lėšas vietos projektui įgyvendinti.

161. Jei strategijos vykdytojas strategijos vykdytojo valdybos susirinkimo dėl paramos lėšų vietos projektams ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimo metu nusprendžia neskirti lėšų vietos projektui įgyvendinti, strategijos vykdytojas per 5 darbo dienas po to, kai pasirašomas vietos projektų atrankos posėdžio protokolo nutariamoji dalis, tokiam pareiškėjui turi išsiųsti informacinį raštą su paaiškinimais.

162. Informaciją apie priimtus ir įsigaliojusius – Agentūros patvirtintus – sprendimus skirti paramos lėšas vietos projektams įgyvendinti ir lėšas PVM, kuris pagal taisyklių 95 punktą apmokamas iš šiam tikslui skirtų Ministerijos bendrųjų valstybės biudžeto asignavimų, strategijos vykdytojas privalo viešinti savo veiklos teritorijoje, nurodydamas pareiškėjo ir partnerio (-ių), kai vietos projektas teikiamas kartu su partneriui (-iais), pavadinimą (jei pareiškėjas ir partneris (-iai) – juridinis (-iai) asmuo (-enys)) arba pareiškėjo vardą ir pavardę (jei pareiškėjas – fizinis asmuo), vietos projekto pavadinimą, trumpą vietos projekto aprašymą, vietos projekto paraiškos kodą, skirtą paramos lėšų sumą ir PVM sumą, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų. Agentūra šią informaciją skelbia interneto tinklalapyje www.nma.lt.

163. Strategijos vykdytojo patvirtintame vidaus tvarkos apraše turi būti numatyta vietos projektų atrankos ir tvirtinimo tvarka, kuri turi reglamentuoti:

163.1. strategijos vykdytojo valdymo organo gaunamų vietos projektų paraiškų vertinimo ataskaitų bei kitos su vietos projektų paraiškų vertinimu susijusios informacijos registravimą;

163.2. vietos projektų atrankos posėdžių organizavimo tvarką;

163.3. strategijos vykdytojo valdymo organų narių, Agentūros atstovo (-ų) kvietimą dalyvauti vietos projektų atrankos posėdyje ir vietos projektų paraiškų vertinimo ataskaitų bei kitos informacijos apie vietos projektų atrankos posėdžio metu planuojamas svarstyti vietos projektų paraiškas teikimą strategijos vykdytojo valdymo organo nariams ir Agentūros atstovui (-ams);

163.4. vietos projektų atrankos posėdžių protokolų rengimą, tvirtinimą;

163.5. strategijos vykdytojo valdymo organo sprendimų dėl paramos lėšų vietos projektams įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimo priėmimą;

163.6. strategijos vykdytojo valdymo organo sprendimų dėl paramos lėšų vietos projektams įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimo teikimą Agentūrai tvirtinti;

163.7. strategijos vykdytojo priimtų ir įsigaliojusių – Agentūros patvirtintų – sprendimų dėl paramos lėšų vietos projektams įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimo skelbimą;

163.8. kitas su vietos projektų atrankos, sprendimų dėl paramos lėšų vietos projektams įgyvendinti ir PVM sumos, kuri pagal taisyklių 95 punktą apmokama iš šiam tikslui skirtų Ministerijos bendrųjų valstybės biudžeto asignavimų, skyrimo priėmimo procedūromis susijusias nuostatas.

Vietos projektų vykdymo sutarčių sudarymas

164. Įsigaliojus sprendimui skirti lėšas vietos projektui įgyvendinti – Agentūrai, Agentūros direktoriaus įsakymu, patvirtinus strategijos vykdytojo sprendimus skirti lėšas vietos projektams įgyvendinti, strategijos vykdytojas turi parengti trišalės vietos projekto vykdymo sutarties projektą.

165. Vietos projekto vykdymo sutarties projektas turi būti suderintas tarp šalių (Agentūros, vietos projekto vykdytojo ir strategijos vykdytojo).

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

166. Kiekvienai šaliai turi būti skirtas 5 darbo dienų vietos projekto vykdymo sutarties derinimo terminas.

167. Suderinus vietos projekto vykdymo sutartį tarp šalių, strategijos vykdytojas nustato vietos projekto vykdymo sutarties pasirašymo terminą.

168. Pasiūlymo pasirašyti vietos projekto vykdymo sutartį galiojimo terminas – 10 darbo dienų, jei pasirašančios šalys nenurodo svarbių priežasčių pratęsti šio termino. Terminas pradedamas skaičiuoti nuo tada, kai pareiškėjas ir Agentūra gauna strategijos vykdytojo pranešimą, kad vietos projekto vykdymo sutarties projektas yra suderintas tarp šalių. Jei pareiškėjas per nustatytą terminą vietos projekto vykdymo sutarties nepasirašo, lėšos vietos projektui įgyvendinti neskiriamos. Pagal kvietimą teikti vietos projektų paraiškas nepanaudotos lėšos turi būti paskirstytos eilės tvarka geriausiai įvertintiems vietos projektams arba skirtos pagal kitą kvietimą teikti vietos projektų paraiškas teikiamiems vietos projektams.

169. Strategijos vykdytojas vietos projekto vykdymo sutarčiai suteikia unikalų numerį.

170. Vietos projekto vykdymo sutartis įsigalioja tą dieną, kai ją pasirašo strategijos vykdytojas.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

171. Pareiškėjas prieš vietos projekto vykdymo sutarties pasirašymą privalo atsidaryti banke atskirą sąskaitą vietos projekto įgyvendinimo lėšoms.

172. Pareiškėjas, pasirašęs vietos projekto vykdymo sutartį, tampa vietos projekto vykdytoju.

173. Vietos projekto vykdymo sutartyje turi būti nurodomas skiriamų paramos lėšų vietos projektui įgyvendinti dydis ir skiriamų lėšų lyginamoji dalis. Skiriamų lėšų dydis vietos projekto vykdymo sutartyje turi būti nurodomas kaip didžiausia galima lėšų suma, kuri galės būti išmokėta vietos projekto vykdytojui, jeigu jis įvykdys visus vietos projekto vykdymo sutartyje nustatytus įsipareigojimus ir tinkamai atsiskaitys už gautas lėšas. Vietos projekto vykdytojui įvykdžius ne visus įsipareigojimus dėl nuosavų lėšų panaudojimo, vietos projektui įgyvendinti skiriamų lėšų suma turi būti proporcingai sumažinta. Taip pat nurodoma PVM suma, kuri pagal taisyklių 95 punktą apmokama iš šiam tikslui skirtų Ministerijos bendrųjų asignavimų.

174. Vietos projekto vykdymo sutartyje arba jos prieduose turi būti nurodomos visos lėšų vietos projektui įgyvendinti teikimo sąlygos: planuojami kiekybiniai rezultatai, nustatytų biudžeto išlaidų kategorijų laikymasis, nustatytų vietos projekto įgyvendinimo planų laikymasis, reikalavimai dėl vietos projekto įgyvendinimo dokumentų pateikimo EŽŪFKP administruojančioms institucijoms ir jų saugojimo, informacijos teikimo tikrinančioms institucijoms ir kitos. Vietos projekto vykdymo sutartyje taip pat turi būti nustatyta lėšų vietos projektui įgyvendinti išmokėjimo tvarka ir prašymų apmokėti išlaidas teikimo tvarkaraštis.

175. Vietos projekto vykdymo sutartyje turi būti numatytos sutarties pakeitimo sąlygos ir tvarka, jei dėl objektyvių ir svarbių priežasčių tokie pakeitimai yra būtini, taip pat lėšų išmokėjimo sustabdymo ar išmokėtų lėšų grąžinimo tvarka, jei vietos projekto vykdytojas pažeidė vietos projekto vykdymo sutarties sąlygas.

176. Vietos projekto vykdymo sutartyje turi būti numatyta, kad vietos projekto vykdytojas apdraus ilgalaikį turtą (jeigu yra draudimo galimybių), kaip nustatyta šių taisyklių 76.5.1 punkte, kuriam įsigyti ar sukurti bus panaudotos lėšos vietos projektui įgyvendinti, ne trumpesniam kaip penkerių metų laikotarpiui nuo vietos projekto vykdymo sutarties pasirašymo (maksimaliu turto atkuriamosios vertės draudimu nuo visų galimų rizikos atvejų vietos projekto įgyvendinimo laikotarpiui, o įgyvendinus vietos projektą – likutinei vertei, atsižvelgiant į atitinkamos rūšies turto naudojimo laiką ir taikomas turto nusidėvėjimo normas).

177. Vietos projekto vykdymo sutartyje turi būti numatyta, kad per penkerių metų laikotarpį nuo vietos projekto vykdymo sutarties pasirašymo dienos be rašytinio Agentūros sutikimo nedaryti esminio projekte numatytos veiklos pakeitimo, kuris:

177.1. paveiktų jos pobūdį ir sąlygas arba suteiktų pernelyg didelį pranašumą privačiam ar viešajam juridiniam asmeniui;

177.2. įvyktų dėl paramos lėšomis įgyto turto nuosavybės pobūdžio pasikeitimo arba dėl gamybinės veiklos nutraukimo ar perkėlimo į kitą vietą.

178. Informaciją apie pasirašytas vietos projektų vykdymo sutartis strategijos vykdytojas privalo viešinti savo veiklos teritorijoje, nurodydamas vietos projekto vykdytojo pavadinimą (jei vietos projekto vykdytojas – juridinis asmuo) arba vardą ir pavardę (jei vietos projekto vykdytojas – fizinis asmuo), vietos projekto pavadinimą, trumpą vietos projekto aprašymą, vietos projekto kodą, skirtą paramos lėšų sumą vietos projektui įgyvendinti ir PVM sumą, kuri pagal taisyklių 95 punktą apmokama iš šiam tikslui skirtų Ministerijos bendrųjų asignavimų.

Vietos projekto vykdytojo atliekamos pirkimo procedūros

179. Vietos projektų vykdytojai prekių, paslaugų ar darbų pirkimą privalo organizuoti vadovaudamiesi KPP administravimo taisyklių nuostatomis.

180. Rekomenduojama, kad vietos projekto vykdytojas, numatantis organizuoti viešuosius pirkimus, išskyrus pirkimus, atliekamus taikant viešųjų supaprastintų pirkimų procedūrą, atsižvelgdamas į preliminarų viešųjų pirkimų organizavimo grafiką, iš anksto pateiktų strategijos vykdytojui ir suderintų su juo tokią informaciją:

180.1. pasirinktą viešojo pirkimo procedūrą ir motyvus dėl tokios procedūros pasirinkimo;

180.2. viešojo pirkimo skelbimo turinį ir pirkimo dokumentus.

181. Įvykdęs viešojo pirkimo procedūrą, išskyrus pirkimus, atliekamus taikant viešųjų supaprastintų pirkimų procedūrą, vietos projekto vykdytojas privalo pateikti strategijos vykdytojui informaciją apie pirkimo procedūros rezultatus ir suderinti su ja viešojo pirkimo–pardavimo sutarties projektą.

182. Rekomenduojama, kad vietos projekto vykdytojas, numatantis organizuoti viešuosius pirkimus, atliekamus taikant viešųjų supaprastintų pirkimų procedūrą, viešųjų pirkimų atliekamus taikant viešųjų supaprastintų pirkimų procedūrą, dokumentus iš anksto suderintų su strategijos vykdytoju.

183. Vietos projektų vykdymo sutartyse turi būti numatyta, kad vietos projektų vykdytojai, kuriems netaikomos Lietuvos Respublikos viešųjų pirkimų įstatymo nuostatos, prekių, paslaugų ar darbų, kuriems nėra nustatyti didžiausieji įkainiai, pirkimą privalės organizuoti vadovaudamiesi Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2007–2013 metų programos priemones, prekių, paslaugų ar darbų pirkimų taisyklėmis.

184. Vietos projektų vykdytojams, vykdantiems pirkimus pagal Lietuvos Respublikos viešųjų pirkimų įstatymą arba Projekto vykdytojo, pretenduojančio gauti paramą iš Europos žemės ūkio fondo kaimo plėtrai pagal Lietuvos kaimo plėtros 2007–2013 metų programos priemones, prekių, paslaugų ar darbų pirkimų taisykles, nekompensuojama daugiau nei nustatytas didžiausiasis įkainis (jeigu toks yra).

185. Vietos projektų išlaidos, kurios bus patirtos pagal prekių, paslaugų ar darbų pirkimo sutartis, sudarytas nesilaikant šiame taisyklių skirsnyje nurodytų reikalavimų, laikomos netinkamomis finansuoti.

Vietos projekto vykdytojo mokėjimo prašymų teikimas, vertinimas ir tvirtinimas

186. Vietos projekto vykdytojas po kiekvieno vietos projekto įgyvendinimo etapo, kaip numatyta vietos projekto vykdymo sutartyje, pateikia mokėjimo prašymą.

187. Mokėjimo prašymo forma ir informacija apie pridedamus dokumentus tvirtinama Agentūros direktoriaus įsakymu ir skelbiama Agentūros interneto svetainėje www.nma.lt.

188. Strategijos vykdytojo parengtose bendrosiose taisyklėse pareiškėjams nurodoma, kad, teikiant mokėjimo prašymus, turi būti laikomasi bendrųjų principų, nustatytų KPP administravimo taisyklėse.

189. Vietos projekto vykdytojo mokėjimo prašymus kartu su reikalaujamais priedais priima ir registruoja strategijos vykdytojas.

190.Vietos projektų vykdytojų mokėjimo prašymų administracinę atitiktį vertina strategijos vykdytojas. Vietos projektų vykdytojų mokėjimo prašymų tinkamumą (vietos projekto išlaidų tinkamumą finansuoti) tikrina, vertina ir tvirtina Agentūra.

191. Po vietos projekto vykdytojo mokėjimo prašymo pateikimo strategijos vykdytojas atlieka mokėjimo prašymo administracinės atitikties tikrinimą, kurio metu nustatoma, ar pateikti visi reikalingi dokumentai, ar mokėjimo prašymas tinkamai užpildytas. Strategijos vykdytojas vietos projekto vykdytojo mokėjimo prašymo administracinę atitiktį įvertina ir mokėjimo prašymą perduoda Agentūros KDTS ne vėliau kaip per 10 kalendorinių dienų nuo mokėjimo prašymo gavimo strategijos vykdytojo buveinėje dienos (į terminą neįskaičiuojamas laikas, per kurį pagal taisyklių 192 punktą vietos projekto vykdytojas šalina mokėjimo prašymo trūkumus arba taisyklių 217 punkto nustatyta tvarka atliekama vietos projekto patikra).

192. Jeigu vietos projekto vykdytojo pateiktas mokėjimo prašymas netinkamai užpildytas, trūksta duomenų, pateikti ne visi reikalaujami dokumentai, jam strategijos vykdytojas siunčia arba įteikia pranešimą apie mokėjimo prašymo administracinės atitikties tikrinimo metu nustatytus trūkumus. Jiems pašalinti vietos projekto vykdytojui nustatomas iki 10 darbo dienų terminas nuo pranešimo įteikimo (pranešimas laikomas įteiktu praėjus 7 darbo dienoms nuo jo išsiuntimo paštu registruotu laišku arba įteikus asmeniškai pasirašytinai). Atsižvelgiant į trūkstamos informacijos ar dokumentų specifiką, gali būti nustatytas ilgesnis terminas (tačiau ne ilgesnis kaip 30 kalendorinių dienų). Per nustatytą laiką nepateikus reikiamų dokumentų ar nepatikslinus duomenų, siunčiamas antras pranešimas, į kurį neatsakius, mokėjimo prašymas yra vertinamas pagal turimus duomenis.

193. Atlikęs mokėjimo prašymo administracinės atitikties tikrinimą (ir po patikros vietoje, jei ji buvo atlikta), strategijos vykdytojas mokėjimo prašymus kartu su pridedamais dokumentais ir strategijos vykdytojo užpildytais darbo dokumentais perduoda Agentūros KDTS kitam vertinimo etapui – atliekamas vietos projekto išlaidų tinkamumo finansuoti vertinimas. Mokėjimo prašymus ir kitus dokumentus strategijos vykdytojas Agentūros KDTS įteikia asmeniškai arba per strategijos vykdytojo vadovo įgaliotą asmenį.

194. Strategijos vykdytojas, vadovaudamasis šiose taisyklėse išdėstytomis vietos projektų vykdytojų mokėjimo prašymų administracinės atitikties vertinimo nuostatomis, turi aprašyti vietos projektų vykdytojų mokėjimo prašymų administracinės atitikties vertinimo tvarką Vidaus tvarkos apraše, kaip nustatyta šių taisyklių 50 punkte ir 2 priede.

195. Agentūra vietos projektų vykdytojų mokėjimo prašymų tinkamumo vertinimą (vietos projekto išlaidų tinkamumą finansuoti) atlieka vadovaudamasi KPP administravimo taisyklių terminais ir tvarka.

196. Nustatydama vietos projektų išlaidų tinkamumą finansuoti Agentūra mokėjimo prašymo vertinimo metu taip pat turi įvertinti:

196.1. ar prašoma lėšų vietos projektui įgyvendinti suma neviršija vietos projekto vykdymo sutartyje nustatytos didžiausios lėšų vietos projektui įgyvendinti sumos;

196.2. ar patirtos vietos projekto išlaidos yra pagrįstos, realios, būtinos vietos projektui įgyvendinti;

196.3. ar patirtos vietos projekto išlaidos tuo pačiu metu nėra finansuojamos iš kitų nacionalinių ir EB fondų;

196.4. ar vietos projektas įgyvendinamas tinkamu finansuoti laikotarpiu: ar vietos projekto išlaidos, išskyrus bendrąsias išlaidas ir atvejį, nurodytą taisyklių 100 punkte, patirtos ne anksčiau nei vietos projekto vykdymo sutarties įsigaliojimo dieną ir vietos projekto įgyvendinimo metu, kaip apibrėžta vietos projekto vykdymo sutartyje, tačiau ne per ilgesnį laikotarpį nei 24 mėnesiai nuo vietos projekto vykdymo sutarties įsigaliojimo dienos (susiklosčius ypatingoms, nuo vietos projekto vykdytojo nepriklausančioms aplinkybėms, strategijos vykdytojo sprendimu terminas gali būti pratęstas iki 36 mėnesių nuo vietos projekto vykdymo sutarties įsigaliojimo dienos) ir ne vėliau nei iki 2015 m. rugsėjo 1 d. Ar vietos projekto bendrosios išlaidos, kurios yra tiesiogiai susijusios su vietos projekto parengimu ir įgyvendinimu, patirtos ne anksčiau kaip 2007 m. sausio 1 d. ir ne anksčiau kaip prieš du metus iki paramos paraiškos pateikimo datos. Visi su vietos projekto įgyvendinimu susijusių išlaidų apmokėjimo įrodymo ir išlaidų pagrindimo įrodymo dokumentai turi būti išrašyti, mokėjimo prašymai Agentūrai pateikti šiuo laikotarpiu;

196.5. ar vietos projektas įgyvendinamas strategijos vykdytojo teritorijoje ir (arba) vietos projekto galutiniai naudos gavėjai – VVG teritorijos gyventojai;

196.6. ar vietos projekto išlaidos (įskaitant bendrąsias išlaidas) patirtos (pirktos prekės, paslaugos, darbai) laikantis taisyklių 179–185 punktuose nurodytos pirkimų tvarkos;

196.7. ar vietos projekto išlaidos yra patirtos nepažeidžiant EB ir Lietuvos Respublikos teisės aktų, įtrauktos į vietos projekto vykdytojo apskaitą ir gali būti identifikuojamos, pagrįstos ir patvirtinamos atitinkamais išlaidų pagrindimo ir jų apmokėjimo įrodymo dokumentais.

197. Paramos lėšos išmokamos KPP administravimo taisyklėse nustatyta tvarka.

Lėšų vietos projektams įgyvendinti išmokėjimo tvarka

198. Vietos projekto, teikiamo strategijos vykdytojui pagal priemonę, kurią reglamentuoja strategija ir KPP, tinkamoms finansuoti išlaidoms apmokėti taikomas išlaidų apmokėjimo būdas, nustatytas KPP krypties „Gyvenimo kokybė kaimo vietovėse ir kaimo ekonomikos įvairinimas“ priemonių įgyvendinimo taisyklėse.

199. Vietos projekto, teikiamo strategijos vykdytojui pagal priemonę, kurią reglamentuoja strategija, tačiau nereglamentuoja KPP, tinkamoms finansuoti išlaidoms apmokėti taikomas išlaidų kompensavimo su avanso mokėjimu ir išlaidų kompensavimo būdai, kaip nustatyta KPP administravimo taisyklėse.

200. Išlaidų kompensavimo mokėjimo būdas gali būti taikomas juridinių ir fizinių asmenų vietos projektams.

201. Išlaidų kompensavimo su avanso mokėjimu būdas gali būti taikomas juridinių asmenų, kurių veiklą reglamentuoja Lietuvos Respublikos asociacijų įstatymas, Lietuvos Respublikos viešųjų įstaigų įstatymas arba Lietuvos Respublikos labdaros ir paramos fondų įstatymas (Žin., 1996, Nr. 32-787; 2004, Nr. 7-128), kitų juridinių ir fizinių asmenų įgyvendinamiems viešojo pobūdžio (nepelno) vietos projektams.

202. Pagal išlaidų kompensavimo su avansu mokėjimo būdą:

202.1. pasirašius vietos projekto vykdymo sutartį vietos projekto vykdytojas strategijos vykdytojui teikia avanso mokėjimo prašymą, šis jį perduoda Agentūros KDTS, kuri išmoka avansą vietos projekto vykdytojui KPP administravimo taisyklėse nustatyta tvarka;

202.2. avanso dydis vietos projekto vykdytojui negali būti didesnis nei 20 procentų paramos lėšų vietos projektui įgyvendinti sumos. Jei pagal taisyklių 95 punktą vietos projekto vykdytojui numatyta finansuoti PVM suma, avanso dydis negali būti didesnis nei 20 proc. paramos įskaitant PVM, kuris pagal taisyklių 95 punktą mokamas iš šiam tikslui skirtų Ministerijos bendrųjų valstybės biudžeto asignavimų, sumos.

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

203. Pagal išlaidų kompensavimo mokėjimo būdą paramos gavėjas pradeda įgyvendinti vietos projektą iš nuosavų lėšų ir paramos sutartyje arba nustatytu periodiškumu strategijos vykdytojui teikia mokėjimo prašymus, kuriuose deklaruoja projekto įgyvendinimo metu patirtas ir apmokėtas išlaidas, pridėdamas išlaidų pagrindimo ir išlaidų apmokėjimo įrodymo dokumentus.

204. Mažiausia prašoma kompensuoti lėšų vietos projektui įgyvendinti suma, nurodyta kiekviename mokėjimo prašyme, išskyrus paskutinįjį mokėjimo prašymą, negali būti mažesnė nei 10 000 Lt. Šis ribojimas netaikomas vietos projektams, teikiamiems pagal priemones, kurias reglamentuoja strategija, tačiau nereglamentuoja KPP.

205. Vietos projekto vykdytojas, vadovaudamasis šių taisyklių ir KPP administravimo taisyklių nuostatomis, vietos projekto vykdymo sutartyje nustatytu periodiškumu teikia strategijos vykdytojui mokėjimo prašymus.

Vietos projektų įgyvendinimo ataskaitų rengimas ir teikimas

206. Vietos projekto vykdytojas teikia strategijos vykdytojui šias vietos projekto įgyvendinimo ataskaitas:

206.1. vietos projekto įgyvendinimo laikotarpiu, likus ne mažiau kaip 30 kalendorinių dienų iki kalendorinių metų pabaigos – informaciją apie vietos projekto įgyvendinimo eigą tuo atveju, jeigu vietos projekto įgyvendinimo laikas yra ne ilgesnis nei vieneri metai, galutinę vietos projekto įgyvendinimo ataskaitą šių taisyklių 203.2 punkte nustatyta tvarka;

206.2. kartu su galutiniu mokėjimo prašymu – galutinę vietos projekto įgyvendinimo ataskaitą.

207. Ataskaitoje apie vietos projekto įgyvendinimo eigą arba galutinėje vietos projekto įgyvendinimo ataskaitoje:

207.1. pateikiama vietos projekto įgyvendinimo santrauka, išdėstomos vietos projekto metu įgyvendinama veikla ir pasiekti rezultatai;

207.2. apibendrinami iškilę sunkumai ir priemonės, kurių buvo imtasi jiems spręsti;

207.3. apibendrinami atlikti pirkimai;

207.4. pateikiama finansinė ataskaita pagal atskirus finansavimo šaltinius: nurodomos planuotos bei faktinės kiekvieno šaltinio lėšos ir visos padarytos tinkamos finansuoti vietos projekto išlaidos;

207.5. pateikiama informacija apie nemokamo savanoriško darbo atlikimo faktą ir eigą, atitinkanti taisyklių 106 punkte nustatytus reikalavimus;

207.6. pateikiama informacija apie įgyvendintas informavimo ir viešinimo priemones, susijusias su įgyvendinamu vietos projektu;

207.7. aprašomos veiklos tęstinumo galimybės: kaip planuojama naudoti vietos projekto rezultatus, kas bus atsakingas už jų naudojimą, kaip bus užtikrinta vietos projekto rezultatų sklaida.

208. Strategijos vykdytojas, gavęs informaciją apie vietos projekto įgyvendinimo eigą arba galutinę vietos projekto įgyvendinimo ataskaitą, per 20 darbo dienų ją išnagrinėja ir nustato, ar vietos projekto vykdytojas laikosi vietos projekto vykdymo sutartyje nustatytų sąlygų.

209. Patikrinęs ir įvertinęs informaciją apie vietos projekto įgyvendinimo eigą arba galutinę vietos projekto įgyvendinimo ataskaitą, strategijos vykdytojas gali:

209.1. ją patvirtinti;

209.2. paprašyti vietos projekto vykdytojo per nustatytą terminą pateikti papildomą informaciją ir (arba) nuspręsti atlikti vietos projekto patikrą vietoje;

209.3. atmesti, išdėstydamas atmetimo motyvus, ir nustatyti terminą, per kurį vietos projekto vykdytojas turi ištaisyti pateiktos informacijos apie vietos projekto įgyvendinimo eigą arba galutinės vietos projekto įgyvendinimo ataskaitos ir (arba) vietos projekto įgyvendinimo trūkumus ir pateikti naują informaciją apie vietos projekto įgyvendinimo eigą arba naują galutinę vietos projekto įgyvendinimo ataskaitą.

210. Jeigu vietos projekto vykdytojas laiku nepateikia informacijos apie vietos projekto įgyvendinimo eigą arba galutinės vietos projekto įgyvendinimo ataskaitos, strategijos vykdytojas apie tai raštu primena vietos projekto vykdytojui ir nustato terminą atitinkamai informacijai arba ataskaitai pateikti. Vietos projekto vykdytojas gali raštu prašyti pratęsti informacijos arba ataskaitos pateikimo terminą, nurodydamas priežastis.

211. Jeigu vietos projekto vykdytojas informacijos apie vietos projekto įgyvendinimo eigą arba galutinės vietos projekto įgyvendinimo ataskaitos laiku nepateikia ir po priminimo, arba strategijos vykdytojas ją atmeta 3 kartus, strategijos vykdytojas gali inicijuoti vietos projekto įgyvendinimo sustabdymą, vietos projekto vykdymo sutarties nutraukimą ir (arba) suteiktų lėšų vietos projektui įgyvendinti ar jų dalies grąžinimą.

212. Strategijos vykdytojas parengia Informacijos apie projekto įgyvendinimo eigą ataskaitos ir Galutinės vietos projekto įgyvendinimo ataskaitos formas vadovaudamasis Agentūros parengtomis pavyzdinėmis informacijos apie vietos projekto įgyvendinimo eigą ir galutinės vietos projekto įgyvendinimo ataskaitų formomis ir suderina jas su Agentūra. Parengtas vietos projekto įgyvendinimo ataskaitų formas strategijos vykdytojas gali išsiųsti jas Agentūrai elektroniniu paštu iki pirmosios vietos projektų vykdymo sutarties pasirašymo dienos. Gavusi vietos projekto įgyvendinimo ataskaitos formas, Agentūra per 20 darbo dienų jas įvertina ir, nustačiusi prieštaravimų šių taisyklių nuostatoms, strategijos vykdytojui elektroniniu paštu teikia pastabas ir pasiūlymus. Strategijos vykdytojas, gavęs Agentūros pastabas, pakoreguoja derinamas formas ir gali jas pateikti Agentūrai elektroniniu paštu derinti pakartotinai. Agentūra, nenustačiusi prieštaravimų šių taisyklių nuostatoms, apie tai raštu informuoja strategijos vykdytoją, kuris, gavęs Agentūros raštą dėl pritarimo derinamoms formoms, vietos projekto įgyvendinimo ataskaitos formas patvirtina strategijos vykdytojo nustatyta tvarka ir patvirtintas formas raštu pateikia Agentūrai. Strategijos įgyvendinimo metu Agentūra turi būti informuojama apie visus vietos projekto įgyvendinimo ataskaitų formų pakeitimus.

213. Strategijos vykdytojas, vadovaudamasis vietos projektų vykdytojų pateiktomis vietos projektų įgyvendinimo ataskaitomis, rengia informaciją apie strategijos įgyvendinimo eigą ir galutinę strategijos įgyvendinimo ataskaitą ir teikia jas Agentūrai taisyklių 21 punkto nustatyta tvarka.

Vietos projektų patikros

214. Strategijos vykdytojas ir Agentūra atlieka kiekvieno vietos projekto patikrą jo įgyvendinimo vietoje mažiausiai vieną kartą per vietos projekto įgyvendinimo laikotarpį (vietos projektų patikras, susijusias su įnašo natūra – nemokamo savanoriško darbo tikrinimu, atlieka strategijos vykdytojas). Jei strategijos vykdytojas arba Agentūra neatliko vietos projekto patikros jo įgyvendinimo vietoje, vietos projekto vykdytojui negali būti išmokėta galutinė lėšų vietos projektui įgyvendinti suma. Strategijos vykdytojas ir Agentūra penkerius metus nuo vietos projektų vykdymo sutarties pasirašymo dienos turi teisę tikrinti, ar vietos projekto vykdytojas po vietos projekto įgyvendinimo laikosi vietos projektų vykdymo sutartyje numatytų sąlygų.

215. Vietos projekto patikra vietoje gali būti atliekama bet kuriame vietos projekto paraiškos vertinimo ir (arba) mokėjimo prašymo administravimo etape. Vietos projekto patikros vietoje metu tikrinami pareiškėjo ir (arba) vietos projekto vykdytojo, ir (arba) partnerio (-ių) vietos projekto paraiškoje ir jos prieduose, mokėjimo prašyme (-uose), vietos projektų įgyvendinimo ataskaitoje (-ose) pateikti duomenys ir jų atitiktis tikrovei.

216. Jeigu vietos projekto vykdytojas ir (arba) partneris (-iai) nesudaro sąlygų ar neleidžia asmenims, turintiems teisę audituoti ir kontroliuoti, kaip yra vykdomas vietos projektas, apžiūrėti vietoje ir (arba) patikrinti, kaip įgyvendinamas vietos projektas ir (arba), kaip vykdoma veikla po lėšų vietos projektui įgyvendinti skyrimo ir (arba) vietos projekto pabaigos, tai laikoma lėšų vietos projektui įgyvendinti gavimo ir naudojimo sąlygų pažeidimu.

217. Strategijos vykdytojas ir Agentūra gali atlikti planines ir neplanines vietos projektų patikras jų įgyvendinimo vietose:

217.1. planines vietos projektų patikras jų įgyvendinimo vietose strategijos vykdytojas ir Agentūra turi atlikti pagal planą, atsižvelgdami į kiekvieno vietos projekto įgyvendinimo eigą ir nustatytus vietos projekto įgyvendinimo sunkumus;

217.2. neplanines vietos projektų patikras jų įgyvendinimo vietose strategijos vykdytojas ir Agentūra privalo atlikti įtarus, kad pareiškėjo arba vietos projekto vykdytojo teikiama informacija yra netiksli, neišsami arba klaidinanti.

218. Vietos projekto patikra jo įgyvendinimo vietoje neturi trukdyti įgyvendinti vietos projekto. Strategijos vykdytojas ir Agentūra gali tikrinti pareiškėjo arba vietos projekto vykdytojo ūkinę veiklą tik tiek, kiek ji yra susijusi su tikrinamo vietos projekto įgyvendinimu. Vietos projektų patikras jų įgyvendinimo vietose gali atlikti vienas arba keli strategijos vykdytojo paskirti asmenys ir (arba) Agentūros atstovai. Rekomenduojama strategijos vykdytojui ir Agentūrai vietos projektų patikras atlikti kartu.

219. Strategijos vykdytojas parengia Vietos projekto patikros vietoje ataskaitos formą ir ją suderina su Agentūra. Parengęs Vietos projekto patikros vietoje ataskaitos formą, strategijos vykdytojas išsiunčia ją Agentūrai elektroniniu paštu iki pirmosios vietos projekto patikros atlikimo dienos. Gavusi Vietos projekto patikros vietoje ataskaitos formą, Agentūra per 10 darbo dienų ją įvertina ir, nustačiusi prieštaravimų šių taisyklių nuostatoms, strategijos vykdytojui elektroniniu paštu teikia pastabas ir pasiūlymus. Strategijos vykdytojas, gavęs Agentūros pastabas, pakoreguoja Vietos projekto patikros vietoje ataskaitos formą ir pateikia Agentūrai elektroniniu paštu derinti pakartotinai. Agentūra, nenustačiusi prieštaravimų šių taisyklių nuostatoms, apie tai raštu informuoja strategijos vykdytoją, kuris, gavęs Agentūros raštą dėl pritarimo Vietos projekto patikros vietoje ataskaitos formai, Vietos projekto patikros vietoje ataskaitos formą patvirtina strategijos vykdytojo nustatyta tvarka ir patvirtintą formą raštu pateikia Agentūrai. Strategijos įgyvendinimo metu Vietos projekto patikros vietoje ataskaitos formos pakeitimai visais atvejais turi būti suderinti su Agentūra. Pavyzdinę Vietos projekto patikros vietoje ataskaitos formą parengia Agentūra.

220. Prieš atlikdami vietos projekto patikrą jo įgyvendinimo vietoje, strategijos vykdytojo ir (arba) Agentūros paskirtas (-i) asmuo (-enys) privalo išanalizuoti visą strategijos vykdytojo turimą informaciją apie planuojamą patikrinti vietos projektą:

220.1. susipažinti su vietos projekto byloje saugomais dokumentais;

220.2. pagal vietos projekto byloje saugomus dokumentus ir kitą turimą informaciją nuspręsti, kokie vietos projekto elementai yra rizikingiausi ir kokius privalu patikrinti;

220.3. prireikus papildyti standartinę vietos projekto patikros vietoje ataskaitos formą papildomais tikrinimo klausimais.

221. Apie vietos projekto patikrą jo įgyvendinimo vietoje strategijos vykdytojas arba Agentūra raštu (faksu arba registruotu laišku) likus ne mažiau kaip 5 darbo dienoms iki vietos projekto patikros atlikimo informuoja Agentūrą (jeigu vietos projekto patikrą inicijuoja strategijos vykdytojas) arba strategijos vykdytoją (jeigu vietos projekto patikrą inicijuoja Agentūra) ir pareiškėją arba vietos projekto vykdytoją. Siunčiamame rašte turi būti nurodoma vietos projekto patikros vietoje data, vietos projekto patikrą atliksiančio (-ių) strategijos vykdytojo arba Agentūros paskirto (-ų) asmens (-ų) vardas (-ai), pavardė (-ės) ir kontaktiniai duomenys, numatoma vietos projekto patikros vietoje apimtis, pareiškėjo arba vietos projekto vykdytojo atstovai, kurie turėtų dalyvauti vietos projekto patikros atlikimo metu, vietos projekto įgyvendinimo dokumentai, kuriuos vietos projekto vykdytojas privalės pateikti vietos projekto patikrą atliekantiems strategijos vykdytojo arba Agentūros paskirtiems asmenims.

222. Agentūrai raštu paprašius, strategijos vykdytojas turi suteikti galimybę Agentūros atstovui susipažinti su vietos projekto paraiškos dokumentais. Tokiu atveju strategijos vykdytojas turi arba pateikti Agentūros prašomas vietos projekto paraiškos ir vietos projekto įgyvendinimo dokumentų kopijas, arba perduoti Agentūrai vietos projekto paraiškos ir vietos projekto įgyvendinimo dokumentų originalus pasirašytinai vietos patikros vietoje atlikimo laikotarpiui, kuriuos Agentūra, atlikusi vietos projekto patikrą, grąžina strategijos vykdytojui.

223. Jei išankstinis pareiškėjo arba vietos projekto vykdytojo informavimas apie planuojamą vietos projekto patikrą jo įgyvendinimo vietoje gali turėti neigiamos įtakos būsimiems vietos projekto patikros vietoje rezultatams, strategijos vykdytojas arba Agentūra vietos projekto patikrą jo įgyvendinimo vietoje gali atlikti prieš tai iš anksto neinformavęs pareiškėjo arba vietos projekto vykdytojo.

224. Atlikdamas vietos projekto patikrą jo įgyvendinimo vietoje, strategijos vykdytojo ir (arba) Agentūros paskirtas (-i) asmuo (-enys) pildo vietos projekto patikros vietoje ataskaitą. Vietos projekto patikros metu, vietos projekto įgyvendinimo vietoje, tikrinama:

224.1. ar vietos projekto paraiškoje, mokėjimo prašymuose ir vietos projekto įgyvendinimo ataskaitose nurodyta informacija yra teisinga;

224.2. ar atlikti darbai, suteiktos paslaugos ir įsigytos prekės, už kurias vietos projekto vykdytojas atsiskaitė Agentūrai;

224.3. ar pareiškėjui pervestos paramos lėšos yra pagrįstos apskaitos ar kitais dokumentais, saugomais pareiškėjo;

224.4. ar pareiškėjas įgyvendina informavimo ir viešinimo priemones, susijusias su įgyvendinamu vietos projektu, nurodytas taisyklių 241 punkte;

224.5. ar pareiškėjo mokėjimo prašymuose nurodytos išlaidos ir jų patyrimo laikas atitinka taisyklių 86.3 ir 88 punktų nuostatas ir patvirtintą strategiją ir paraišką, taip pat faktiškai atliktus darbus, gautas prekes ar suteiktas paslaugas;

224.6. ar nemokamas savanoriškas darbas atliekamas vadovaujantis šių taisyklių 106 punkte nustatytais reikalavimais;

224.7. ar nepasikeitė duomenys, turintys įtakos nustatant lėšų, skiriamų vietos projektui įgyvendinti, poreikį;

224.8. ar vietos projekto vykdytojas atskirai tvarko vietos projekto apskaitą;

224.9. ar vietos projekto vykdytojas tvarko ir saugo dokumentus, susijusius su vietos projektu, kaip to reikalauja šios taisyklės ir kiti Lietuvos Respublikos teisės aktai;

224.10. ar nėra padaryta EB ir nacionalinių teisės aktų pažeidimų vietos projekto vykdytojui naudojant vietos projektui įgyvendinti skirtas lėšas;

224.11. ar vietos projekto vykdytojas laikosi vietos projekto vykdymo sutarties specialiųjų sąlygų (jeigu jos yra nustatytos).

225. Atlikęs vietos projekto patikrą jo įgyvendinimo vietoje strategijos vykdytojo arba Agentūros paskirtas asmuo turi parengti vietos projekto patikros jo įgyvendinimo vietoje ataskaitą. Vietos projekto patikros jo įgyvendinimo vietoje ataskaitoje turi būti pateikiami vietos projekto patikros jo įgyvendinimo vietoje rezultatai, išvados ir rekomendacijos dėl tolesnio vietos projekto įgyvendinimo, prireikus nustatomi privalomi vietos projekto vykdytojui nurodymai ir siūlymai dėl tolesnių veiksmų.

226. Vietos projekto patikros jo įgyvendinimo vietoje metu nustačius neesminių neatitikimų, kurie nepažeidžia vietos projekto vykdymo sutarties ir gali būti ištaisyti vietos projekto vykdytojo, strategijos vykdytojas ir Agentūra turi suformuluoti reikalavimus vietos projekto vykdytojui ir nustatyti terminą, per kurį šie reikalavimai turi būti įvykdyti. Apie reikalavimus ir jų įvykdymo terminus strategijos vykdytojas arba Agentūra turi raštu informuoti vietos projekto vykdytoją. Apie reikalavimų įvykdymą vietos projekto vykdytojas strategijos vykdytojui turi atsiskaityti raštu. Strategijos vykdytojas informaciją apie reikalavimų įvykdymą perduoda Agentūrai.

227. Nustačius vietos projekto vykdymo sutarties pažeidimų, strategijos vykdytojas ir Agentūra turi teisę sustabdyti mokėjimų vietos projekto vykdytojui procedūras iki bus ištaisyti pažeidimai arba sumažinti lėšų vietos projektui įgyvendinti dydį, arba nutraukti vietos projekto vykdymo sutartį ir (arba) pareikalauti vietos projekto vykdytojo grąžinti jau išmokėtas lėšas arba jų dalį.

228. Strategijos vykdytojas arba Agentūra, atlikę vietos projekto patikrą jo įgyvendinimo vietoje, privalo pareiškėją ar vietos projekto vykdytoją, ar partnerį (-ius) supažindinti su vietos projekto patikros vietoje ataskaita ir paprašyti, kad pareiškėjas ar vietos projekto vykdytojas ir(ar) partneris (-iai) pasirašytų, kad susipažino. Vietos projekto vykdytojas, pasirašydamas vietos projekto patikros vietoje ataskaitą, turi teisę joje pateikti paaiškinimus ir (arba) išreikšti nesutikimą.

229. Jei strategijos vykdytojas arba Agentūros atstovas, atlikęs vietos projekto patikrą vietoje, įtaria, kad pareiškėjo ar vietos projekto vykdytojo pažeidimai yra nusikalstamo pobūdžio, jie nedelsdami, bet ne vėliau kaip per 2 darbo dienas po vietos projekto patikros vietoje atlikimo, informuoja Agentūrą. Agentūra per 3 darbo dienas apie tai informuoja Ministeriją, teisėsaugos institucijas. Jeigu įtarimai kyla vietos projekto paraiškos vertinimo metu, o vietos projekto paraiška atiduodama tirti specialiosioms tarnyboms, vietos projekto paraiškos vertinimas turi būti atidėtas iki specialiųjų tarnybų išvadų ar pozicijos pateikimo.

Vietos projektų vykdytojams taikomos sankcijos

230. Vietos projekto vykdytojui pažeidžiant vietos projekto vykdymo sutarties sąlygas, numatomi sankcijų taikymo būdai ir jų pritaikymo tvarka, kaip nustatyta KPP administravimo taisyklėse.

Pareiškėjų ir vietos projektų vykdytojų skundų nagrinėjimas

231. Pareiškėjas ir (arba) vietos projektų vykdytojas, nesutinkantis su strategijos vykdytojo priimtais sprendimais, veikimu arba neveikimu, susijusiais su vietos projektų paraiškų administravimu, vertinimu ir atranka, sprendimo dėl lėšų vietos projektui įgyvendinti skyrimo priėmimu, vietos projekto įgyvendinimu, turi teisę apskųsti Agentūrai raštu per 15 darbo dienų nuo tos dienos, kai jis sužinojo ar turėjo sužinoti apie tokius strategijos vykdytojo priimtus sprendimus, veikimą ar neveikimą.

232. Skundams nagrinėti Agentūra gali sudaryti skundų nagrinėjimo komisiją.

233. Pareiškėjas ir (arba) vietos projektų vykdytojas, nesutikdamas su strategijos vykdytojo priimtais sprendimais, veikimu arba neveikimu, gali tiesiogiai kreiptis į teismą Lietuvos Respublikos teisės aktų nustatyta tvarka.

234. Pareiškėjai ir (arba) vietos projektų vykdytojai, nesutinkantys su Agentūros, Ministerijos priimtais sprendimais, veikimu ar neveikimu, turi teisę apskųsti jų sprendimus, veikimą arba neveikimą, susijusius su strategijos įgyvendinimo administravimu KPP administravimo taisyklėse nustatyta tvarka.

Vietos projektų paraiškų ir vietos projektų vykdymo sutarčių pakeitimai

235. Jokie su strategijos vykdytoju bei Agentūra raštu nesuderinti nukrypimai nuo planuoto vietos projekto įgyvendinimo, keičiantys vietos projekto apimtį, vietos projekto išlaidas, lėšų vietos projektui įgyvendinti dalių išdėstymą ir dydį, mokėjimo prašymų pateikimo tvarką, pakeitimai, pratęsiantys vietos projekto įgyvendinimo laikotarpį ar kitaip keičiantys vietos projektą ar vietos projekto vykdymo sutartyje ir (arba) vietos projekto paraiškoje ar sprendime skirti lėšas vietos projektui įgyvendinti nustatytus vietos projekto vykdytojo įsipareigojimus, nėra leidžiami. Vietos projekto vykdytojas privalo raštu informuoti strategijos vykdytoją apie visus pakeitimus, susijusius su vietos projekto vykdymo sutartimi ir vietos projektu, o strategijos vykdytojas apie visus pakeitimus, susijusius su vietos projekto vykdymo sutartimi ir vietos projektu, informuoja Agentūrą vadovaujantis KPP administravimo taisyklėse nustatyta tvarka. Vietos projekto vykdymo sutartis keičiama KPP administravimo taisyklėse nustatytais atvejais ir tvarka ir strategijos vykdytojo ir (arba) Agentūros iniciatyva (teisės aktų pasikeitimo atveju).

236. Iškilus poreikiui keisti vietos projektą ir (arba) vietos projekto vykdymo sutartį, vietos projekto vykdytojas privalo raštu pateikti strategijos vykdytojui prašymą pakeisti vietos projektą ir (arba) vietos projekto vykdymo sutartį ir kartu su prašymu pateikti visą informaciją ir dokumentus, pagrindžiančius prašymą.

237. Strategijos vykdytojas, gavęs vietos projekto vykdytojo prašymą pakeisti vietos projektą ir (arba) vietos projekto vykdymo sutartį, bendradarbiaudamas su Agentūra, t. y. strategijos vykdytojas su Agentūra derina tik esminius vietos projekto ir (arba) vietos projekto vykdymo sutarties pakeitimus, kaip nustatyta taisyklių 71.7 punkte, įvertina prašymo aplinkybes ir priima sprendimą dėl vietos projekto vykdytojo prašymo. Strategijos vykdytojas prašymą keisti vietos projektą ir (arba) vietos projekto vykdymo sutartį gali:

237.1. patenkinti;

237.2. patenkinti iš dalies arba su tam tikromis sąlygomis;

237.3. atmesti.

238. Priimdamas sprendimą dėl vietos projekto vykdytojo prašymo keisti vietos projektą ir (arba) vietos projekto vykdymo sutartį, strategijos vykdytojas įvertina, ar atlikus tokį pakeitimą nebus pažeistos šios taisyklės, ar vietos projektas efektyviau prisidės prie vietos projekte bei strategijoje nustatytų tikslų įgyvendinimo. Priimant sprendimą dėl vietos projekto vykdytojo prašymo keisti vietos projektą ir (arba) vietos projekto vykdymo sutartį, strategijos vykdytojas taip pat atsižvelgia į aplinkybes, kurių vietos projekto vykdytojas negalėjo numatyti teikdamas vietos projekto paraišką ir (arba) kurios nepriklauso nuo vietos projekto vykdytojo. Jeigu strategijos vykdytojas nustato, kad dėl vietos projekto pakeitimo vietos projekto vykdytojas negalės pasiekti vietos projekte nustatytų tikslų ir tolesnis vietos projekto įgyvendinimas būtų neefektyvus, strategijos vykdytojas teikia Agentūrai svarstyti klausimą dėl lėšų vietos projektui įgyvendinti nutraukimo ir (arba) jau išmokėtų lėšų grąžinimo.

239. Tuo atveju, jei keičiama vietos projekto vykdymo sutartis, strategijos vykdytojas parengia ir taisyklių 165–170 punktuose nustatyta tvarka ir eiliškumu suderina su vietos projekto vykdytoju ir Agentūra vietos projekto vykdymo sutarties pakeitimą.

Vietos projektų vykdytojų dokumentų saugojimas

240. Visi su vietos projektų įgyvendinimu susiję dokumentai vietos projekto vykdytojo turi būti saugomi mažiausiai 10 metų nuo paramos sutarties pasirašymo datos, vadovaujantis Lietuvos Respublikos dokumentų ir archyvų įstatymu ir Dokumentų tvarkymo ir apskaitos taisyklėmis ir KPP administravimo taisyklių nuostatomis.

241. Vietos projekto vykdytojas ir partneris (-iai) privalo užtikrinti su vietos projekto įgyvendinimu susijusių dokumentų saugumą ir prieinamumą strategijos vykdytojo, Agentūros, Ministerijos, Valstybės kontrolės, Europos Komisijos ir Europos audito rūmų įgaliotiems atstovams.

Vietos projektų viešinimas

242. Lėšas vietos projektui įgyvendinti gavęs vietos projekto vykdytojas privalo imtis informavimo ir viešinimo priemonių, vadovaudamasis Informavimo apie Lietuvos kaimo plėtros 2007–2013 metų programą ir suteiktos paramos viešinimo taisyklėmis.

Informacijos teikimas pareiškėjams

243. Pareiškėjams privalo būti užtikrinta nevaržoma galimybė raštu ir žodžiu pateikti strategijos vykdytojui klausimus dėl dalyvavimo įgyvendinant strategiją tvarkos ir sąlygų; dėl lėšų strategiją atitinkantiems vietos projektams įgyvendinti skyrimo sąlygų; dėl vietos projekto paraiškos, mokėjimo prašymo pildymo; ir pan. Strategijos vykdytojas turi konsultuoti pareiškėjus šiais klausimais žodžiu telefonu, raštu ir el. paštu nuo kvietimo teikti vietos projektų paraiškas paskelbimo dienos iki paskutinės vietos projektų paraiškų pagal kiekvieną kvietimą teikti vietos projektų paraiškas pateikimo dienos. Strategijos vykdytojas turi konsultuoti vietos projektų vykdytojus vietos projektų įgyvendinimo klausimais visą vietos projektų įgyvendinimo laikotarpį.

244. Strategijos vykdytojo rengiamose bendrosiose taisyklėse pareiškėjams turi būti nurodytas (-i) strategijos vykdytojo paskirto (-ų) konsultuojančio (-ių) asmens (-ų) vardas (-ai) ir pavardė (-ės), telefonas (-ai), adresas (-ai) ir el. pašto adresas (-ai).

VI. BAIGIAMOSIOS NUOSTATOS

Taisyklių keitimo tvarka

245. Šios taisyklės gali būti keičiamos Lietuvos Respublikos žemės ūkio ministro įsakymu.

246. Pasikeitus šiose taisyklėse nurodytiems teisės aktams, tiesiogiai taikomos naujos tų teisės aktų nuostatos.

Informacijos teikimas strategijų vykdytojams

247. Informacijos ir paaiškinimų dėl paramos strategijai įgyvendinti strategijų vykdytojai gali kreiptis:

247.1. telefonais, nurodytais Agentūros interneto svetainėje www.nma.lt, bendruoju informacijos teikimo telefonu (8 5) 252 69 99;

247.2. faksu (8 5) 252 69 45;

247.3. elektroniniu pašto adresu info@nma.lt.

248. Klausiant faksu ar elektroniniu paštu, turi būti pateikiama aiški nuoroda į šias taisykles, klausiančio strategijos vykdytojo pavadinimas ir telefonas.

249. Atsakymai į klausimus, kurie gali būti aktualūs daugeliui strategijų vykdytojų, skelbiami Agentūros interneto svetainės www.nma.lt skiltyje „Klausimai“.

250. Agentūros KDTS duomenys pasiteirauti:

Teritorinis skyrius	Adresas	Telefonas
Alytaus skyrius	Tvirtovės g. 1/Naujoji g. 2, LT-62116 Alytus	(8 315) 56 793 (8 315) 56 798
Kauno skyrius	K. Donelaičio g. 33, LT-44240 Kaunas	(8 37) 30 85 50 (8 37) 30 85 52
Klaipėdos skyrius	Taikos pr. 28, LT-91220 Klaipėda	(8 46) 43 14 07 (8 46) 43 14 05
Marijampolės skyrius	Gamyklų g. 1, LT-68300 Marijampolė	(8 343) 97 997 (8 343) 97 990
Panevėžio skyrius	Anykščių g. 4, LT-35171 Panevėžys	(8 45) 50 22 77 (8 45) 50 22 65
Šiaulių skyrius	Dvaro g. 78, LT- 76298 Šiauliai	(8 41) 59 60 80 (8 41) 59 60 81
Tauragės skyrius	Prezidento g. 7, LT-72258 Tauragė	(8 446) 20 120 (8 446) 20 121
Telšių skyrius	Pramonės g. 5, LT-87101 Telšiai	(8 444) 77 050 (8 444) 77 052
Utenos skyrius	J. Basanavičiaus g. 126, LT-28214 Utena	(8 389) 64 082 (8 389) 64 091
Vilniaus skyrius	S. Dariaus ir S.Girėno g. 40, 02189 Vilnius	(8 5) 264 9357 (8 5) 264 9275

_________________

Priedo pakeitimai:

Nr. 3D-687, 2009-09-17, Žin., 2009, Nr. 114-4869 (2009-09-24), i. k. 1092330ISAK003D-687

Vietos plėtros strategijų, įgyvendinamų pagal

Lietuvos kaimo plėtros 2007–2013 metų

programos krypties „Leader metodo

įgyvendinimas“ priemonės „Vietos plėtros

strategijų įgyvendinimas“ administravimo

taisyklių

1 priedas

VEIKLOS APRAŠO REIKALAVIMAI

I. BENDROSIOS NUOSTATOS

1. Veiklos aprašo reikalavimai nustato privalomas veiklos aprašo dalis.

II. PRIVALOMOS VEIKLOS APRAŠO DALYS

2. Veiklos aprašą turi sudaryti:

2.1. antraštinis lapas, kuriame nurodoma: vietos projekto pavadinimas, parengimo metai ir vieta;

2.2. turinys;

2.3. dėstomoji dalis, kurioje pateikiama ši informacija:

2.3.1. situacijos apibūdinimas ir įvertinimas;

2.3.2. problemos apibūdinimas ir vietos projekto įgyvendinimo būtinumo pagrindimas;

2.3.3. vietos projekto partnerio (-ių), kai vietos projektas teikiamas kartu su partneriu (-iais), dalyvavimo įgyvendinant vietos projektą pagrindimas;

2.3.4. vietos projekto tikslai ir uždaviniai;

2.3.5. vietos projekto įgyvendinimo priemonės ir veiksmai;

2.3.6. vietos projekto įgyvendinimo etapai ir terminai;

2.3.7. vietos projekto finansavimo šaltiniai (vietos projekto paraiškos teikėjo ir partnerio (-ių), jei vietos projektas įgyvendinamas kartu su partneriu (-iais), įnašas vietos projektui įgyvendinti nurodant: įnašo pobūdį (piniginis, įnašas natūra ar kt.), įnašo dydį ir procentinę išraišką;

2.4. laukiami rezultatai (kas naujo bus padaryta, kuo vietos projektas skirsis nuo kitų, kas pasikeis jį įgyvendinus, kieno reikmes jis labiausiai tenkins, kokią įtaką turės atitinkamos vietovės plėtrai ir kt.);

2.5. vietos projekto tęstinumo galimybės;

2.6. vietos projekto biudžetas ir jo pagrindimas (turi būti pagrįstos visos išlaidos, paaiškinama, ką ir už kiek planuojama įsigyti; turi būti pridedami komerciniai pasiūlymai darbams, paslaugoms ar prekėms įsigyti arba kiti dokumentai, pagrindžiantys numatytų projekto įgyvendinimo išlaidų vertę (atsižvelgiant į vietos projekto pobūdį));

2.7. priedai.

III. BAIGIAMOSIOS NUOSTATOS

3. Šio veiklos aprašo reikalavimai gali būti keičiami Lietuvos Respublikos žemės ūkio ministro įsakymu.

_________________

Priedo pakeitimai:

Nr. 3D-687, 2009-09-17, Žin., 2009, Nr. 114-4869 (2009-09-24), i. k. 1092330ISAK003D-687

Vietos plėtros strategijų, įgyvendinamų pagal

Lietuvos kaimo plėtros 2007–2013 metų

programos krypties „Leader metodo

įgyvendinimas“ priemonės „Vietos plėtros

strategijų įgyvendinimas“ administravimo

taisyklių

2 priedas

KVIETIMO TEIKTI VIETOS PROJEkTŲ PARAIŠKAS DOKUMENTACIJOS REIKALAVIMAI

I. BENDROSIOS NUOSTATOS

1. Kvietimo teikti vietos projektų paraiškas dokumentacijos reikalavimai (toliau – dokumentacija) nustato privalomas dokumentacijos dalis.

II. PRIVALOMOS DOKUMENTACIJOS DALYS

2. Dokumentaciją sudaro:

2.1. kvietimo teikti vietos projektų paraiškas skelbimas;

2.2. bendrosios taisyklės pareiškėjams (taikomos pareiškėjams, kurie kreipiasi paramos pagal bet kurią strategijos priemonę, neatsižvelgiant į tai, ar ją reglamentuoja KPP, ar ne). Bendrosios taisyklės pareiškėjams rengiamos nepažeidžiant šių taisyklių nuostatų. Bendrosiose taisyklėse pareiškėjams turi būti pateikiama informacija, kurią privalo žinoti visi pareiškėjai, teikiantys vietos projekto paraiškas pagal bet kurią strategijos priemonę ar priemonės veiklos sritį;

2.3. specialiosios taisyklės pareiškėjams:

2.3.1. specialiosios taisyklės pareiškėjams rengiamos, kai strategijoje numatytos priemonės, kurių nereglamentuoja KPP. Specialiosios taisyklės pareiškėjams gali būti nerengiamos tuo atveju, jeigu strategijoje numatytos remti tik tos priemonės, kurias reglamentuoja KPP, tokiu atveju specialiosiomis taisyklėmis pareiškėjams laikomos konkrečios KPP krypties „Gyvenimo kokybė kaimo vietovėse ir kaimo ekonomikos įvairinimas“ priemonių įgyvendinimo taisyklės, kurias strategijos vykdytojas yra pritaikęs strategijai įgyvendinti (pritaikydamas KPP priemonių įgyvendinimo taisykles strategijos vykdytojas gali siaurinti galimų pareiškėjų ratą, išplėsti tinkamumo reikalavimus pareiškėjui, projektui, papildyti su vietos projektu pateikiamų dokumentų sąrašą, keisti administravimo tvarką ir terminus tiek, kiek jie susiję su administravimu vietos veiklos grupėje, bet ne Nacionalinėje mokėjimo agentūroje prie Žemės ūkio ministerijos);

Punkto pakeitimai:

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

2.3.2. specialiosios taisyklės pareiškėjams turi atitikti strategiją ir šias taisykles. Specialiosios taisyklės rengiamos atskirai pagal kiekvieną arba kelias strategijos priemones. Specialiosiose taisyklėse pareiškėjams, nepažeidžiant šių priedo 5 punkto nuostatų, turi būti pateikiama informacija, kurią privalo žinoti pareiškėjas, teikiantis vietos projekto paraišką pagal konkrečią strategijos priemonę ar priemonės veiklos sritį, arba pagal kelias strategijos priemones;

2.4. strategijos vykdytojo vidaus tvarkos aprašas.

3. Kvietime teikti vietos projektų paraiškas turi būti nurodyta:

3.1. strategijos vykdytojo, skelbiančio kvietimą teikti vietos projektų paraiškas, pavadinimas, adresas, telefono ir fakso numeriai, elektroninio pašto adresas ir adresas, kuriuo galima gauti papildomos informacijos (jeigu šis adresas skiriasi nuo strategijos vykdytojo buveinės), taip pat už informacijos teikimą pareiškėjams atsakingas (-i) strategijos vykdytojo paskirtas (-i) asmuo (-enys);

3.2. strategijos pavadinimas, prioritetai, pagrindiniai tikslai;

3.3. strategijos priemonė (-ės), veiklos sritis (-ys) (jei tokios yra), pagal kurią (-ias) kviečiama teikti vietos projektus;

3.4. lėšų, skiriamų kvietimui teikti vietos projektus, suma litais (išskiriama pagal atskiras priemones ir veiklos sritis (jei tokios yra));

3.5. tinkami pareiškėjai pagal strategijos priemonę (-es), pagal kurią (-ias) kviečiama teikti vietos projektus;

3.6. vietos projektų paraiškų pateikimo būdas;

3.7. paskutinė vietos projektų paraiškų pateikimo diena ir valanda, vieta;

3.8. informacija, kur galima gauti kvietimo teikti vietos projektų paraiškas dokumentaciją;

3.9. kita strategijos vykdytojo nustatyta informacija.

4. Bendrąsias taisykles pareiškėjams turi sudaryti:

4.1. informacija apie strategiją (strategijos prioritetai, pagrindiniai tikslai, pagal strategiją remiamų priemonių ir priemonių veiklos sričių (jei taikoma) pavadinimai, strategijos finansavimo šaltiniai);

4.2. vietos projekto paraiškos pildymo, teikimo, registravimo tvarkos aprašas;

4.3. vietos projekto paraiškos vertinimo organizavimo tvarkos aprašas;

4.4. vietos projekto administracinės atitikties vertinimo tvarkos aprašas;

4.5. tinkamumo skirti lėšas vietos projektui įgyvendinti vertinimo tvarkos aprašas;

4.6. vietos projekto pirmumo arba vietos projekto naudos ir kokybės vertinimo tvarkos aprašas. Strategijos vykdytojas iki pirmojo kvietimo teikti vietos projektų paraiškas pasirenka, kokį vietos projektų paraiškų vertinimo būdą (pirmumo ar naudos ir kokybės) taikys;

4.7. sprendimo dėl lėšų vietos projektui įgyvendinti skyrimo priėmimo tvarkos aprašas;

4.8. vietos projekto vykdymo sutarties sudarymo tvarkos aprašas;

4.9. vietos projekto vykdytojo atliekamos pirkimų tvarkos aprašas;

4.10. lėšų vietos projektui įgyvendinti išmokėjimo tvarkos aprašas;

4.11. vietos projekto vykdytojo mokėjimo prašymo pateikimo, vertinimo ir tvirtinimo tvarkos aprašas;

4.12. vietos projekto įgyvendinimo ataskaitų rengimo ir pateikimo tvarkos aprašas;

4.13. vietos projekto patikrų atlikimo tvarkos aprašas;

4.14. vietos projekto vykdytojams taikomos sankcijos;

4.15. pareiškėjo ir vietos projekto vykdytojo skundų nagrinėjimo tvarkos aprašas;

4.16. vietos projekto ir vietos projekto vykdymo sutarties pakeitimai, nutraukimo sąlygos ir atvejai;

4.17. vietos projekto vykdytojo dokumentų saugojimo tvarkos aprašas;

4.18. vietos projekto viešinimo tvarkos aprašas;

4.19. informacijos pareiškėjams teikimo tvarkos aprašas;

4.20. kita, strategijos vykdytojo manymu, reikalinga informacija, kuri padėtų geriau suprasti vietos projektų įgyvendinimo ir administravimo sąlygas;

4.21. susijusių dokumentų formos:

4.21.1. informacijos apie vietos projekto įgyvendinimą ataskaitos ir galutinės ataskaitos forma;

4.21.2. vietos projekto patikros vietoje ataskaitos forma.

5. Specialiąsias taisykles pareiškėjams turi sudaryti:

5.1. informacija apie strategiją (strategijos prioritetai, pagrindiniai tikslai, strategijos finansavimo šaltiniai) ir priemonės ir priemonių veiklos sritys, kurioms įgyvendinti skirtos specialiosios taisyklės, pavadinimai ir tikslai;

5.2. tinkami ir netinkami pareiškėjai ir partneriai (aiškiai įvardijant pagal kiekvieną priemonę ir veiklos sritį (jei taikoma);

5.3. vietos projektų tinkamumo reikalavimai (aiškiai įvardijant pagal kiekvieną priemonę ir veiklos sritį (jei taikoma);

5.4. tinkamos ir netinkamos finansuoti vietos projektų išlaidos (aiškiai įvardijant pagal kiekvieną priemonę ir veiklos sritį (jei taikoma);

5.5. kvietimo teikti vietos projektų paraiškas lėšų suma;

5.6. lėšų vietos projektui įgyvendinti dydžio nustatymo tvarka: didžiausia lėšų vietos projektui įgyvendinti suma, neviršijanti 690 560 Lt (į šią sumą neįskaičiuojamas pirkimo ir (arba) importo pridėtinės vertės mokestis (toliau – PVM), kuris finansuojamas pagal šių taisyklių 95 punktą), didžiausia lėšų vietos projektui įgyvendinti lyginamoji dalis, reikalavimai pareiškėjams prie vietos projekto įgyvendinimo prisidėti nuosavu indėliu, mažiausia vietos projekto vertė (aiškiai įvardijant pagal kiekvieną priemonę ir veiklos sritį (jei taikoma);

5.7. įnašo natūra (nemokamo savanoriško darbo ir (arba) nekilnojamojo turto) pripažinimo tinkamu vietos projekto vykdytojo nuosavu indėliu tvarka (kai taikoma) (aiškiai įvardijant pagal kiekvieną priemonę ir veiklos sritį (jei taikoma);

5.8. vietos projekto pirmumo kriterijai arba vietos projekto naudos ir kokybės kriterijai (aiškiai įvardijant pagal kiekvieną priemonę ir veiklos sritį (jei taikoma);

5.9. dokumentų, pridedamų prie vietos projekto paraiškos, sąrašas arba nuoroda į KPP priemonių įgyvendinimo taisykles;

5.10. vietos projekto paraiškos forma pagal priemones, kurias reglamentuoja strategija, tačiau nereglamentuoja KPP, ir nuoroda į KPP priemonių įgyvendinimo taisykles;

5.11. kita, strategijos vykdytojo manymu, reikalinga informacija, kuri padėtų geriau suprasti kiekvieno kvietimo teikti vietos projektų paraiškas sąlygas ir parengti geresnės kokybės vietos projektus;

5.12. susijusių dokumentų formos:

5.12.1. pavyzdinė vietos projekto vykdytojo paramos paraiškos pagal priemonę, kurią reglamentuoja strategija, tačiau nereglamentuoja KPP, forma su pildymo rekomendacijomis;

5.12.2. pavyzdinės vietos projekto vykdytojo paramos paraiškų pagal priemones, kurias reglamentuoja strategija ir KPP, formos su pildymo rekomendacijomis;

5.12.3. pavyzdinė trišalės vietos projekto vykdymo sutarties forma su pildymo rekomendacijomis;

5.12.4. pavyzdinės vietos projekto įgyvendinimo bendradarbiavimo su partneriu (-iais) juridiniu (-iais) asmeniu (-imis) ir fiziniais asmenimis sutarčių formos;

5.12.5. pavyzdinė nemokamo savanoriško darbo laiko apskaitos lentelės forma su pildymo rekomendacijomis;

5.12.6. pavyzdinė vietos projekto vykdytojo mokėjimo prašymo forma su pildymo rekomendacijomis.

6. Vidaus tvarkos apraše turi būti nurodoma, kaip:

6.1. registruojamos vietos projektų paraiškos;

6.2. atrenkami ir skiriami vietos projektų paraiškų vertintojai;

6.3. atrenkami ir samdomi nepriklausomi ekspertai (jei taikoma);

6.4. pasirašoma konfidencialumo ir nešališkumo deklaracija;

6.5. vykdomas vertinimas pagal vietos projektų atrankos reikalavimus;

6.6. atliekama vietos projektų paraiškų ir projektų vertinimo kontrolė (įskaitant ir savanoriško darbo patikras vietoje);

6.7. pareiškėjų užklausiama informacijos;

6.8. rengiamos vietos projektų paraiškų vertinimo ataskaitos ir teikiamos strategijos vykdytojo valdymo organui;

6.9. rengiami strategijos vykdytojo valdymo organo posėdžiai dėl sprendimų skirti paramos lėšas vietos projektams įgyvendinti priėmimo;

6.10. sudaromos, keičiamos, nutraukiamos trišalės vietos projektų įgyvendinimo sutartys;

6.11. rengiami ir teikiami mokėjimo prašymai;

6.12. vertinama vietos projektų vykdytojų mokėjimo prašymų administracinė atitiktis;

6.13. vietos projektų vykdytojų mokėjimo prašymai perduodami Agentūrai;

6.14. pateikiami pavyzdiniai vidaus tvarkos aprašo priedai:

6.14.1. vietos projektų paraiškų vertintojų nešališkumo ir konfidencialumo deklaracijos forma;

6.14.2. vietos projekto paraiškos vertinimo ataskaitos (PVA) forma su pildymo rekomendacijomis;

6.14.3. vietos projektų paraiškų vertinimo rezultatų suvestinės (PVRS) forma su pildymo rekomendacijomis;

6.14.4. vietos projekto paraiškos administravimo kontrolinio atžymų lapo (KAL) forma su pildymo rekomendacijomis;

6.14.5. vietos projektų paraiškų registracijos žurnalo (PRŽ) forma; vietos projekto paraiškos administracinės atitikties vertinimo lentelės (PAV) forma su pildymo rekomendacijomis;

6.14.6. vietos projekto paraiškos tinkamumo skirti paramos lėšas vietos projektui įgyvendinti vertinimo lentelės (PVL) forma su pildymo rekomendacijomis;

6.14.7. vietos projekto naudos ir kokybės vertinimo lentelės (NVL) forma su pildymo rekomendacijomis;

6.14.8. vietos projekto pirmumo vertinimo lentelės forma su pildymo rekomendacijomis;

6.14.9. vietos projekto paraiškos vertinimo priežiūros ataskaitos (PVPA) forma su pildymo rekomendacijomis;

6.14.10. posėdžio dėl lėšų vietos projektams įgyvendinti skyrimo organizavimo suvestinės forma;

6.14.11. posėdžių dėl lėšų vietos projektams įgyvendinti skyrimo dalyvio nešališkumo ir konfidencialumo deklaracijos forma;

6.14.12. strategijos vykdytojo vietos projektų atrankos komiteto darbo reglamentas;

6.14.13. vietos projektų vykdytojų mokėjimo prašymų registro forma;

6.14.14. vietos projekto vykdytojo mokėjimo prašymo administracinės atitikties tikrinimo lapo forma su pildymo rekomendacijomis;

6.14.15. pranešimo Agentūrai dėl vietos projekto vykdytojo pateikto mokėjimo prašymo forma.

III. BAIGIAMOSIOS NUOSTATOS

7. Kvietimo teikti vietos projektų paraiškas dokumentacijos reikalavimai gali būti keičiami Lietuvos Respublikos žemės ūkio ministro įsakymu.

________________

Papildyta priedu:

Nr. 3D-687, 2009-09-17, Žin., 2009, Nr. 114-4869 (2009-09-24), i. k. 1092330ISAK003D-687

Pakeitimai:

1.

Lietuvos Respublikos žemės ūkio ministerija, Įsakymas

Nr. 3D-595, 2009-08-14, Žin., 2009, Nr. 99-4174 (2009-08-20), i. k. 1092330ISAK003D-595

Dėl žemės ūkio ministro 2008 m. spalio 28 d. įsakymo Nr. 3D-578 "Dėl Vietos plėtros strategijų, įgyvendinamų pagal Lietuvos kaimo plėtros 2007–2013 metų programos krypties "LEADER metodo įgyvendinimas" priemonę "Vietos plėtros strategijų įgyvendinimas", administravimo taisyklių patvirtinimo", pakeitimo

2.

Lietuvos Respublikos žemės ūkio ministerija, Įsakymas

Nr. 3D-687, 2009-09-17, Žin., 2009, Nr. 114-4869 (2009-09-24), i. k. 1092330ISAK003D-687

Dėl žemės ūkio ministro 2008 m. spalio 28 d. įsakymo Nr. 3D-578 "Dėl Vietos plėtros strategijų, įgyvendinamų pagal Lietuvos kaimo plėtros 2007–2013 metų programos krypties "LEADER metodo įgyvendinimas" priemonę "Vietos plėtros strategijų įgyvendinimas", administravimo taisyklių patvirtinimo" pakeitimo

3.

Lietuvos Respublikos žemės ūkio ministerija, Įsakymas

Nr. 3D-980, 2009-12-21, Žin., 2009, Nr. 154-6985 (2009-12-28), i. k. 1092330ISAK003D-980

Dėl žemės ūkio ministro 2008 m. spalio 28 d. įsakymo Nr. 3D-578 "Dėl vietos plėtros strategijų, įgyvendinamų pagal Lietuvos kaimo plėtros 2007–2013 metų programos krypties "LEADER metodo įgyvendinimas" priemonę "Vietos plėtros strategijų įgyvendinimas" administravimo taisyklių patvirtinimo" pakeitimo